পুতলীয়ে ফাদাৰ ডেভিদহঁতক খেদাৰ পিছদিনা কাঠিগৰকীয়া ৰাম মাধৱ সত্ৰৰ নামঘৰত পুৱা প্ৰসংগৰ পাছত বৰভগীয়া সোমেশ্বৰ ভকতে কথাষাৰ উলিয়ালে বোলে………….\n“পৰভু ঈশ্বৰ, বলীধৰৰ পুতেকৰ কাহিনীটো শুনিছেনে? কালি সেই ফিৰিঙ্গি ফেদাৰটোও আহিছিল৷ বলীধৰৰ পুতেক বোলে সিহঁতৰ ভগৱান৷ আমাৰ সত্ৰৰ শিচবোৰকো টানে৷ এতিয়া কি কৰে?”\nসত্ৰাধিকাৰ পৰমানন্দ দেৱগোশ্বামীয়ে কিছু পৰ মৌন হৈ থাকি মাত লগালে৷\n“কালি জাঁজীপৰীয়াৰ ঘৈণীয়েকে গোঁসানীক কৈ থাকোতে কথাবোৰ শুনিছোঁ৷ ইহঁতৰ পৰা নোৱাৰা হৈছোঁ৷ মিৰি-মিছিং খিনিক সিহঁতৰ পকীয়া কৰিলেই৷ এতিয়া আমাৰ সাতমপুৰুষীয়া শিচতো হাত দিছে৷”\n“পৰভু, এনেকৈ থাকিলে কোনোবা দিনা আমালৈকো সাহ নকৰিব তাৰ কোনো মানা নাই৷”\n“বুজিছোঁ৷ ময়ে আগভাগ লৈ কিবা এটা কৰিব লাগিব৷ লীলাই বাপজনা, বলীধৰৰ ঘৰ তোমাৰ ওচৰতে নহয় জানো? কালিলৈ বলীধৰক ল’ৰাটো লৈ মই মতা বুলি ডাক এটা দিবচোন৷”\nপৰভু ঈশ্বৰৰ নিৰ্দেশমতে লীলাই ভকতে বলীধৰক কথাটো কোৱাত পিছদিনা গা পা ধুই বীৰেণক লগত লৈ ওলাল গোঁসাইৰ ঘৰলৈ বুলি৷ পুতলীয়ে বোলে,\n“ইয়া জনম হোৱা পা সত্ৰলৈ যোৱা নাই৷ খুদা হাতে যায়নে? গুৱা পাণ এযোৱকে লৈ যাৱক৷”\nএইবুলি পুতলীয়ে গুৱা পাণ এযোৰ, ৰূপ এসিকিৰ টোপোলা এটা বলীধৰৰ হাতত গুজি দিলে৷ বলীধৰ বীৰেণক কোলাত লৈ সত্ৰ পালেগৈ৷\nগোঁসাই ঈশ্বৰ নিজ আসনত বিৰাজমান হৈ ধ্যানত মগ্ন৷ বলীধৰ গৈ প্ৰভুৰ আগত আঠু ললে৷\n“পৰভু ঈশ্বৰ, এই অধমক মতা হেন পাওঁ৷”\nগোঁসায়ে চকু মেলি হাত দাঙি আশীৰ্বাদ দি বহিবলৈ দিলে৷ বীৰেণ দেউতাকৰ কাষৰ পৰা থুপুক থাপাককৈ গৈ গোঁসাই ওচৰতে বহি ললেগৈ৷ গোঁসায়ে ভাৱিলে বৰ অদ্ভুত বালক দেখোন৷ ভয় দৰ নাই৷ তেওঁলৈ চাই মিচিকিয়াই আছে৷ মূৰত হাত দিবলৈ লৈ গোঁসায়ে হাতখন দাঙিও ৰৈ গ’ল৷ বলীধৰলৈ চাই আৰম্ভ কৰিলে,\n“বলীধৰ, অৱতাৰী ল’ৰা পাই সত্ৰৰ ফালে নহাই হ’লি৷ সেয়েহে বাপজনাক কৈ মতালোঁ৷ ল’ৰাও চাওঁ আৰু শিচসৱৰ খৱৰো লওঁ৷ বৰ সুন্দৰ বালক দেই৷”\n“পৰভু, তেনে কথা নহয়৷ ইয়া মাকে কৈয়ে আছিল৷ বোলে লৱাটোক পৰভু ঈশ্বৰক দেখাই আহোক৷ তাতে ইয়া গতি গোত্ব দেখোন আমা দৰে নহয়৷ পৰভু, অকণমান চাই চিতি দিয়কচোন৷ গ্ৰহ গতি দোষ আছে নেকি?”\n“মই আকৌ ধেমালীহে কৰিছোঁ দেই৷ তই মোৰ বহালৈকে যা৷ গোঁসানীয়েও ল’ৰাটোক চাব খুজিছে৷ ল’ৰাকণৰ ভূত ভৱিষ্যৎ জানিবলৈ মই এতিয়া ধ্যানত বহিম৷”\nএইবুলি কৈ গোঁসাই মণিকূটত সোমাই ধ্যানত বহিল৷ ধ্যানৰ বলত তেওঁ বীৰেণৰ জন্মৰহস্য উদ্ঘাটন কৰিলে৷ এটা এটাকৈ দৃশ্যবোৰ তেওঁ সন্মুখত জলজল পটপটকৈ ভাঁহি উঠিল………..\nব্ৰহ্মলোকত ব্ৰহ্মাৰ মানসপুত্ৰ চাৰি সিদ্ধ৷\n“প্ৰণাম পৰম পিতা৷ আপোনাৰ আজ্ঞানুসাৰে আমি ভাতৃসৱে ত্ৰিভূৱনত পৰমজ্ঞান বিলাই আহিলোঁ৷ এতিয়া কিবা আজ্ঞা?”-সনতে ব্ৰহ্মাদেৱক প্ৰণাম জনাই ক’লে৷\n“বৎস, তোমালোকে মোৰ শ্ৰীমুখৰ পৰা নিৰ্গত পৰমজ্ঞান ত্ৰিভূৱনত বিস্তাৰ কৰি বৰ্তমান ক্লান্ত৷ এতিয়া কিছু বিশ্ৰামৰ প্ৰয়োজন৷”\n“পৰমপিতা, আমি চাৰিও আকৌ মৰ্তলোকলৈ যাবলৈ বিচাৰোঁ৷ আমি পৰমজ্ঞানত মজি থাকোতে সাংসাৰিক জ্ঞান শূন্য হলোঁ৷ আমাক সেইভাগো প্ৰদান কৰি মৰ্তলোকলৈ প্ৰেৰণ কৰিব নোৱাৰেনে?”- সনৎকুমাৰে সুধিলে৷\nব্ৰহ্মাদেৱে সামান্য হাঁহি কলে, “তোমালোকৰ উৎসুকতা মোৰ জ্ঞাত৷ সময় আহিলে তোমালোকক মৰ্তলোকলৈ প্ৰেৰণ কৰিম৷ এতিয়া ক্ষণিক বিশ্ৰাম লোৱাগৈ৷”\n“তেন্তে, সেৱাহে পিতৃদেৱ৷”\nচাৰিও ব্ৰহ্মদেৱৰ পৰা বিদায় লৈ ওলাই গ’ল৷\n“নাৰায়ণ, নাৰায়ণ, নাৰায়ণ…………\nপ্ৰণাম পৰম পিতা, আপুনি অৱশেষত মোৰ জেষ্ঠ ভাতৃ সনৎকুমাৰকো মৰ্তলোকলৈ পঠাই দিলে৷ পিচে, তেখেতসৱৰ সাংসাৰিক জ্ঞান শূন্য৷ তেখেতসৱে পাৰিবনে, সংসাৰ ধৰ্ম পালন কৰিব৷ তেখেতসৱৰ মৰ্তগমনৰ উদ্দেশ্য জানিব পাৰিমনে?”\nনাৰদৰ প্ৰশ্নত ব্ৰহ্মাদেৱে হাঁহি মাৰি কবলৈ ধৰিলে,\n“পুত্ৰ নাৰদ, তেওঁলোকৰ মৰ্তলোক গমনৰ কাৰণ নাজানিবলৈ তুমিতো ইমান অবোধ নহয়? তথাপিও কওঁ শুনা৷ কলিযুগত ব্যাসদেৱে ভাগৱত, মহাভাৰত আদি পৰম শাস্ত্ৰবোৰ মোৰ আজ্ঞা অবিহনে নতুন সাঁচত লিখিব বিচাৰিব৷ সেয়েহে, পুত্ৰ সনৎক পঠিয়াইছো ভাস্কৰ ৰূপত তেওঁ লিখাৰ মাধ্যম হ’ব যাতে ব্যাসদেৱৰ অত্যাধিক স্বাধীনতা নাথাকে৷ সনন্দই ****** ৰূপত মোৰ দিহামতে দূৰৈৰ পৰা ব্যাসদেৱৰ ৰূপ লৈ ব্যাসদেৱক ব্যতিব্যস্ত কৰিব৷ সনৎকুমাৰে নিজেই এই নতুন শাস্ত্ৰবোৰত বীৰেণ ৰূপত ভুমুকি মাৰি ব্যাসদেৱক আগৰ কথাবোৰ সোঁৱৰাই থাকিব৷”\n“নাৰায়ণ, নাৰায়ণ, নাৰায়ণ……….\nআৰু সনাতন দাদা?”\n“পুত্ৰ, তেওঁৰ কামটোতো মূল কাম৷ তেওঁৱেই এই শাস্ত্ৰ নতুন ৰূপটোত প্ৰকাশ কৰাৰ মাধ্যম দিব আৰু তেওঁৰ নাম হ’ব বিজয়৷ এতিয়া বুজিলানে? আৰু সিহঁতক সৃষ্টি কৰোঁতে অকল শাস্ত্ৰজ্ঞানেৰে পৰিপূৰ্ণ আছিল৷ এতিয়া কিছু পৰমজ্ঞান আঁতৰাই সাংসাৰিক জ্ঞান দিয়া হৈছে৷ তাৰে সিহঁতে চলিব যাব৷”\n“নাৰায়ণ, নাৰয়ণ, নাৰায়ণ………..\nপৰমপিতা, আপোনাৰ মহিমা অপাৰ৷ ইমানবোৰ আয়োজন? নাৰায়ণ, নাৰায়ণ, নাৰায়ণ৷”\n…………….’তাৰমানে, বলীধৰৰ পুতেক ব্ৰহ্মাৰ মানসপুত্ৰ সনৎকুমাৰ’- গোঁসায়ে মনতে ভাৱিলে৷ পিচে বাকীকেইজন ক’ত?\nঅন্দৰমহলত ব্ৰহ্মাদেৱ সৰস্বতী মাতাৰ লগত মধুৰালাপত ব্যস্ত থকাৰ সময়তে নাৰদৰ মাত শুনি মাতাই মাত লগালে-\n“আহিল আপোনাৰ প্ৰিয়পুত্ৰ৷ এওঁ দেখোন যিকোনো সময়তে আহি ওলায়হি৷ এতিয়া সংসাৰৰ মেল মাৰিব৷ আমনি নালাগেনে,স্বামী?”\nব্ৰহ্মাঃ প্ৰিয়ে, মোৰ সৃষ্টিসমূহৰ ভিতৰত তোমাৰ পিছতে এই নাৰদ মোৰ প্ৰিয়৷ তেওঁ সৰ্বজ্ঞানী হয়ো মোক কথাবোৰ সুধি থাকে৷ তেওঁৰ শ্ৰীমুখৰ পৰাই ভাগৱত শাস্ত্ৰখন জগতত বিস্তাৰিত৷ তেওঁৰ এই সৰলতা মোৰ অতিকে প্ৰিয়৷\nএনেতে নাৰদ সোমাই আহি প্ৰণাম কৰি-\n“প্ৰণাম ব্ৰহ্মদেৱ,প্ৰণাম মাতা৷ হে পিতা, আপুনি মোৰ জেষ্ঠসকলক মৰ্ত্যলৈ প্ৰেৰণ কৰিলে৷ মোৰো এক হাবিয়াস জাগিছে, পৰমপিতা৷ মৰ্ত্যলৈ গৈ জেষ্ঠসকলৰ লগত সংসাৰ ভোগ কৰাৰ মন৷”\n“হে প্ৰাণৰো অধিক পুত্ৰ, তুমিতো আজীৱন ব্ৰহ্মচাৰী৷ তুমি কেনেকৈ সংসাৰ ধৰ্ম পালন কৰিবা? তথাপিও তোমাৰ ইচ্ছা পূৰণ কৰাতো মোৰ কৰ্তব্য৷ তুমি অসম মুলুকৰ জাঁজী নামৰ ঠাইত চুনটো নামেৰে জনম লোৱাগৈ৷ (অলপ হাঁহি) তোমাৰ সংসাৰ কৰাৰ দুৰ্বাৰ হেঁপাহ তোমাৰ নিয়ন্ত্ৰণতে থাকিব৷ তুমি সনন্দৰ লগ লাগি মাধ্যমটো বিকাশত সনাতনক সহায় কৰিবা৷”\n“নাৰায়ণ,নাৰায়ণ৷ ধন্য হলো পিতৃদেৱ৷ এটা কথা, মোৰ ত্ৰিলোকতে টুটকীয়া বুলি বদনাম আছে৷ পৰমপিতা, এইজনমত মোৰ এই গুণটো নোহোৱা কৰিব নোৱাৰিনে?”\nব্ৰহ্মাদেৱে কোনো উত্তৰ নিদি সামান্য মিঁচিকিয়ালে৷ তেওঁৰ হাঁহিটোতে নাৰদে বুজি পাই প্ৰস্থান কৰিলে৷\nগোঁসায়ে ধ্যানৰ পৰা উঠি বহাৰ ফালে যাওঁতেই বলীধৰক গোঁসানীৰ ওচৰৰ পৰা আহি থকা দেখি সুধিলে,\n“বলীধৰ, যাৱই নেকি? ল’ৰাকণক মোৰ ওচৰলৈ মাজে মাজে লৈ আহিবা৷”\nসত্ৰৰ পৰা অহাৰ পিছত বলীধৰে দুদিনমান বীৰেণক গোঁসাইৰ ঘৰলৈ নিজেই লৈ গৈছিল৷ গোঁসায়ে তাক নামঘৰতে বহুৱাই বিভিন্ন শাস্ত্ৰৰ কথা গল্পৰ দৰে কোৱাৰ বাবে সিও যাবলৈ আগ্ৰহ কৰে৷ বলীধৰে গোঁসানীক ইটো সিটো কৰি দিয়ে৷ এনেকৈয়ে বলীধৰ আৰু বীৰেণ গোঁসাইৰ প্ৰিয়পাত্ৰ হৈ পৰিল৷ অলপ ডাঙৰ হোৱাৰ পিছৰে পৰা সি তাৰ লগৰ বিজয়ৰ লগত প্ৰায়ে সত্ৰলৈ অহাযোৱা কৰা হ’ল৷ বিজয়ৰ শাস্ত্ৰতকৈ পুৱাৰ প্ৰসংগত দিয়া মাহ প্ৰসাদতহে চকু৷ তাৰোপৰি গোঁসানীৰ হাতৰ গাখীৰৰ সৰ দিয়া কোমল চাউল, ভজাচাউল আদিবোৰো তাৰ আকৰ্ষণৰ কাৰণ৷\nএদিনাখনৰ কথা৷ গোঁসাইৰ লগত দুয়ো বন্ধু সত্ৰৰ পুখুৰীৰ পাৰে পাৰে কথাপাতি ফুৰোতে গোঁসায়ে কলে,\n“আজি তোমালোকে মোৰ লগতে চাউল সিজোৱা মুঠি ধৰি যাবা৷”\nবিজয়ঃ পৰভু, আপোনা ঘৰত কি ভাত খাম? সদায় সুদা সুদা ভাত৷ আপুনি মাংস নাখায়েই৷ পুখুৰী মাৰিবলৈকো যোগ দাইটি নাই৷\nবীৰেণঃ তোৰযে খকটো৷ হেৰৈ কিমান মাছ খাৱ? ৰ, আজি তোক মাছেৰে পুতি থ’ম৷\nএনেতে, পুখুৰীৰ পৰা বৰালি মাছ এটা জপিয়াই আহি পাৰত পৰিলহি৷ গোঁসায়ে তবধ মানিলে৷ বিজয়ে কিৰিলি পাৰি মাছটো ধৰি গোঁসানীৰ ওচৰলৈ দৌৰ দিলে৷\nবিজয় আৰু বীৰেণৰ বন্ধুত্ব দিনক দিনে গাঢ় হৈ আহিল৷ লাহে লাহে দুয়ো মিলি গোটেই গাঁওখনৰ বাৰীবোৰত থকা ফলমূল আদিৰ ওপৰত আক্ৰমণ আৰম্ভ কৰিলে৷ বাৰীৰ ফলমূল গৃহস্থই খাবলৈ নোপোৱাই হ’লগৈ৷ বীৰেণ বাহিনীয়ে আগতেই লুট কৰে৷ এদিনাখন তেনেকৈ সৰুমাই খুড়ীয়ে সত্ৰলৈ বুলি আগবঢ়োৱা মালভোগ কলথোকৰ প্ৰথম আখি দুটা চিঙি খাই থাকোতেই পুতেক জীৱনে দেখা পাই খেদা ধৰিলে৷ মাক সৰুমাই ঘৰলৈকে খেদা মাৰি আহিল৷\n“ঐ পুতলী, তইহে পোৱালি ফুকুৱালি হয়নি? তো সেই ময়িব নজনা লৱাই মো ধঅমত হাত দিলে৷ বোলো সঁচ গুণেহে কঠীয়া৷”\nবাহিবন কৰি থকা পুতলীয়ে সৰুমাইৰ গালিৰ প্ৰত্যুত্তৰ দিবলৈ বাঢ়নী টাৰ হাতত লৈয়ে আগফালে গৈ নঙলাৰ ওচৰ পাই আৰম্ভ কৰিলে,\n“কি কৱ অ’ সউমাই৷ মো সেই ফুল যেন বাকলি লৱাকণক তই ময়িব নজনা বুলি শাও দিয়৷ আমা সঁচত ধয়িবলে দেখো ঘৰলৈকে খেদি আহিছ৷ আগতে কচোন কি কয়িলেনো সি?”\n“ইহ৷ বৰ সন্ত তো লৱা৷ বোলো চোঅৰ জাত চোৱেই হব৷ হেৰৈ মানুহলৈ বাও ভয় দৰ নকঅ বেলেগ কথা৷ ভগৱানলৈকো ভয় নাই৷ সোণাহেন কলথোক খাৱলৈ সেইটো গৰহ নে ৰাহু ফুকুৱালি৷”\n“কি কৱ? মো সেই পেনুকনা লৱাই কলথোক খালে৷ এনে কথা কৱলৈ আহ৷ মো টো বাও ৰাহুৱেই তো দুটা দেৱতা৷ বুটি বাঢ়নীৱে পিঠি নাফালোতেই আঁতৰ হেই”- বাঢ়নীটাৰ সৰুমাইৰ গাৰ কাষতে চুওঁ নোচুওঁকৈ থলে৷\n“অ’ মো মতা গোঁসাই, এই দন্দুয়ী জনীলৈ চা৷ পুতেকে মো ঘঅৰে কল খালে৷ এতিয়া এই মো হে পিঠি ফালে৷ অ’ বোলো চুই চা৷”\nসিহঁত দুজনীৰ কাজিয়া খন দেখি এজনী দুজনীকৈ গাঁৱৰ জীয়ৰী বোৱাৰীবোৰৰ জুম বান্ধিছে৷ সকলোৰে ফিচিঙা ফিচিঙি৷ দুই এটা ডেকাও জুমটোত যোগ দিছে৷ এনেতে, জীৱন দৌৰি আহি মাকক ক’লে-\n“অ’ মাই, সিহঁতে গোটেই থোক নিলে৷ মই খেদি এটাকো ধৰিব নোৱাৰিলোঁ৷”\n“অ’ ৰাইজখন দেখিছে৷ এই ৰাক্ষসী পুতেকঅ কাণ্ড৷ তাই আকৌ মোকহে মাএ৷ সেইটো গহণীত পয়ি মৱোক অ৷ হাইজাত মৱোক, গোটেই ঘউৱা উচন যাওক৷”\nআঙুলি ফুটাই শাও দি দি সৰুমাই ঘৰলৈ বাট ললে৷\nবীৰেণৰ তেতিয়া ছয়বছৰ৷ দেউতাক পথাৰলৈ যোৱাৰ পিছতেই শোৱাৰ পৰা উঠি মাকে দিয়া ৰঙা চাহকণত কৰ্কৰা ভাত এচপৰা দি জলপান খোৱাদি খাই ৰাতিপুৱাই গোঁসাইৰ ঘৰলৈ বিজয়ৰ লগত ওলাই যায়৷ তাতে গোঁসানীয়ে কোমল চাউল, ভজাচাউল আদি গাখীৰৰ সৰৰে দিয়া জলপান এবাতিকৈ খাই সিহঁতৰ অভিযান আৰম্ভ কৰে৷\nচুবাটোৰ এনে এখন ঘৰ বা বাৰী নাই য’ত তেখেতসকলৰ আহযাহ নাই৷ কাৰ বাৰীৰ আম কেতিয়া পকে, কোনজোপাত পোক নাই, সিহঁতৰ নখদৰ্পণত৷ বাৰীত থকা অমৰা, জলফাই, লেটেকু, পনিয়ল, মধুৰিআম, জৰা, আনাৰস আদিৰ ওপৰত যেন প্ৰথম অধিকাৰ সিহঁতৰ৷\nএদিন এনেকৈ ঘূৰি ফুৰোতে পাওক ফণীধৰ মাষ্টৰে৷ মাষ্টৰে সোধাপোচা কৰি বলীধৰৰ পুতেক বুলি গম পাই সন্ধিয়া বলীধৰৰ ঘৰলৈ আহিল৷ কথাৰ মাজতে ক’লে,\n“বলীধৰ, ল’ৰাক নপঢ়াই নুশুনাই ঘূৰি ফুৰিবলৈকে দিবিনে? তইতো কেকোঁৰা নাঙলকেই পাঠশালা পাতিলি৷ এতিয়া, ইয়াকো তেনে কৰিবি নি?”\n“মাষ্টৰ দাইটি, আমি হলোঁ গাঁৱৰ হোজা মানুহ৷ পঢ়াশুনাৰ নামত ক টো চুক কেইটাকে চিনি নাপালোঁ৷ দুখটো থাকি গ’ল৷ লৱাকণক কিবা হেই হাকিম মুন্সিফ বনাব নোৱৰিলেও পঢ়াশুনা এফেৱিমান শিকাবলৈ মন এটা আছে৷”\nএনেতে পুতলীয়ে চাহৰ বাতিটো আনি মাষ্টৰৰ আগত হাতেৰে মাটিখনক হাত ফুৰাই কৃষ্ণ বুলি আগবঢ়াই দি ক’বলৈ ধৰিলে,\n“মাষ্ট দাইটি, আমা ইয়া পঢ়া বয়স হৈছে জানো? তাতকৈ ডাঙৰ সৌ ৰজনীৰ লৱাটো দেখোন ইচকুললৈ যোৱাই নাই৷”\nমাষ্টৰে বোলে, “লোকৰ ল’ৰাৰ কথা বাদ দে৷ তোৰ ল’ৰাটোক তইহে পঢ়াবি৷ বয়স হিচাপে তাক এতিয়াই নাম লগাই দে৷ আৰু এটা কথা মই লছোৱালী পঢ়ায়েই চুলি পকালোঁ৷ কৈ থলোঁ দেই, তোৰ ল’ৰা কিন্তু ডাঙৰ মানুহ হ’ব৷”\nসৰস্বতী পূজাৰ দিনাই বলীধৰে ল’ৰাক নাম লগোৱাৰ কথাটো পুতলীক ক’লে৷ সকলো ঠিকেই আছিল৷ ৰাতিপুৱা গা পা ধুৱাই ল’ৰাক স্কুললৈ উলিয়াবলৈ লৈ পুতলীৰ চকুপানী ওলাল৷ বীৰেণক বুকুত সাৱটি এনেধৰণে কান্দিবলৈ ললে যেন ল’ৰাক স্কুল পঢ়িবলৈ পঠোৱা নাই, জীয়েককহে বিয়া দি বাহিবিয়াৰ দিনা বিদায় দিবলৈ ওলাইছে৷ বলীধৰৰ মেঠাত খংটো উঠি বোলে,\n“হেই মৱতী, তো কাম নাই নি? লৱাক ইচ্‌কুললৈ হাঁহি মাতি পঠাব লাগেনে, এইখন বকলা মেলিব লাগে? মা পুতে দুটাএ পিঠিত হালোৱা এচাঞি নুঠোতেই সজে সজে পুতেৱক উলিয়াই দে৷”\nবলীধৰৰ সাধাৰণতে খং কম৷ কিন্তু আজি কি হ’ল জানো? পুতলীয়ে গিৰিয়েকৰ খং উঠিলে কিছু সমীহো নকৰা নহয়৷ উচুপি উচুপি পুতেকক দেওবৰীয়া হাটৰ পৰা অনা নীলা হাফপেণ্ট আৰু বগা চাৰ্টটো পিন্ধাই বলীধৰৰ লগত পঠাই দি নঙলা মুখত ৰৈ এপৰ চাই থাকিল৷\nবীৰেণ ফেঁকুৰি ফেঁকুৰি দেউতাকৰ হাতত ধৰি আগবাঢ়িছে৷ কোনোবাবাৰ দেউতাকে চোঁচৰাই নিয়াদি নিব লগা হ’ল৷ বলীধৰৰ মনত এক বুজাব নোৱাৰা আনন্দ৷ তাকো যদি দেউতাকে এনেদৰে আনি স্কুলত নাম লগাই দিয়াহেতেন, সিয়ো এতিয়া চৰকাৰী দৰমহা খোৱা চাকৰিয়াল হ’ল হয়৷ খেতিখোলাত আগৰ দৰে লাভ নাই৷ নৈখনে আধাখিনি মাটি নিলে৷ যিকণ আছে তাকো বানৰ প্ৰকোপত দুবাৰ ৰুলেহে ধান কেইটা যেনেতেনে বছৰটোলৈ জোৰে৷ বাৰীৰ তামোল- পাণ শাক পাচলি কেইডাল আছে বাবেহে৷\nস্কুলত মাষ্টৰ সৰস্বতী পূজাত ব্যস্ত৷ সৰু সৰু ল’ৰা-ছোৱালী খিনিক গাঁৱৰ দুই এজনে সহায় কৰিছে৷ গোঁসানীজনা দেখি বীৰেণৰ মুখত হাঁহি বিৰিঙিল৷ বলীধৰে বাৰাণ্ডাত থকা বেঞ্চ এখনতে বহি ল’ৰা-ছোৱালীহঁতৰ ৰং ৰহইচ চাই মাষ্টৰ আজৰি হোৱালৈ ৰ’ল৷ বতৰটোও ওন্দোলাই আহিছে৷ মাঘত বৰষুণ দিয়াতো ভাল৷ খেতি বাতি ভাল হয়৷ বৰষুণ দিয়াৰ আগতে গোবৰখিনি পথাৰত পেলাই লব পৰা হ’লে৷ তাৰ ভাৱত যতি পেলাই মাষ্টৰে মাত লগালে,\n“বলীধৰ, ল’ৰাৰ নাম লগাবি নহয়? অফিচলৈকে ব’ল৷”\nবলীধৰ মাষ্টৰৰ লগে লগে কোঠা এটালৈ সোমাই গ’ল৷ অফিচৰ নামত হেলনীয়া হৈ পৰিব ধৰা কাঠৰ আলমাৰি এটা আৰু টেবুল চকী এযোৰৰে এটা সৰু কোঠা৷ মাষ্টৰে বহী উলিয়াই নামটো লিখিলে,\n“শ্ৰী বীৰেণ হাজৰিকা৷”


যদি চৈয়দ আব্দুল মালিক, ইমৰাণ শ্বাহ সাহিত্য সভাৰ সভাপতি হ'ব পাৰে, এজন মুছলমান মুখ্যমন্ত্ৰী কিয় হ'ব নোৱাৰে?\nযদি চৈয়দ আব্দুল মালিক, ইমৰাণ শ্বাহ সাহিত্য সভাৰ সভাপতি হ’ব পাৰে, মুছলমান এজনে মুখ্যমন্ত্ৰী কিয় হ’ব নোৱাৰে?\nগুৱাহাটী , October 18, 2020 10:15 am\nচৈয়দ আব্দুল মালিক, ইমৰাণ শ্বাহ যদি অসম সাহিত্য সভাৰ সভাপতি হ’ব, তেন্তে তেওঁলোকৰ দৰে মুছলমান এজন মুখ্যমন্ত্ৰী কিয় হ’ব নোৱাৰে কিয়? এই প্ৰশ্ন অজিত কুমাৰ ভূঞাৰ।\nশনিবাৰে শিৱসাগৰৰ প্ৰেছ ক্লাৱত অনুষ্ঠিক মত বিনিময় অনুষ্ঠানত সদ্য নিৰ্বাচিত ৰাজ্য সভাৰ সাংসদ অজিত কুমাৰ ভূঞাই এইদৰে।\nকবি সাহিত্যিক চামচুল বাৰিকে আঁতধৰা উক্ত মত বিনিময় অনুষ্ঠানত অজিত কুমাৰ ভূঞাৰ লগতে মনজিৎ মহন্ত, লাচিত বৰদলৈ আৰু ৰাছেল হুছেইন উপস্থিত থাকে।\nমত বিনময় অনুষ্ঠানত সাংসদ অজিত কুমাৰ ভূঞাই বিজেপি চৰকাৰক তীব্ৰ সমালোচনা কৰি কয়, ‘বৰ্তমান নিৰ্বাচন সমাগত। গতিকে বিজেপিয়ে পুনৰ গাদী দখল কৰিবলৈ ৰাজনৈতিক ৰণকৌশল হিচাপে উজনিত হিন্দু হিন্দু আৰু নামনিত মুছলমান মুছলমান চিঞৰি ৰাজনীতি আৰম্ভ কৰিছে।’\n‘নিৰ্বাচন আহিলেই দাড়ি আৰু টুপি দেখুৱাই ভোট লোৱাৰ বাহিৰে তেওঁলোকৰ আন এজেণ্ডা নাই।’ সাংসদ ভূঞাৰ মন্তব্য।\nবৰ্তমান সময়ত আজমলৰ বাহিৰে বিজেপিৰ আন একো এজেণ্ডা নাই। স্বাস্থ্যত কি হ’ল, শিক্ষাত কি হ’ল, নিৱনুৱা সমস্যা সমাধানত কি হ’ল, মূল্যবৃদ্ধি ৰোধত কি হ’ল? সেইবোৰৰ উত্তৰ নাই। সকলো ফালে কেৱল আজমল আজমল আৰু আজমল।\nতেওঁ লগতে কয়, ‘এনআৰচিৰ ভিত্তিবৰ্ষ যদি ১৯৫১ চন হয় তেতিয়াও বদৰুদ্দিন আজমল বিদেশী বুলি চিনাক্ত নহয়।’\nতেওঁ কয়, বিজেপি চৰকাৰৰ দিনত যিমান বিলাক নিযুক্তি হ’ল সকলোতেই দুৰ্নীতি। আৰু এই দূৰ্নীতিৰ নায়কসকল বিজেপি আৰু আৰএচএচৰ নেতা।\n‘আটাইতকৈ ভয়ংকৰ কথাটো হ’ল বিজেপি চৰকাৰে আৰক্ষী বিভাগটো গেৰুৱাকৰণ কৰিব বিচাৰিছে। সেইবাবেই নিযুক্তিৰ কেলেংকাৰীৰ নামত যি তদন্ত হৈছে সকলো ভেকুভাওনা।’ বিজেপি চৰকাৰক কটাক্ষ কৰি ভূঞাই কয়।\n‘ৰাজ্যসভাৰ সাংসদ হোৱাটো মোৰ জয় নহয়। ই কা বিৰোধী শক্তিৰ জয়। সকলো কা বিৰোধী শক্তি একত্ৰিত হৈ মোক নিৰ্বাচিত কৰিছ।’ ভূঞাৰ মন্তব্য।\nআঞ্চলিক দল সন্দৰ্ভত ভূঞাই কয়, ‘আজি অসমত কেইবাটাও আঞ্চলিক ৰাজনৈতিক দল গঠন হৈছে। ইয়াৰ বাবে অসমৰ ৰাইজ আজি বিভ্ৰান্ত আৰু অসন্তুষ্ট হৈছে। ২১ৰ নিৰ্বাচনত বিজেপিক পৰাস্ত কৰিবলৈ হ’লে উমৈহতীয়া কাৰ্যসূচীৰ ভিত্তিত সকলো ৰাজনৈতিক দল এক হৈ যুঁজিবলৈ আহ্বান জনায় অজিত কুমাৰ ভূঞাই।’


ৰঙা জলকীয়া, নহৰু, ব্ৰকলি খাইনে? এই ১৫ বিধ খাদ্যই বঢ়াব আপোনাৰ ৰোগ প্ৰতিৰোধ ক্ষমতা! আঁতৰি থাকিব পাৰিব কোৰোণাৰ পৰা!– News18 Assam\nৰঙা জলকীয়া, নহৰু, ব্ৰকলি খাইনে? এই ১৫ বিধ খাদ্যই বঢ়াব আপোনাৰ ৰোগ প্ৰতিৰোধ ক্ষমতা! আঁতৰি থাকিব পাৰিব কোৰোণাৰ পৰা!\n»ৰঙা জলকীয়া, নহৰু, ব্ৰকলি খাইনে? এই ১৫ বিধ খাদ্যই বঢ়াব আপোনাৰ ৰোগ প্ৰতিৰোধ ক্ষমতা! আঁতৰি থাকিব পাৰিব কোৰোণাৰ পৰা!\nআপুনি নিজৰ খাদ্যৰ তালিকাত এনে কিছুমান খাদ্য ৰাখক, যিয়ে আপোনাৰ ৰোগ প্ৰতিৰোধী ক্ষমতা শক্তিশালী কৰি ৰখাত সহায় কৰিব।\nচৰ্দি, ফ্লু আদি অন্যান্য় সংক্ৰমিত ৰোগ প্ৰতিৰোধৰ উপায় বিচাৰি আছে নেকি? তেন্তে আপুনা আপোনাৰ খাদ্যৰ তালিকা সলনি কৰি গ্ৰহণ কৰিব লাগিব কিছুমান বিশেষ আহাৰ। বৰ্তমান সমগ্ৰ বিশ্বতে ত্ৰাসৰ সৃষ্টি কৰিছে কোৰোণা ভাইৰাছে। কোৰোণা মহামাৰীৰ পৰা বাছি থাকিবলৈ দেহৰ ৰোগ প্ৰতিৰোধ ক্ষমতা বৃদ্ধি কৰাতো অত্যন্ত জৰুৰী। এই ১৫ বিধ খাদ্য গ্ৰহণেৰে বৃদ্ধি কৰিব পাৰে নিজৰ ৰোগ প্ৰতিৰোধী ক্ষমতা ৷\n১. নেমুজাতীয় ফল -\nঅধিকাংশ মানুহেই চৰ্দি হোৱাৰ পিছতেই পোনপটীয়াকৈ ভিটামিন চি যুক্ত খাদ্য গ্ৰহণ কৰে। ইয়াৰ কাৰণ হৈছে, ই আপোনাৰ ৰোগ প্ৰতিৰোধ ক্ষমতা বৃদ্ধি কৰাত সহায় কৰে।\nভিটামিন চিয়ে শ্বেত ৰক্ত কণিকাৰ উৎপাদন বৃদ্ধি কৰে বুলি ধাৰণা কৰা হয়। যি সংক্ৰমণৰ বিৰুদ্ধে যুঁজ দিয়ে। নেমুজাতীয় ফলবোৰৰ ভিতৰত আছে আঙুৰ, কমলা, ক্লেমেণ্টেইন, নেমু আদি ৷\n২. ডাঙৰ ৰঙা জলকীয়া -\nনেমুজাতীয় ফলবোৰতেই নহয়, ডাঙৰ ৰঙা জলকীয়াতো যথেষ্ট পৰিমাণে ভিটামিন চি থাকে। যি বিটা কেৰোটিনৰ এক সমৃদ্ধ উৎস।\n৩. ব্ৰকলি -\nব্ৰকলিত যথেষ্ট পৰিমাণে ভিটামিন আৰু খনিজ পদাৰ্থৰ থাকে। ভিটামিন এ, চি, আৰু ইৰ লগতে ফাইবাৰ আৰু আন বহু এণ্টিঅক্সিডেণ্টেৰে ভৰা ব্ৰকলি হৈছে আপুনি আপোনাৰ খাদ্যৰ তালিকাত ৰাখিবলগীয়া আটাইতকৈ স্বাস্থ্যকৰ পাচলিবোৰৰ ভিতৰত অন্যতম ।\n৪. নহৰু -\nপৃথিৱীৰ প্ৰায় প্ৰতিবিধ ৰন্ধন প্ৰণালীতে নহৰু পোৱা যায়। ই খাদ্যত অলপ জিং যোগ দিয়ে আৰু যি আপোনাৰ স্বাস্থ্যৰ বাবে অতি আৱশ্যকীয়।নহৰুৱে ধমনীবোৰ সঠিককৈ ৰাখে আৰু ৰক্তচাপ হ্ৰাস কৰাত সহায় কৰে বুলিও প্ৰমাণ আছে।\n৫. আদা -\nসংক্ৰমিত ৰোগ প্ৰতিহত কৰাত আদাৰ আছে গুৰুত্বপূৰ্ণ ভূমিকা।\n৬. পালেং শাক -\nপালেং শাক কেৱল ভিটামিন চিৰে সমৃদ্ধই নহয়, ইয়াত অসংখ্য এণ্টিঅক্সিডেণ্ট আৰু বিটা কেৰোটিন আছে ৷ যি আমাৰ ৰোগ প্ৰতিৰোধ ক্ষমতাৰ লগতে সংক্ৰমণৰ সৈতে যুঁজ দিয়াৰ ক্ষমতা বৃদ্ধি কৰিব পাৰে।\n৭. দৈ -\nদৈয়েও ৰোগৰ বিৰুদ্ধে যুঁজ দিয়াত সহায় কৰিবলৈ আপোনাৰ ৰোগ প্ৰতিৰোধ ক্ষমতাক শক্তিশালী কৰিব পাৰে। মিঠযুক্ত দৈৰ সলনি সাধাৰণ দৈ খাবলৈ চেষ্টা কৰক ৷ দৈ ভিটামিন ডি-ৰ এক উৎকৃষ্ট উৎস ৷\n৮. কাঠবাদাম বা এলমণ্ড -\nই এক চৰ্বি-দ্ৰৱণীয় ভিটামিন, যাৰ অৰ্থ হৈছে ইয়াক সঠিকভাৱে শোষণ কৰিবলৈ চৰ্বিৰ উপস্থিতিৰ প্ৰয়োজন। বাদাম যেনে, কাঠবাদাম, ভিটামিনেৰে ভৰ্তি আৰু লগতে ইয়াত স্বাস্থ্যকৰ চৰ্বি থাকে।\n৯. সূৰ্যমুখী ফুলৰ বীজ -\nসূৰ্যমুখী ফুলৰ বীজবোৰ পুষ্টিৰে পৰিপূৰ্ণ, যাৰ ভিতৰত আছে ফছফৰাছ, মেগনেছিয়াম, আৰু ভিটামিন বি-6 আৰু ই। ৰোগ প্ৰতিৰোধ প্ৰণালীৰ কাৰ্য নিয়ন্ত্ৰণ আৰু বাহাল ৰখাত ভিটামিন ই অতি গুৰুত্বপূৰ্ণ।\n১০. হালধি -\nহালধি অষ্টিওআৰ্থ্ৰাইটিছ আৰু ৰিউমেটইড আৰ্থ্ৰাইটিছৰ চিকিৎসাত anti-inflammatory ট্ৰিটমেণ্ট হিচাপে ব্যৱহাৰ কৰি অহা হৈছে । হালধীয়ে পেশীৰ বিষৰ সমস্যা নিবাৰণৰ লগতে ৰোগ প্ৰতিৰোধী ক্ষমতা বৃদ্ধিতো সহায় কৰে ৷\n১১. গ্ৰীণ টি -\nসেউজীয়া আৰু ক'লা দুয়োটা চাহ ফ্লেভোনইডেৰে ভৰপূৰ, এক প্ৰকাৰৰ এণ্টিঅক্সিডেণ্ট। য'ত সেউজীয়া চাহ সঁচাকৈয়ে এক উৎকৃষ্ট পানীয় ৷ ইয়াৰ এপিগএলটেণ্টচিন গেলেটৰ (ইজিচিজি) স্তৰ আছে, যি আন এক শক্তিশালী এণ্টিঅক্সিডেণ্ট।\n১২. অমিতা -\nঅমিতা হৈছে ভিটামিন চিৰে ভৰপূৰ আন এবিধ ফল। আপুনি এই ফলবিধতে দিনটোৰ বাবে প্ৰয়োজনীয় ভিটামিন চি বিচাৰি পাব। অমিতাত পাপেইন নামৰ এক পাচন এনজাইম থাকে, যাৰ anti-inflammatory প্ৰভাৱ থাকে।\n১৩. কিৱি -\nঅমিতাৰ দৰে কিৱিও প্ৰাকৃতিকভাৱে এক টন অত্যাৱশ্যকীয় পুষ্টিৰে পৰিপূৰ্ণ, যাৰ ভিতৰত আছে ফলেট, পটেছিয়াম, ভিটামিন কে আৰু ভিটামিন চি। ভিটামিন চিয়ে সংক্ৰমণৰ বিৰুদ্ধে যুঁজিবলৈ শ্বেত ৰক্ত কোষবোৰ বৃদ্ধি কৰে, আনহাতে কিৱিৰ অন্যান্য পুষ্টিয়ে আপোনাৰ শৰীৰৰ বাকী অংশ সঠিকভাৱে কাম কৰি থকাত সহায় পৰিব ।\n১৪. কুকুৰাৰ মাংস -\nযেতিয়া আপুনি অসুস্থ হয় আৰু আপুনি কুকুৰাৰ মাংসৰ চুপ খায়, ইয়ে আপোনাৰ স্বাস্থ্য কিছু সুস্থিৰ ৰখাত সহায় কৰে।\n১৫. সাগৰীয় মাছ বা শ্বেলফিছ -\nএই সাগৰীয় মাছেও ৰোগ প্ৰতিৰোধ ক্ষমতা বৃদ্ধি কৰিবলৈ কৰে ৷ কিছুমান সাগৰীয় মাছ জিংকৰেও ভৰপূৰ।\nFirst published: April 22, 2021, 3:25 PM IST\nFoods For Immunity growth


(নৰেন্দ্ৰ মোডীৰ পৰা পুনঃনিৰ্দেশিত)\nছেপ্টেম্বৰ ১৭ , ১৯৫০\nমোদী ১৯৯৫ আৰু ১৯৯৮ত অনুষ্ঠিত হোৱা গুজৰাট বিধান সভা নিৰ্বাচনত বিজেপিৰ নিৰ্বাচনী প্ৰচাৰৰ মূল কৌশল নিৰ্দ্ধাৰক আছিল। ২০০৯ৰ ভাৰতৰ সাধাৰণ নিৰ্বাচনৰো তেওঁ বিজেপি দলৰ এগৰাকী প্ৰধান নিৰ্বাচনী প্ৰচাৰক আছিল। ২০০১ চনত মোদী প্ৰথম বাৰৰ বাবে গুজৰাটৰ মুখ্যমন্ত্ৰী হয়। গুজৰাটৰ উপ-নিৰ্বাচনত বিজেপি পৰাজিত হোৱা বাবে মুখ্যমন্ত্ৰী কেশুভাই পেটেলে পদত্যাগ কৰাত মোদীয়ে মুখ্যমন্ত্ৰীৰ দায়িত্বভাৰ গ্ৰহণ কৰে। তেতিয়াৰে পৰা তেওঁ একেৰাহে ৪ৰ্থটো কাৰ্যকালৰ বাবে মুখ্যমন্ত্ৰিত্বৰ দায়িত্বত আছে। তেওঁ ২০১৪ চনৰ সাধাৰণ নিৰ্বাচনৰ বিজেপি নেতৃত্বাধীন ৰাষ্ট্ৰীয় গণতান্ত্ৰিক মৰ্চাৰ (এন.ডি.এ) প্ৰধান মন্ত্ৰী পদৰ বাবে প্ৰক্ষেপিত প্ৰাৰ্থী আছিল। সেই নিৰ্বাচনত বিজেপিয়ে ২৮২ খন আসন লাভ কৰি সংখ্যাগৰিষ্ঠতা লাভ কৰে।\n3 গুজৰাটৰ মুখ্যমন্ত্ৰী ৰূপে\n১৯৫০ চনৰ ১৭ ছেপ্তেম্বৰত পূৰ্বৰ বম্বে ৰাজ্যৰ (বৰ্তমানৰ গুজৰাট) মেহচানা জিলাৰ ভদনগৰত অন্যান্য পিছপৰা জাতিৰ ঘাঞ্চী-তেলি সমাজৰ এটি পৰিয়ালত মোদীৰ জন্ম হয়।. পিতৃৰ নাম আছিল দামোদৰদাস মোলচন্দ মোদী আৰু মাতৃৰ নাম হীৰাবেন। চাৰিজন সন্তানৰ মাজত পিতৃ-মাতৃৰ তেওঁ তৃতীয়টো সন্তান আছিল। ভদনগৰ ৰেলৱে ষ্টেশ্যনত থকা দেউতাকৰ চাহৰ দোকানত মোদীয়ে সহায় কৰিছিল। কৈশোৰ কালত ভাতৃৰ সৈতে এটা বাছ আস্থানৰ ওচৰত এখন চাহৰ দোকান চলাইছিল। ১৯৬৭ চনত তেওঁ ভদনগৰৰ পৰাই স্কুলীয়া শিক্ষা সমাপ্ত কৰে। শিক্ষকৰ মতে মোদী এজন সাধাৰণ মানৰ আছিল, কিন্তু তেওঁ থিয়েটাৰৰ প্ৰতি বিশেষ ৰাপ আছিল।.\nপিতৃ-মাতৃয়ে ঘাঞ্চী জাতিৰ পৰম্পৰা অনুসৰি নৰেন্দ্ৰ মোদীৰ বাল্য বিবাহ কৰোৱায়। তেৰ বছৰ বয়সতে তেওঁ যশোদাবেনৰ লগত তেওঁৰ বিয়া থিক কৰা হয় আৰু ১৮ বছৰ হওঁতেই দুয়ো বিবাহ পাশত আৱদ্ধ হয়। তেওঁলোক দুয়ো খুব কম সময় একেলগে অতিবাহিত কৰে কাৰণ মোদীয়ে ইতিমধ্যে পৰিব্ৰাজকৰ জীৱন অনুসৰণ কৰাৰ সিদ্ধান্ত লোৱাত দুয়ো বিচ্ছিন্ন হয়। ২০০২ চনৰ পৰা চাৰিবাৰকৈ বিধান সভাৰ নিৰ্বাচনত মোদীয়ে মনোনয়ন পত্ৰ দাখিল কৰোতে বিবাহৰ অংশটো খালীকৈ ৰাখিছিল। ২০১৪ বৰ্ষৰ সাধাৰণ নিৰ্বাচনত যশোদাবেন চিমনলাল নিজৰ বৈধ পত্নী মোদীয়ে স্বীকাৰ কৰে।\n২০১৪ চনত প্ৰকাশিত Kishore Makwana's Common Man Narendra Modiৰ মতে মোদীয়ে ১৭ বছৰ বয়সত ঘৰ এৰি ৰাজকোটত থকা ৰামকৃষ্ণ মিশ্যন আৰু তাৰ পিছত কলকাতাৰ বেলুৰ মথলৈ যায়। ইয়াৰ পিছত তেওঁ গুৱাহাটীলৈ যায় আৰু স্বামী বিবেকানন্দই প্ৰতিষ্ঠা কৰা অলমোৰাত অৱস্থিত আন এখন আশ্ৰমলৈ যায়। দুবছৰৰ পিছত তেওঁ ঘৰলৈ ঘূৰি আহে। কিছুদিন বিশ্ৰাম কৰি তেওঁ আহমেদাবাদলৈ যায় আৰু তাত খুড়াকৰ এখন চাহৰ দোকানত সহায় কৰে। তাতেই তেওঁ লক্ষ্মণৰাও ইনামদৰক পুনৰ লগ পায়। ইয়াৰ পিছত তেওঁ গুজৰাট ৰাজ্যিক পথ পৰিবহন নিগমৰ ষ্টাফ কেণ্টিনত কাম কৰে। ১৯৭০ চনত আৰ এছ এছ ৰ এজন পূৰ্ণকালীন প্ৰচাৰক ৰূপে যোগদান কৰাৰ পিছত তেওঁ সেই কাম বাদ দিয়ে। ১৯৭৮ চনত দূৰ শিক্ষাৰ মাধ্যমৰ জৰিয়তে দিল্লী বিশ্ববিদ্যালয়ৰ পৰা ৰাজনীতি বিজ্ঞান বিভাগত তেওঁ স্নাতক ডিগ্ৰী লাভ কৰে। আৰ এছ এছৰ এজন প্ৰচাৰক হৈ থাকোঁতেই ১৯৮৩ চনত তেওঁ গুজৰাট বিশ্ববিদ্যালয়ৰ পৰা একে বিভাগতে স্নাতকোত্তৰ ডিগ্ৰীও লাভ কৰে। ইয়াৰ পিছতো তেওঁ বেলুৰ মথ মাজেসময়ে ভ্ৰমণ কৰে  আৰু ৰামকৃষ্ণ মিশ্যন (ইংৰাজী: Ramakrishna Mission)ৰ প্ৰতি থকা শ্ৰদ্ধাৰ কথা তেওঁ উল্লেখ কৰে।\nতেওঁ ১৯৮৭ চনত বিজেপিত যোগদান কৰাৰ দ্বাৰা ঘাইসুঁতিৰ ৰাজনীতিত প্ৰৱেশ কৰিছিল। মাত্ৰ এবছৰৰ ভিতৰতে, তেওঁ গুজৰাট গোটৰ সাধাৰণ সম্পাদক পদলৈ উন্নীত হৈছিল। ইতিমধ্যে তেওঁ এজন উচ্চ মানদণ্ডৰ দক্ষতা সম্পন্ন সংগঠক হিচাপে সুখ্যাতি লাভ কৰিছিল। তেওঁ দলৰ কেডাৰসকলক শক্তিশালী কৰাৰ প্ৰত্যাহ্বানক আন্তৰিকতাৰে গ্ৰহণ কৰিছিল। দলে ৰাজনৈতিক মুনাফা লাভ কৰিবলৈ আৰম্ভ কৰিছিল আৰু ১৯৯০ চনত কেন্দ্ৰত জোঁট চৰকাৰ গঠন কৰিছিল। কেইমাহমানৰ ভিতৰতে এই অংশীদাৰীত্বৰ পতন ঘটিছিল, কিন্তু বিজেপিয়ে এককভাৱে দুই-তৃতীয়াংশ সংখ্যা গৰিষ্ঠতা লাভ কৰি গুজৰাটত ১৯৯৫ চনত ক্ষমতা দখল কৰিছিল। তেতিয়াৰ পৰাই বিজেপিয়ে গুজৰাটৰ শাসনভাৰ চলাই আহিছে[উদ্ধৃতিৰ প্ৰয়োজন]। ১৯৮৮ আৰু ১৯৯৫ চনৰ ভিতৰত গুজৰাটৰ বিজেপি গোটক ৰাজ্যৰ শাসনাধিষ্ঠ দল হিচাপে প্ৰতিষ্ঠিত কৰিবলৈ নেপথ্যৰ কৌশল সফলভাৱে পৰিচালনা কৰা নৰেন্দ্ৰ মোদীক এজন শ্ৰেষ্ঠ ৰণকৌশলবিদ হিচাপে স্বীকৃতি দিয়া হৈছিল[উদ্ধৃতিৰ প্ৰয়োজন]। এই সময়চোৱাত, এল কে আদৱানীৰ সোমনাথৰ পৰা অযোধ্যাৰ ৰথ যাত্ৰা (এটা অতি দীৰ্ঘ পদযাত্ৰা) আৰু ভাৰতৰ দক্ষিণ প্ৰান্ত কন্যাকুমাৰীৰ পৰা উত্তৰৰ কাশ্মীৰলৈ তেনেকুৱা আন এটা পদযাত্ৰাৰ দৰে দুটা অত্যন্ত গুৰুত্বপূৰ্ণ ৰাষ্ট্ৰীয় অনুষ্ঠান সংগঠিত কৰিবলৈ মোদীক দায়িত্ব অৰ্পণ কৰা হৈছিল। ১৯৯৮ চনত নতুন দিল্লীত বিজেপিয়ে ক্ষমতা দখল কৰাৰ ক্ষেত্ৰত মোদীয়ে গুৰি ধৰা এই দুটা অতি সফল ঘটনাৰ গুৰুত্বপূৰ্ণ অৰিহণা আছিল[উদ্ধৃতিৰ প্ৰয়োজন]। ১৯৯৫ চনত, তেওঁ দলৰ ৰাষ্ট্ৰীয় সম্পাদক নিৰ্বাচিত হয় আৰু ভাৰতৰ পাঁচখন গুৰুত্বপূৰ্ণ ৰাজ্যৰ দায়িত্ব দিয়া হয় - যিটো এজন যুৱ নেতাৰ বাবে বিৰল সম্মান। ১৯৯৮ চনত, তেওঁ সাধাৰণ সম্পাদক (সাংগঠনিক) পদলৈ উন্নীত হয় আৰু অক্টোবৰ ২০০১লৈ এই পদত কাৰ্যনিৰ্বাহ কৰে আৰু তাৰ পাছত ভাৰতৰ এখন অন্যতম সমৃদ্ধিশালী আৰু প্ৰগতিশীল ৰাজ্য গুজৰাটৰ মুখ্যমন্ত্ৰী হিচাপে মনোনীত হয়। ৰাষ্ট্ৰীয় পৰ্যায়ত কাৰ্যনিৰ্বাহ কৰা এই সীমিত সময়ত নৰেন্দ্ৰ মোদীক জম্মু আৰু কাশ্মীৰ আৰু উত্তৰ-পূৱ ভাৰতৰ ৰাজ্যবোৰৰ দৰে সংবেদনশীল আৰু জটিল ৰাজ্যসহ কেবাখনো ৰাজ্যিক গোটৰ কাম-কাজ চোৱাচিতা কৰা দায়িত্ব দিয়া হৈছিল। কেবাখনো ৰাজ্যত দলৰ সাংগঠনিক পুনৰ্গঠনৰ দায়িত্বত আছিল। ৰাষ্ট্ৰীয় পৰ্যায়ত কাৰ্যনিৰ্বাহ কৰি থকা অৱস্থাত, নৰেন্দ্ৰ মোদী দলৰ গুৰুত্বপূৰ্ণ মুখপাত্ৰ হিচাপে প্ৰতিষ্ঠিত হয় আৰু ভালেমান গুৰুত্বপূৰ্ণ উপলক্ষ্যত মুখ্য ভূমিকা গ্ৰহণ কৰে।এই সময়ত, তেওঁ গোটেই বিশ্বজুৰি ব্যাপক ভ্ৰমণ কৰে আৰু কেবাখনো দেশৰ বিশিষ্ট নেতৃবৰ্গৰ সৈতে ভাৱ-বিনিময় কৰে। এই অভিজ্ঞতাই তেওঁক কেৱল আন্তৰ্জাতিক প্ৰেক্ষাপট বিকাশ কৰাতেই সহায় কৰা নাছিল, কিন্তু ভাৰতবৰ্ষক সেৱা আগবঢ়াবলৈ আৰু বন্ধুসুলভ ৰাষ্ট্ৰসমূহৰ ভিতৰত আৰ্থ-সামাজিক দিশত ভাৰতক শ্ৰেষ্ঠ কৰি তোলাত নেতৃত্ব দিবলৈ তেওঁৰ আবেগ সুদৃঢ় কৰিছিল[উদ্ধৃতিৰ প্ৰয়োজন]।\nগুজৰাটৰ মুখ্যমন্ত্ৰী ৰূপে[সম্পাদনা কৰক]\nঅক্টোবৰ ২০০১ ত দলে তেওঁক গুজৰাট চৰকাৰক নেতৃত্ব দিবলৈ আমন্ত্ৰণ কৰে। মোদীৰ চৰকাৰে যেতিয়া ২০০১ চনৰ ৭ অক্টোবৰত শপত গ্ৰহণ কৰে, গুজৰাটৰ অৰ্থনীতিক জানুৱাৰী ২০০১ ৰ বিধ্বংসী ভূমিকম্পকে ধৰি কেবাটাও প্ৰাকৃতিক দুৰ্যোগৰ প্ৰতিকূল প্ৰভাৱে দুৰ্বল কৰি তুলিছিল। অৱশ্যে, ৰাষ্ট্ৰীয় আৰু আন্তৰাষ্ট্ৰীয় জ্ঞান আৰু অভিজ্ঞতাৰে পুষ্ট শ্ৰেষ্ঠ ৰণকৌশলবিদ নৰেন্দ্ৰ মোদীয়ে ইয়াৰ সঠিক মোকাবিলা কৰা সিদ্ধান্ত লয়। তেওঁ মুখ্যমন্ত্ৰী হিচাপে দায়িত্ব গ্ৰহণ কৰাৰ পাছত সম্মুখীন হোৱা আটাইতকৈ ডাঙৰ প্ৰত্যাহ্বানটো আছিল ২০০১ চনৰ জানুৱাৰীত সংঘটিত বিধ্বংসী ভূমিকম্পত ক্ষতিগ্ৰস্ত হোৱা অঞ্চলসমূহৰ পুনৰ নিৰ্মাণ আৰু পুনৰ সংস্থাপন কৰা। ভুজ এখন ধ্বংসস্তুপৰ নগৰ হৈ পৰিছিল আৰু হেজাৰ হেজাৰ মানুহ কোনো মৌলিক সা-সুবিধা অবিহনে অস্থায়ী শিবিৰত জীৱনযাপন কৰি আছিল। আজিৰ ভুজ নগৰেই হ'ল নৰেন্দ্ৰ মোদীয়ে কেনেকৈ যুগান্তকাৰী বিকাশৰ বাবে প্ৰতিকূলতাক সুযোগলৈ ৰূপান্তৰ কৰিছিল তাৰ প্ৰমাণ[উদ্ধৃতিৰ প্ৰয়োজন]। আনকি পুনৰ নিৰ্মাণ আৰু পুনৰ সংস্থাপনৰ কাম চলি থকা অৱস্থাতো নৰেন্দ্ৰ মোদীৰ দৃষ্টি বৃহৎ কাম সমূহৰ প্ৰতি আঁতৰ হোৱা নাছিল। গুজৰাটে সদায় উদ্যোগিক বিকাশৰ প্ৰতি দৃষ্টি নিৱদ্ধ কৰি আহিছে। নৰেন্দ্ৰ মোদীয়ে সামাজিক ক্ষেত্ৰৰ প্ৰতি সঠিকভাৱে দৃষ্টি নিৱদ্ধ কৰি সংহত আৰ্থ-সামাজিক বিকাশৰ দ্বাৰা ভাৰসাম্যহীনতা দূৰ কৰিবলৈ সিদ্ধান্ত লয়। তেওঁ ৰাজ্যখনৰ সংহত উন্নয়নৰ বাবে পাঁচ-দফীয়া পঞ্চম্ৰুত আঁচনিৰ পোষণ কৰে।তেখেতৰ নেতৃত্বত, গুজৰাটে শিক্ষা, কৃষি, স্বাস্থ্যসেৱা, আৰু অন্য কেবাটাও খণ্ডসহ ভালেমান খণ্ডত বিস্তৃত ৰূপান্তৰ প্ৰত্যক্ষ কৰি আছে। ৰাজ্যখনৰ ভৱিষ্যতৰ বাবে তেখেতে এটা নিজস্ব স্পষ্ট দৃষ্টিভংগী বিকাশ কৰিছে, নীতি পৰিচালিত সংস্কাৰ কাৰ্যসূচী আৰম্ভ কৰিছে, চৰকাৰী প্ৰশাসনিক গাঁঠনি পুনৰ্গঠন কৰিছে আৰু গুজৰাটক সফলভাৱে সমৃদ্ধিৰ পথেৰে আগুৱাই নিছে[উদ্ধৃতিৰ প্ৰয়োজন]। ক্ষমতা দখলৰ প্ৰথম ১০০ দিনৰ ভিতৰতেই তেওঁৰ অভিপ্ৰায় আৰু সক্ষমতা দৃষ্টিগোচৰ হৈছিল। তেওঁৰ এই দক্ষতা আৰু প্ৰশাসনিক সূক্ষ্মদৰ্শিতা, স্পষ্ট দূৰদৃষ্টি আৰু চাৰিত্ৰিক সততাই ডিচেম্বৰ ২০০২ চনৰ সাধাৰণ নিৰ্বাচনত বিপুলভাৱে তেওঁক জয়লাভ কৰাত সহায় কৰিছিল আৰু সদনৰ ১৮২ খন আসনৰ ভিতৰত ১২৪ খন আসনতেই বিপুলভাৱে জয়লাভ কৰি মোদী চৰকাৰ পুনৰ শাসনাধিষ্ঠ হৈছিল[উদ্ধৃতিৰ প্ৰয়োজন]। এই চমৎকাৰ পাৰদৰ্শিতা ২০০৭ লৈ অব্যাহত আছিল আৰু মোদীয়ে নিৰ্বাচনত পুনৰ অভিলেখ সৃষ্টি কৰি বিজেপিক জয়লাভ কৰাইছিল। নৰেন্দ্ৰ মোদীয়ে ১৭ ছেপ্টেম্বৰ ২০১২ ত গুজৰাটত ৰাইজৰ সেৱাত অভিলেখ সংখ্যক ৪০০০ দিন অতিক্ৰম কৰিলে। তেখেতে একাদিক্ৰমে তিনিটা নিৰ্বাচনত জয় লাভ কৰিলে। ২০০২ আৰু ২০০৭ চনৰ (১১৭ খন আসন) নিৰ্বাচনত দলক বিজয়ী কৰিবলৈ নেতৃত্ব দি মোদীয়ে গুজৰাটৰ বিধান সভা নিৰ্বাচনত ২০১২ চনত পুনৰ বিজেপিক বিজয়ী কৰে। বিজেপিয়ে ১১৫ খন আসনত জয়লাভ কৰে আৰু ২০১২ চনৰ ২৬ ডিচেম্বৰৰ দিনা শ্ৰীমোদীয়ে একাদিক্ৰমে চতুৰ্থবাৰৰ বাবে গুজৰাটৰ মুখ্যমন্ত্ৰী হিচাপে শপত গ্ৰহণ কৰে[উদ্ধৃতিৰ প্ৰয়োজন]।\n"https://as.wikipedia.org/w/index.php?title=নৰেন্দ্ৰ_মোদী&oldid=218516"ৰ পৰা সংকলিত\nএই পৃষ্ঠাখন ০৫ এপ্ৰিল, ২০২০ তাৰিখে ০৭:৫৩ বজাত অন্তিম সংশোধন কৰা হৈছিল।


Hot Food Side Effects: আপুনি গৰম খানা খাবলৈ ভাল পায় নেকি ? জানক গৰম খাদ্যৰ পৰা কি কি ক্ষতি হ'ব পাৰে ?– News18 assam\nHot Food Side Effects: আপুনি গৰম খানা খাবলৈ ভাল পায় নেকি ? জানক গৰম খাদ্যৰ পৰা কি কি ক্ষতি হ'ব পাৰে ?\nকিছুমান লোকে কেৱল শীতকালত (Winter) নহয়, যিকোনো ঋতুতে গৰম খাদ্য (Hot Food) খাবলৈ পছন্দ কৰে। কিছুমান মানুহ আছে যিয়ে নিয়মীয়াকৈ অত্যাধিক গৰম খাদ্য খাবলৈ ভাল পায়। কিন্তু আপুনি জানেনে যে অত্যাধিক গৰম খোৱাটোৱে আপোনাৰ শৰীৰৰ ক্ষতি কৰিব পাৰে?\nLast Updated : December 31, 2021, 14:30 IST\nEating Hot Food Side Effects: কিছুমান লোকে কেৱল শীতকালত (Winter) নহয়, যিকোনো ঋতুতে গৰম খাদ্য (Hot Food) খাবলৈ পছন্দ কৰে। অৱশ্যে, গৰম খাদ্যই সোৱাদ বহুগুণে বৃদ্ধি কৰে, যাৰ ফলত মানুহে গৰম খাদ্য খাবলৈ ভাল পায়। কিন্তু কিছুমান মানুহ আছে যিয়ে নিয়মীয়াকৈ অত্যাধিক গৰম খাদ্য খাবলৈ ভাল পায়। কিন্তু আপুনি জানেনে যে অত্যাধিক গৰম খোৱাটোৱে আপোনাৰ শৰীৰৰ ক্ষতি কৰিব পাৰে? যদি নহয়, আজি আমি আপোনাক কওঁ যে অত্যাধিক গৰম খাদ্য খাই আপুনি কি সমস্যা পাব পাৰে।\nএতিয়া আপুনি নিশ্চয় ভাবি আছে যে পিজ্জা, বাৰ্গাৰ, চাউমিনৰ দৰে ঠাণ্ডা বস্তু খোৱাৰ বাবে কিয় টকা খৰচ কৰিব লাগে। গতিকে মোক কওঁক যে এই বস্তুবোৰ ইমান গৰম নহয় যে ই আপোনাৰ বাবে ক্ষতিকাৰক। কাৰণ কেতিয়াবা খোৱা বা কিবা কৰিলে শৰীৰত সমস্যা সৃষ্টি কৰিবলৈ ভয় নকৰে। সমস্যাটো হ'ল যেতিয়া নিয়মীয়াকৈ যিকোনো কাম কৰা হয়। গতিকে যদি আপুনি প্ৰতিদিনে অত্যাধিক গৰম খাব বিচাৰে, আপুনি অসুবিধাবোৰ জানিব লাগিব।\nপেটৰ ক্ষতি হ'ব পাৰে\nঅত্যাধিক গৰম খাদ্য খালে আপোনাৰ পেট ক্ষতি হ'ব পাৰে। দৰাচলতে, পেটৰ ভিতৰৰ ছাল যথেষ্ট সূক্ষ্ম, যি অত্যাধিক গৰম খাদ্য সহ্য কৰিব নোৱাৰে। যাৰ ফলত আপোনাৰ পেটত জ্বলা-পোৰা, উষ্ণতা আৰু বিষ হ'ব পাৰে। ইয়াৰ ফলত আপোনাৰ আৰু বহুতো সমস্যা হ'ব পাৰে।\nদাঁতৰ ক্ষতি হ'ব পাৰে\nঅত্যাধিক গৰম খাদ্য খালে আপোনাৰ দাঁতৰ ক্ষতি হ'ব পাৰে। অত্যাধিক গৰম খোৱাৰ ফলত আপোনাৰ দাঁতৰ এনামেলফাট হ'ব পাৰে, যি কেৱল আপোনাৰ দাঁতৰ স্বাস্থ্য নষ্ট নকৰে কিন্তু লগতে আপোনাৰ দাঁতৰ সৌন্দৰ্যধ্বংস কৰিব পাৰে।\nজিভা আৰু মুখৰ ছাল ক্ষতিগ্ৰস্ত হ'ব পাৰে\nঅত্যাধিক গৰম খাদ্য খালে আপোনাৰ জিভাৰ সোৱাদৰ কলিবোৰ ক্ষতিগ্ৰস্ত হ'ব পাৰে যিয়ে আপোনাক সোৱাদ অনুভৱ কৰায়। গতিকে আপুনি খাদ্যৰ সোৱাদ নাজানিব। একে সময়তে, আপোনাৰ মুখৰ ছাল জ্বলিব পাৰে।\n(Disclaimer: এই প্ৰবন্ধৰ তথ্য সাধাৰণ বিশ্বাসৰ ওপৰত আধাৰিত। নিউজ১৮- অসমে এয়া নিশ্চিত নকৰে। এইবোৰ কাৰ্যকৰী কৰাৰ আগতে সংশ্লিষ্ট বিশেষজ্ঞৰ সৈতে যোগাযোগ কৰক।)


মাত্ৰ ২৫০ টকা পেন্সনেৰে কেনেকৈ চলিব সন্মানীয় বয়োজ্যেষ্ঠসকল? : চিন্তা ব্যক্ত বিভিন্ন মহলৰ\nমাত্ৰ ২৫০ টকা পেন্সনেৰে কেনেকৈ চলিব সন্মানীয় বয়োজ্যেষ্ঠ নাগৰিকসকল? : চিন্তা ব্যক্ত বিভিন্ন মহলৰ\nগুৱাহাটী , October 4, 2018 10:43 pm\nমুখ্যমন্ত্ৰী সোণোৱালে বৃদ্ধ পেন্সন আঁচনি মুকলি কৰাৰ মুহূৰ্ত। ফটো: নৰ্থইষ্ট নাও\nযোৱা দুই অক্টোবৰৰ দিনা সৰসজাই আন্তৰ্জাতিক ষ্টেডিয়ামত জকজমকতাৰে কোটি টকীয়া পেণ্ডেলৰ তলত ৰাজ্যৰ প্ৰায় ২০ লাখ বৃদ্ধ-বৃদ্ধাক ৰাজ্য চৰকাৰে মাহেকীয়া হিচাপত ২৫০ টকীয়া বৃদ্ধ পেন্সন প্ৰদান কৰিছিল। পিচে, দিনক দিনে বয় বস্তুৰ মূল্য বৃদ্ধিৰ হাৰে উক্ত বৃদ্ধ-বৃদ্ধাসকলক কেনেদৰে সকাহ প্ৰদান কৰিব বা বৃদ্ধ-বৃদ্ধাসকল কেনেদৰ চলিব সেয়া বিচাৰ্য্যৰ বিষয় হৈ পৰিছে।\nউল্লেখ্য যে, কণা হাঁহক পতান দিয়াৰে লেখীয়া আৰু আগন্তুক পঞ্চায়ত নিৰ্বাচন তথা লোকসভা নিৰ্বাচনত জয়ী হ’বৰ বাবে এনেধৰণৰ ৰাজনৈতিক চমক সৃষ্টি কৰা বুলি কিছুসংখ্যক ৰাজনৈতিক, অৰাজনৈতিক দলৰ নেতাই দাবী কৰিছে।\nযিহেতু পঞ্চায়ত তথা লোকসভা নিৰ্বাচন সমাগত, সেয়েহে কংগ্ৰেছৰ সুতা-কম্বলৰ লেখীয়াকৈ বৃদ্ধ পেন্সন প্ৰদানৰ নামত যেন এক সস্তীয়া ৰাজনীতি কৰাত ব্যস্ত হৈ পৰিছে শাসনাধীন বিজেপি চৰকাৰখন।\nআনহাতে, কেন্দ্ৰীয় চৰকাৰৰ তৰফৰ পৰা ২০০ টকা আৰু ৰাজ্য চৰকাৰে নিজাববীয়াকৈ কেৱল ৫০ টকাকৈহে প্ৰদান কৰাৰ ব্যৱস্থা কৰা হৈছে বুলিও কিছু দল সংগঠনৰ নেতৃবৃন্দই দাবী কৰে।\nচৰকাৰৰ শ্বহীদ কুশল কোঁৱৰ সাৰ্বজনীন বৃদ্ধ পেন্সন আঁচনিক একমাত্ৰ প্ৰহসন তথা ৰাজনৈতিক চমক বুলি আখ্যা দিয়াৰ লগতে বৃদ্ধ পেন্সনৰ পৰিমাণ বৃদ্ধি কৰিবৰ বাবেও বহুতেই আহ্বান জনাইছে।\nএই সন্দৰ্ভত বিৰোধী দলপতি দেবব্ৰত শইকীয়াই নৰ্থ ইষ্ট নাওৰ আগত মন্তব্য প্ৰকাশ কৰি কয়, ‘’২৫০ টকাই কেতিয়াও যথেষ্ট নহয়, এই ধনৰ পৰিমাণ কমেও যদি এহাজাৰ টকা কৰিলেহেঁতেন তেতিয়া কোনো কথা নাছিল।‘’\nতেওঁ লগতে কয়, ‘’এইটো নিৰ্বাচনৰ আগে আগে এটা ৰাজনৈতিক চমক।‘’\nঅসম চৰকাৰৰ বৃদ্ধ পেন্সনৰ আঁচনিখন অতি নিম্ন মানদণ্ডৰ বুলি আখ্যা দি শইকীয়াই লগতে কয়, ‘’ৰাজস্থান, অৰুণাচল, দিল্লীকে ধৰি অন্যান্য ৰাজ্যসমূহত বৃদ্ধ পেন্সনৰ পৰিমাণ বেছি। অসমত কোনো একো বিশেষ পদক্ষেপ লোৱা নাই চৰকাৰখনে।‘’\nইয়াৰোপৰি প্ৰচাৰ মুখী বিজেপি চৰকাৰক এই পেন্সনৰ পৰিমাণ ১৫০০ টকালৈ বৃদ্ধি কৰাৰ বাবে নৰ্থ ইষ্ট নাওৰ জৰিয়তে দাবী তোলে বিৰোধী দলপতিগৰাকীয়ে।\nআনহাতে, অসম জাতীয়তাবাদী যুৱ পৰিষদৰ সভাপতি ৰমেন চৌধুৰীয়ে নৰ্থ ইষ্ট নাওৰ আগত প্ৰতিক্ৰিয়া ব্যক্ত কৰি কয়, ‘’মাহেকত ২৫০ টকাৰে কোনো লোক চলিব নোৱাৰে? এইটো নিৰ্বাচনৰ সময়ৰ ৰাজনৈতিক চমকৰ বাহিৰে অন্য একো নহয়।‘’\nতদুপৰি সভাপতিগৰাকীয়ে ২৫০ টকাৰ সলনি ২৫০০ টকাকৈ মাহিলী হিচাপত বৃদ্ধ পেন্সন প্ৰদান কৰিবৰ আবেও চৰকাৰক দাবী জনায়।\nএই সন্দৰ্ভত সৰব হৈ পৰা দেখিবলৈ পোৱা গৈছে দুৰ্নীতি বিৰোধী যুৱ শক্তি অসমৰ সভাপতি ধৰ্মকান্ত গগৈক।\nসভাপতিগৰাকীয়ে উক্ত বিষয়টোৰ সন্দৰ্ভত প্ৰতিক্ৰিয়া ব্যক্ত কৰি কয়, ‘’ৰাজ্যৰ বিজেপি চৰকাৰে ২০১৯ ৰ লোকসভা নিৰ্বাচনত জয়ী হ’বলৈ কণা হাঁহক পতান দিয়া নিচিনা হৈছে।‘’\nতেওঁ লগতে সন্মানীয় বয়োজ্যেষ্ঠ লোকসকলক উপহাস কৰা হৈছে বুলিও নৰ্থ ইষ্ট নাওৰ আগত কয়।\nআনহাতে, ‘গাঁৱলীয়া লোকসকলৰ বেংক একাউন্টত নুন্যতম ২০০০ টকা একাউন্টত থাকিব লাগিব, যদি ২০০০ টকা একাউন্টত নাথাকে, তেন্তে ২৫০ টকা জমা হ’লে ৫০ টকাকৈ বেংকে কৰ্তন কৰিব। ইফালে বেংকলৈ অহা-যোৱা কৰাৰ যাতায়তৰ খৰচ থাকিব,’‘-এই বুলি মত পোষণ কৰে ধৰ্মকান্ত গগৈয়ে।\nতদুপৰি তেওঁ উক্ত ধনৰাশিৰ পৰিমাণ ৭৫০ টকাৰ পৰা ১০০০ টকালৈ বৃদ্ধি কৰাৰ বাবে দাবী জনায়।\nআনহাতে, সদৌ কোচ ৰাজবংশী ছাত্ৰ সন্থাৰ সাধাৰণ সম্পাদক গোকুল বৰ্মনে এই সন্দৰ্ভত নৰ্থ ইষ্ট নাওক জনাই যে ২৫০ টকাৰে বৰ্তমানৰ সময়ত চলিব পৰাটো কোনোপধ্যে সম্ভৱ নহয়।\nতেওঁ লগতে চৰকাৰক দাবী জনাই কয় যে চৰকাৰে নুন্যতম ১ হাজাৰ টকা মাননী মাহেকীয়া হিচাপত দিব লাগে।\nতেওঁ কয়, ‘বিজেপি চৰকাৰে বিগত সময়ছোৱাত নিৰ্বাচনৰ আগতে দিয়া প্ৰতিশ্ৰুতিসমূহ পালন কৰিব নোৱাৰিলে। সন্মুখত যিহেতু লোকসভা নিৰ্বাচন আহিছে, গতিকে নিৰ্বাচনলৈ লক্ষ্য ৰাখি পেন্সন দিছে। কিন্তু নিৰ্বাচনৰ চমক নহয়, এই ব্যৱস্থাটো চিৰ যুগমীয়া হ’ব লাগে।‘‘\nআনহাতে, বিজেপিৰ মিত্ৰজোঁট অগপ দলৰ কমলপুৰ সমষ্টিৰ বিধায়ক সত্যব্ৰত কলিতাই চৰকাৰৰ এই পদক্ষেপক মৰ্য্যদাপূৰ্ণ আখ্যা দিয়াৰ লগতে প্ৰশংসনীয় পদক্ষেপ বুলি কয়। তেওঁ লগতে কয়, ‘’পৰ্য্যায়ক্ৰমে এই ধনৰ পৰিমাণ বৃদ্ধি কৰিবৰ বাবে আমি চৰকাৰক দাবী জনাম, যাতে, নুন্যতম ৫০০ টকাকৈ বৃদ্ধ-বৃদ্ধাসকলক প্ৰদান কৰা হয়।‘’\nউল্লেখ্য, যে, বৰ্তমান পৰিস্থিতিত মাত্ৰ ২৫০ টকা ধনেৰে কেনেকৈ চলিব পাৰিব বয়োজ্যেষ্ঠ লোকসকল, নে ইয়াৰ পৰিমাণ বৃদ্ধি কৰিব ৰাজ্য চৰকাৰে? সেয়া অৱশ্যে লক্ষণীয় হ’ব।


মাম্পছ বা পিঠাখোৱা : — বিকাশপেডিয়া\nমূল পৃষ্ঠা / স্বাস্থ্য / ৰোগসমূহ / মাম্পছ বা পিঠাখোৱা :\nমাম্পছ বা পিঠাখোৱা ৰোগৰ বিষয়ে লিখা হৈছে ।\nপিঠাখোৱা ৰোগৰ আন এটা নাম হ’ল যদুমণি ৰোগ। ইংৰাজীত বোলে মাম্পছ(Mumps)। ই এক ভাইৰাছজনিত অতি সংক্ৰামক ৰোগ। এই ৰোগত অসুখ হোৱা ব্যক্তিজনৰ এখন বা দুয়োখন গালেই ফুলি উঠে। জ্বৰ আৰু বিষৰ বাবে চোবাবলৈ আৰু গিলিবলৈ কষ্ট অনুভৱ হয়। ‘পিঠাখোৱা’ নামটোৰ উৎপত্তি কেনেকৈ বা কেতিয়াৰ পৰা হ’ল অনুসন্ধান কৰি একো তথ্য নাপালোঁ। কোনোবা পাঠকৰ হাতত কিবা তথ্য পৰিলে আমাক অৱগত কৰায় যেন। অনুমান কৰা মতে, যিহেতু এই অসুখত টান খাদ্য চোবাবলৈ, গিলিবলৈ আৰু খাবলৈ কষ্ট হয়, সেয়ে চাউল খুন্দি পিঠাগুড়ি কৰি ৰোগীক খাবলৈ সুবিধা কৰি দিয়া হয়। কোনো কোনোৱে আকৌ শুকান পিঠাগুড়ি ফুলা গালত সানিও দিয়ে। ইয়াৰ পৰা তেওঁৰ ওচৰলৈ অহা মানুহে দূৰতে বিদূৰ হৈ সতৰ্ক হৈ সাৱধানে চলিব পাৰিব।\nবুৰঞ্জীয়ে কি কয়?\nখ্ৰীষ্টপূৰ্ব ৫ শতিকাত হিপোক্ৰেটিছৰ বৰ্ণনাত মাম্পছ ৰোগৰ তথ্য পোৱা যায়। কিন্তু আধুনিক যুগত পোনপ্ৰথম এই ৰোগ লিপিবদ্ধ হয় ১৯১৪ চনতহে। মাম্পছ ভাইৰাছ চিনাক্ত কৰে আৰ্নেষ্ট ৱিলিয়াম গুডপেষ্টুৰ নামৰ আমেৰিকান পেথ’লজিষ্টে(১৮৮৬-১৯৬০)। ১৯৬৭ চনৰ ৩০ মাৰ্চত এই ৰোগৰ ছিটা(Mumpsvax নামেৰে) আমেৰিকান মাইক্ৰ’বায়’লজিষ্ট ম’ৰিচ হিল্লেমানে আৱিষ্কাৰ কৰে। পৰম বিস্ময়ৰ কথা- সমগ্ৰ মানৱ জাতিৰ কল্যাণৰ চিন্তা কৰি আৱিষ্কাৰ কৰা এই ছিটাৰ প্ৰয়োগ আৰু পৰীক্ষা-নিৰীক্ষাৰ বাবে তেওঁ নিজৰ ৫ বছৰীয়া কন্যাক বাছি লৈছিল। পাঠকে জানি আচৰিত হ’ব এইজনা বিজ্ঞানীয়ে মাম্পছৰ উপৰিও ৰুবেলা, নিউমোনিয়া, মিজিলছ, হেপাটাইটি-এ, হেপাটাইটি-বি আদি অনেকবিধ ছিটা প্ৰস্তুত কৰি উলিয়ায়।\nMMR Vaccine হ’ল ১৯৭১ চনত আৰম্ভ কৰা মাম্পছ, মিজেলছ আৰু ৰুবেলা এই তিনিবিধ ৰোগৰ একেলগে প্ৰতিৰোধৰ বাবে প্ৰস্তুত কৰা ছিটা। এই ছিটাৰ প্ৰয়োগে চিকিৎসা জগতত যি অভাৱনীয় পৰিৱৰ্তন আনি দিলে তাক সকলোৱে একমুখে স্বীকাৰ কৰিব লাগিব। ইয়াৰ আগতে ২০০৬ চনত আৰু ২০০৯/২০১০ সংযুক্ত আমেৰিকা দেশত যুৱচামৰ(১৭ৰ পৰা ২৪ বছৰ বয়সৰ) ব্যাপক হাৰত পিঠাখোৱা ৰোগ হৈছিল।\nকেনেকৈ আনলৈ এই ৰোগ বিয়পিব পাৰে?\nআনলৈ সংক্ৰমণ কৰিব পৰা তত্ত্বসমূহ হ’ল- ৰোগাক্ৰান্ত ব্যক্তিৰ লেলাৱটি বা থুই, ব্যৱহৃত বাচন, কৰমৰ্দন, চুম্বন বা আন সংস্পৰ্শ, য’ত ৰোগীৰ মুখৰ বা নাকৰ পানী লাগি থাকিব পাৰে। ৰোগীৰ কাহ, হাঁচিৰ যোগেদিও বায়ুমণ্ডল দূষিত হৈ আন সুস্থ লোকক ৰোগাক্ৰান্ত কৰিব পাৰে। এনেদৰে ৰোগ বিয়পাক Droplet Infection বোলে।\nজানিবলগীয়া আটাইতকৈ দৰকাৰী কথাটো হ’ল- এই ৰোগৰ ভাইৰাছ সাধাৰণতে ১৫ দিনলৈ সংক্ৰমণ কৰিব পৰা অৱস্থাত থাকে। সেয়া হ’ল ৰোগৰ লক্ষণ দেখা পোৱাৰ ৬ দিন আগৰ পৰা, লক্ষণ প্ৰসফুটিত হ’বৰ ৯ দিনলৈকে।\nIncubation Period: চিকিৎসা বিজ্ঞানৰ ভাষাত দেহত ৰোগীৰ বীজাণুৱে প্ৰৱেশ কৰাৰ পৰা ৰোগৰ লক্ষণসমূহ ফুটি উঠালৈকে এই সময়ছোৱাক Incubation Period বোলে। পিঠাখোৱা ৰোগৰ Incubation Period হ’ল ১২ৰ পৰা ২৫ দিন পৰ্যন্ত। আকৌ অসুখ ভাল হ’বলৈ সময় লয় সাধাৰণতে দুসপ্তাহ।\nবয়স আৰু লিংগ: পিঠাখোৱা ৰোগ সাধাৰণতে কম বয়সীয়া স্কুল-কলেজীয়া ছাত্ৰৰ বয়সত ল’ৰা-ছোৱালী উভয় লিংগৰে হ’ব পাৰে। কিন্তু বয়সৰ ক্ষেত্ৰত ব্যতিক্ৰম দেখা যাব পাৰে।\nপ্ৰাথমিক লক্ষণসমূহ হ’ল:\nকম-বেছি মাত্ৰাত জ্বৰ, গালৰ বিষ, গাল ফুলা, চোবোৱাত আৰু গিলাত কষ্ট পোৱা, মুখ শুকোৱা, গাঁঠিৰ বিষ হোৱা, মূৰৰ বিষ, কাণৰ বিষ, মাংসপেশীৰ বিষ, ক্লান্তিবোধ আৰু দুৰ্বলতা অনুভৱ হোৱা আদি।\nমাম্পছ হোৱাৰ কাৰণ কি?\nRNA virus familyৰ বংশত মাম্পছ, মিজেলছ, ইনফ্ল’ৱেঞ্জা আদি ভাইৰাছ পৰে। এন্টিভাইৰেল দৰৱে ইহঁতক বিনষ্ট কৰিব নোৱাৰে। মাম্পছ ভাইৰাছে পেৰ’টিড নামৰ ছেলাইভেৰি গ্ৰন্থিক আক্ৰান্ত কৰে।\nহ’ব পৰা সম্ভাব্য জটিলতাসমূহ(Complications):\nপুৰুষৰ অণ্ডকোষ ফুলি তাত বিষ অনুভৱ হ’ব পাৰে। প্ৰতি ৫ জন ৰোগীৰ ভিতৰত এজনৰ এনে হোৱাৰ সম্ভাৱনা থাকে। ইয়াৰ ফলত কদাচিত সন্তানহীনতা(Sterility) পৰ্যনোত হ’ব পাৰে। আনহাতে, প্ৰতি ২০ গৰাকী ৰোগীৰ ভিতৰত এগৰাকী মহিলাৰ অ’ভেৰি ফুলিব আৰু বিষ অনুভৱ হ’ব পাৰে। শৰীৰৰ ইমিউনিটী ক্ৰমে উন্নত হ’লে এই জটিলতাৰ ওৰ পৰে।\nভাইৰাছে কেনেবাকৈ কেন্দ্ৰীয় স্নায়ুতন্ত্ৰত প্ৰৱেশ কৰিলে এই বিপজ্জনক জটিলতা কাচিৎ হ’ব পাৰে।\nপ্ৰতি ২০ জন ৰোগীৰ ভিতৰত এজনৰ সামান্য পৰিমাণত পেনক্ৰিয়াছৰ অসুখ হ’ব পাৰে, যাৰ ফলত ওপৰ পেটত বিষ অনুভৱ হ’ব পাৰে।\nপ্ৰতি ৬০০০ জন ৰোগীৰ ভিতৰত এজনৰ মস্তিষ্কত বিপজ্জনক সংক্ৰমণ ঘটিব পাৰে।\nপ্ৰতি ১৫০০০ৰ ভিতৰত এজনৰ কৰ্নৰ শ্ৰৱণ যন্ত্ৰৰ(Cochlea) স্থায়ীভাৱে বিজুতি ঘটিব পাৰে।\nযদি গৰ্ভাৱস্থাৰ প্ৰথম তিনি মাহত কোনো মহিলা ৰোগাক্ৰান্ত হয়, তেতিয়া গৰ্ভপাত হোৱাৰ প্ৰচুৰ সম্ভাৱনাই দেখা দিয়ে।\nমাম্পছ ৰোগৰ চিকিৎসা -\nএন্টিবায়’টিক ঔষধৰ কোনো প্ৰয়োজন নাই। আনহাতে, কোনো এন্টিভাইৰেল দৰব চিকিৎসাত কাৰ্যকৰী নহয়। ৰোগীৰ কষ্টৰ উপশম ঘটাবলৈ চিকিৎসা দিয়া হয়।\n*পেৰাচিটামল আৰু আইব্ৰ’প্ৰফেন অকলে বা একেলগে জ্বৰ আৰু বিষ কমাবলৈ প্ৰয়োগ কৰা হয়।\n*গালৰ ফুলা ঠাইত বৰফৰ শীতল পেকৰ প্ৰয়োগে বিষ আৰু ফুলা কমোৱাত সহায় কৰে।\n*জুলীয়া দ্ৰব্য, গাখীৰ, দৈ, চুপ আৰু পানী বেছিকৈ খাব লাগে, যাতে ৰোগীৰ ডিহাইড্ৰেচন নহয়। কিন্তু টেঙাৰ ৰস নুখুৱাব। তেনে কৰিলে ছেলাইভেৰি গ্ৰন্থিৰ সংকোচন হৈ বিষ বাঢ়িব।\n*ৰোগীয়ে যথেষ্ট বিশ্ৰাম ল’ব আৰু টোপনি খতি নকৰিব।\n*হাত-মুখ পৰিষ্কাৰ-পৰিচ্ছন্ন কৰি ৰাখিব। কুহুমীয়া ইলুণীয়া পানীৰে সঘনাই কুলকুলি কৰা ভাল।\nকেনেকৈ ৰোগ প্ৰতিৰোধ কৰিব পাৰি?\nৰোগৰ পৰা ইমিউনিটী:\nএবাৰ পিঠাখোৱা হ’লে জীৱনত এই ৰোগ দুনাই নহয়। MMR ভেকচিনৰ দুটা বেজী লোৱা লোকে ৯৯ শতাংশ পৰ্যন্ত সুৰক্ষা লাভ কৰে।\nসাধাৰণতে MMR বেজী প্ৰথমটো ১২ৰ পৰা ১৫ মাহ বয়সত দিয়া হয় আৰু দ্বিতীয়টো ৪ৰ পৰা ৬ বছৰ বয়সত দিয়া হয়। কিন্তু এটা ছিটা যিকোনো বয়সতে ল’ব পাৰি বিশেষকৈ যদি ব্যক্তিজনৰ ৰোগাক্ৰান্তৰ সংস্পৰ্শত অহাৰ সম্ভাৱনা থাকে। উদাহৰণ চিকিৎসালয়ৰ কৰ্মী, স্কুল বা আন শিক্ষানুষ্ঠানৰ কৰ্মী আৰু সঘনে পৰিভ্ৰমণ(বিশেষকৈ ভাৰত, পাকিস্তান, বাংলাদেশ, আফ্ৰিকা, জাপান, দক্ষিণ পূব এছিয়াৰ দেশসমূহ) কৰা ব্যক্তিসকলে ছিটা লোৱা বাঞ্ছনীয়।\nMMR ভেকচিনৰ বিষয়ে আৰু কিছু জানিবলগীয়া কথা -\nকৰ্কট ৰোগী, ষ্টেৰইডৰ চিকিৎসাধীন ৰোগী, শৰীৰৰ কম ইনিউনিটী থকা লোক, নিয়’মাইচিন বা জিলেটিনৰ এলাৰ্জি থকা লোক আৰু গৰ্ভৱতী মহিলাই এই ছিটা ল’ব নালাগে।\nআজিলৈ ইমানেই। পৰৱৰ্তী সময়ত আৰু তথ্য যোগ দিয়াৰ আশা ৰাখিলোঁ।\nজোতিৰ্ময় পাঠক | Dec 10, 2018 09:22 PM\nনমস্কাৰ গ্ৰহন কৰিব | মোৰ পৰিবাৰ মামচ্ ৰোগত যোৱা কালি ৯|১২|২০১৮ ইং ৰবিবাৰৰ পৰা আক্ৰান্ত হৈছে | আপোনাৰ লেখনিৰ পৰা মামচ্ ৰোগৰ চিকিৎসা আৰু লবলগিয়া সাবধানতাৰ বিষয়ে সকলো কথা জানিব পৰাৰ বাবে মই যথেষ্ট সকাহ পালো | ধন্যবাদ |


সাধুকথাৰ কুঁকিত পাৰ হোৱা আমাৰ শৈশৱ আৰু আজিৰ শিশু – গীতিকা শইকীয়া - সাহিত্য ডট অৰ্গ\nJune 16, 2017 March 10, 20210Comments\nসৰুতে দেউতাই জোনাক নিশা চোতালত ঢাৰি পাৰি লৈ আমাক, মানে মোক, খুৰাৰ ল’ৰা-ছোৱালীবোৰক সাধু কথা শুনাইছিল৷ সেয়া আছিল ৰজা-মহাৰজাৰ পৰা দেও-ভূত তথা জোন-বেলি, গছ-লতালৈ অলেখ অযুত সাধুৰে জল্পনা-কল্পনাৰ এক অন্যন্য পৃথিৱী৷ জোনাক বিধৌত সেই সন্ধিয়াবোৰলৈ আমি অতি আগ্ৰহেৰে বাট চাই ৰৈছিলো৷\nমহান ন্যায়পৰায়ণ ৰজা ৰামচন্দ্ৰ তথা সীতাৰ কাহিনী শুনি যেনেকৈ চকুলু বৈছিল, তেনেকৈ চিৰকুমাৰ ভীষ্মৰ প্ৰতিজ্ঞাৰ কথা শুনি অবাক হৈছিলো৷ ভূতৰ ভয়ংকৰ সাধু শুনি ভয়ত বিতত হৈ দেউতাৰ বুকুত কুচি-মুচি সোমাইছিলো৷ কিন্তুু মনলৈ কাহানিও অহা নাছিল অথবা ভৱাই নাছিলো যে সেই কথাবোৰ, সাধুবোৰ তথা সাধুবোৰৰ চৰিত্ৰবোৰকলৈ কিবা প্ৰশ্ন থাকিব পাৰে বুলি! বৰঞ্চ সেই কাহিনীবোৰৰ পৰা পোৱা নৈতিক শিক্ষাই ডাঙৰ হৈ অহাৰ সময়ছোৱাত বহুক্ষেত্ৰত সহায়হে কৰিছিল বুলি ভাবি আহিছো৷ সেয়ে মনতে ভাৱ এটা ৰাখিছিলো যে মোৰ ল’ৰা-ছোৱালীকো এনেবোৰ সাধু কম৷ সেয়ে ডাঙৰ ল’ৰাটিৰ পাঁচ-ছয়বছৰমান হোৱাৰ পাছৰ পৰা মই সৰুকালতে শুনা সাধুবোৰ তথা পাছত নিজেও পঢ়া ’ ’বুঢ়ি আইৰ সাধু’ ’ টিংকল, চন্দ্ৰমামা ইত্যাদিৰ সাধুকথাবোৰ মনতে জুঁকিয়াই লৈছিলো ক’ম বুলি৷ কিন্তুু ৰামায়ণৰ কাহিনী কোৱাৰ পাছত ল’ৰাৰ যি প্ৰশ্নবাণৰ সন্মুখীন হ’লো যে এতিয়া যিকোনো কিবা সাধু ক’বলৈ যোৱাৰ আগত বহু চিন্তা-চৰ্চা কৰিব লগীয়া হয়৷\nৰামায়ণৰ সাধু কৈ গৈ আছো, ৰাম যে কিমান ভাল ৰজা আছিল, কিমান পিতৃ-মাতৃভক্ত আছিল তথা ন্যায়পৰায়ণতাৰ কথাবোৰ যিমান পাৰি সহজ-সৰলকৈ তথা শুনি ভাল লগাকৈ কৈ গৈ আছিলো৷ সি শুনি আছিল আগ্ৰহেৰে, মোৰো ভাল লাগি গৈছিল৷ অলপ দেৰীৰ পাছত টোপনি যোৱা বাবে সেইদিনালৈ এৰিলো৷ তাৰ পাছদিনা শুবলৈ গৈ সিয়েই মনত পেলাই দিলে, ’মা, কিংগ ৰামৰ সাধুটো কোৱা…’ আগদিনা এৰাৰ পৰা আৰম্ভ কৰিলো… সেইদিনাও ঠিকেই গ’ল… সি শুলে… এনেদৰে কেইদিনমান যোৱাৰ পাছত লক্ষ্মণে সূপৰ্নখাৰ নাক কটাখিনি পালোগৈ৷ তাৰ আগতে ৰামৰ লগত বনবাসলৈ সীতা আৰু লক্ষ্মণ যোৱা কথাটো সি খুব ভাল পালে৷ লগে লগে কৈয়ো দিলে যে সিও তাৰ ভায়েকক খুব মৰম কৰিব আৰু কেতিয়াও তাৰ লগ এৰা নিদিয়ে৷ কিন্তুু লক্ষ্ণণে সূপৰ্নখাৰ নাক কটাটোক সি সহজভাৱে ল’ব নোৱাৰিলে৷ ’চ’ ক্ৰুৱেল’… তাৰ তাত্ক্ষণিক মন্তব্য৷ লগে লগে প্ৰশ্ন, ’নাক কটা যোৱাৰ পাছত সূপৰ্ণখাই কেনেকৈ উশাহ লৈছিল বাৰু…’\nতাৰপাছত যেনিবা ৰাৱণে সীতাক অপহৰণ কৰাৰ কথাটোক লৈ অলপ কোমল হ’ল৷ কিন্তুু ৰাৱণে সীতাক লংকাত লৈ যোৱাৰ পাছত কোনো বেয়া ব্যৱহাৰ নকৰাটোৰ কথা কৈ আকৌ লক্ষ্ণণক দোষ দিলে৷ মই ভাৱি-চিন্তি যিমান পাৰি কাহিনীৰ পৰা মাৰা-কটা আদি হিংসাত্মক কথাবোৰ বাদ দি কাহিনীটো চমুৱাই আনিলো৷ কিন্তুু সীতাৰ অগ্নিপৰীক্ষাৰ কথা শুনি ল’ৰাই বৰ দুখ পালে৷ আৰু বিশ্বাসো কৰিব খোজা নাই৷ ’ফায়াৰে বাৰ্ণ কৰে, মানুহ কেনেকৈ জীয়াই থাকিব…’ মই আকৌ চমুৱাবলৈ চালো৷\nপাছত ভাবিলো অলপ চাই-চিতিহে ক’ব লাগিব৷ প্ৰয়োজন হ’লে আৰু নকওঁ বুলিও ভাবিলো৷ পিচে শুবলৈ গৈ সি আকৌ জেদ ধৰিলে পাছৰখিনি ক’বলৈ৷ এইখিনিতহে ডাঙৰ পয়মাল হ’ল৷ সন্তানসম্ভৱা সীতাক বনবাসলৈ পঠোৱাৰ কথা শুনি তাৰ বৰ খং উঠিল৷ ’মা, তুমি কেনেকৈ কৈছা যে ৰাম এজন ভাল ৰজা আছিল৷ তেওঁ দেখোন নিজৰ ৱাইফকে ট্ৰাষ্ট নকৰে৷ এনিমিয়েও দেখোন প্ৰেগনেণ্ট লেডীক মাৰ্চি কৰে…. চ’ ৰাম ৱাজ নট এ গুড কিং…মই আৰু নুশুনো এই সাধু…’ এইখিনিতে উল্লেখ কৰিব খোজো যে তাৰ চাৰিবছৰ বয়সত মোৰ দ্বিতীয় সন্তানটি হৈছিল৷ মই কৈছিলো সৰু কেঁচুৱা পেটত থাকিলে ভগৱানে সকলো সময়তে সহায় কৰে৷ শত্ৰুৱেও একো অপকাৰ নকৰে৷ সেয়ে সি তাৰ সেই কথাখিনি মনত পেলাইছিল৷\nমই চেষ্টা কৰিলো বুজাবলৈ যে মানুহক বুজাবৰ বাবে এনে কৰাটো ৰামে উচিত বুলি ভাবিছিল ছাগৈ! কিন্তুু তাৰ যুক্তিৰ আগত মই একো নোকোৱাটোৱেই ভাল হ’ব বুলি ভাবিলো৷\nতেতিয়া সৰু ল’ৰাটিৰ বয়স প্ৰায় দুবছৰ৷ কেইদিনমানৰ পাছত দুপৰীয়াৰ সময়ত ডাঙৰটো স্কুলৰ পৰা অহাৰ পাছত দুয়োটাকে বিছনাত থৈ মই কাষতে বহি কিবা কাম কৰি আছিলো৷ ডাঙৰটোৱে সৰুটোক ক’বলৈ ধৰিলে, ’মই তোমাক এটা সাধু ক’ম৷ সাধুটো ভাল সাধু নহয়৷ কিন্তুু আমি সাধুটো মনত ৰাখিব লাগিব, চ’ আই এম গয়িং টু টেল ইউ…’ তাৰপাছত ৰামায়ণৰ সাধুটো ক’বলৈ ধৰিলে… মই আচৰিত… সিটো একেবাৰেই ভাল পোৱা নাছিলে৷ কিন্তুু কিয় কৈছে….\nসি খুব সোণকালেই মই কোৱা প্ৰায় সকলোখিনি কৈ শেষ কৰি ভায়েকক ক’বলৈ ধৰিলে, ’প্ৰাঞ্চু, ৰাম এজন বৰ বেয়া ৰজা আছিল৷ মই নেজানো মায়ে কিয় ৰামক ভাল ৰজা বুলি কৈছিল…কিন্তুু ৰামৰ দৰে যদি আমাৰ দেউতাই মাৰ লগত কৰে আমি দেউতাক কেতিয়াও ফৰগিভ নকৰোঁ….৷ কেতিয়াও একচেপ্ত নকৰোঁ….৷\nমই কি কোৱা উচিত বাৰু….\n(বি দ্ৰঃ) বৰ্তমান চাৰে নবছৰীয়া আৰু চাৰে পাঁচ বছৰীয়া মোৰ দুয়োটা ল’ৰাই এতিয়া শুদ্ধকৈ অসমীয়া ক’ব পৰা হৈছে৷ এইবাৰ’অকণিৰ ক-খ’খনো গোটাই লৈছো, শিকাবলৈ৷ উপৰোক্ত লিখনিত ল’ৰাই কোৱা কথাবোৰ তাৰ প্ৰকাশভংগীৰ বাবেহে তেনেদৰে ইংৰাজীত ৰখা হৈছে৷ )\n’ভীষ্মৰ কথাৰে… মহাভাৰতৰ ইটো-সিটো….আৰু শ্ৰীকৃষ্ণ’\nৰামায়ণৰ সাধু কোৱাৰ সময়ছোৱাতে মাজে মাজে ল’ৰাক মহাভাৰতৰ কাহিনী, বিশেষকৈ ভীষ্মৰ কাহিনীও ক’বলৈ লৈছিলো৷ ভীষ্ম এজন পিতৃ-মাতৃভক্ত, বিদ্বান তথা মহাপৰাক্ৰমী ব্যক্তি ইত্যাদি বিশদভাৱে কৈ গ’লো৷ ৰামায়ণৰ ক্ষেত্ৰত ল’ৰাৰ মনত সোমোৱা তিক্ততাপূৰ্ণ মনোভাৱলৈ লক্ষ্য ৰাখি যিমান পাৰি সাৱধানেৰে কোৱা ভীষ্মৰ কাহিনী ল’ৰাৰ ভাল লাগিল৷ অৱশ্যে ৰজা শান্তনুক বেয়া বুলি ক’বলৈ হ’লে নেৰিলে৷ তথাপিও ভীষ্মৰ কাহিনী শুনিবলৈ মাজে মাজে আব্দাৰ ধৰে, মই কওঁ৷ লাহে লাহে শ্ৰীকৃষ্ণৰ বিষয়ে ক’বলৈ ধৰিলো৷ খুব স্ফূৰ্তি পাইছিল৷ চব ঠিকেই আছিল৷ কিন্তুু তেনে সময়তে ষ্টাৰ প্লাছত পুনৰ নিৰ্মিত ’মহাভাৰত’ খন দিবলৈ ধৰিলে৷ এই ’মহাভাৰত’খনত কৃষ্ণ চৰিত্ৰটোৰ সংলাপখিনি মোৰ খুব ভাল লাগিছিল৷ সেই সংলাপখিনি মূলতে ’গীতাপুথি’ৰ উক্তি আছিল৷ উল্লেখ কৰিব খুজিছো মই এতিয়ালৈকে পঢ়া সকলোবোৰ কিতাপৰ ভিতৰত ’গীতা’খন মোৰ সবাতোকৈ প্ৰিয়৷ এই পুনৰ নিৰ্মিত ’মহাভাৰত’খন কেৱল কৃষ্ণৰ সংলাপখিনিৰ বাবেই চাইছিলো৷ ইতিমধ্যে শ্ৰীকৃষ্ণৰ বিষয়ে শুনি ল’ৰাইয়ো ’মহাভাৰত’ চাই ভাল পোৱা হ’ল৷ মযো ভাবিলো, অনবৰতে কাৰ্টূনেই চাই থাকে, গতিকে অলপ সময় ’মহাভাৰত’ চালে একো নহয়৷ পিচে মাজে মাজে পাণ্ডৱৰ লগত দূৰ্যোধনে কৰা অন্যায়বোৰ দেখিলে মন বেয়া কৰে৷ আচৰিতো হয়, ভীষ্ম ইমান বীৰ, তথাপিও কিয় দূৰ্যোধনক বাধা নিদিয়ে! অৱশ্যে মাৰা-কাটাবোৰো সি বেয়া পায়৷ সেইসময়ত আঁতৰি যায় প্ৰায়েই৷ উল্লেখযোগ্য যে সি কাৰ্টূনত কাৰোবাক মাৰা তথা অত্যাচাৰ কৰিলেও নাচায়৷ জটুগৃহত পাণ্ডৱক মাৰি পেলাবৰ বাবে কৰা চক্ৰান্ত দেখি সি কান্দি পেলাইছিল৷ মই কৈছিলো মহা শক্তিশালী ভীমে বচাব, তথা ভগৱান শ্ৰীকৃষ্ণই সহায় কৰিব৷ শ্ৰীকৃষ্ণই পাণ্ডৱক সহায় কৰাখিনি দেখিলে সি আনন্দত আত্মহাৰা হৈ পৰে৷\nমই ভাবিবলৈ ধৰিলো দ্ৰৌপদীৰ বস্ত্ৰ হৰণৰ সময়ত তাক মহাভাৰত চোৱাৰ পৰা আঁতৰাই ৰাখিব লাগিব৷ কিন্তুু মোতকৈ আগতে সিয়েই সদায় মনত পেলাই দিয়ে, – ’মা, চাৰে আঠটা হল, মহাভাৰত দিব এতিয়া, আহা…’\nঅগত্যা চাবলগীয়াত পৰোঁ৷ ভাবিলো দেখা যাওক সিনো কেনেকৈ লয় কথাখিনি..৷ দ্ৰৌপদীৰ বস্ত্ৰ হৰণ পৰ্ব আৰম্ভ হোৱাৰ কেইদিনমানৰ আগৰ পৰা সেই ’ছিন’বোৰ ’প্ৰম’ হিচাবে বাৰে বাৰে চেনেলবোৰত, বিশেষকৈ সৰু লৰা-ছোৱালীৰ চেনেলবোৰতো দিবলৈ ধৰিলে৷ তাকে দেখি সি সুধি থাকে মোক, – ’মা, দ্ৰৌপদীৰ ড্ৰেছ কিয় খুলিছে… ইমান বেয়া কথা…’\nমই সদায় ল’ৰাদুটাক কৈ আহিছো, বুজাবলৈ চেষ্টা কৰিছো যে মাকবোৰক, ছোৱালীবোৰক সদায়েই সন্মান কৰিব লাগে৷ লগৰ ছোৱালীবোৰক কোনো কথাতে বেয়া ব্যৱহাৰ নকৰিবলৈ, বেয়া কথা নক’বলৈ কৈ থাকো৷ লগতে এইবুলিও কৈ থৈছো যে যদি কেতিয়াবা সিহঁতে ছোৱালীবোৰক লৈ বেয়া কথা কয় তেন্তে সেয়া মোক বেয়া ব্যৱহাৰ কৰাৰ দৰে হ’ব৷\n’মহাভাৰত’ৰ এই দ্ৰৌপদীৰ বস্স্ৰ হৰণ পৰ্ব চোৱাৰ পাছত মোৰ ল’ৰাই ৰজা-মহাৰজাৰ কাহিনী, সাধু আদি শুনিবলৈ একেবাৰে বেয়া পায়৷ আটাইতকৈ বেয়া পাইছিল ভীষ্মক৷ মই সদায়ে কৈছিলো ভীষ্ম এজন মহান ব্যক্তি আছিল৷ কিন্তুু ল’ৰাৰ কথা হ’ল যে ভীষ্মই এগৰাকী ’লেডী’কেই সহায় নকৰিলে, তেওঁ কেনেকৈ ভাল মানুহ হ’ব! তাৰ মতে ভগৱান শ্ৰীকৃষ্ণ সঁচাকৈয়ে ভাল ভগৱান৷ কাৰণ তেওঁ সকলোকে সহায়েই কৰিছে৷ তাকে কৰিবলৈ কৃষ্ণই বেয়া কামো কৰিছে, কিন্তুু তথাপিও ভাল মানুহক সহায় কৰিছে৷\nভীষ্ম সম্পৰ্কে ল’ৰাৰ যুক্তি শুনি মই পুনৰ ভাবিবলৈ চেষ্টা কৰিছো সঁচাকৈয়ে ভীষ্ম বাৰু মহান আছিল নে! নিজ পিতৃক দিয়া বচন ৰক্ষা কৰাটো ইমান বেছি গুৰুত্বপূৰ্ণ আছিল, নে এখন ৰাজসভাত চূড়ান্ত অপমানেৰে দগ্ধ হ’বলৈ ধৰা এগৰাকী নাৰীক সহায় কৰাটো বেছি উচিত বুলি ভবাৰ থল নিশ্চয়কৈ থাকি যায়৷ কেৱল নিজৰ নামত চেকা নলগাবলৈ নিৰ্লিপ্ত হৈ তলমূৰ কৰি বহি থকাটোত এতিয়া মই ভীষ্ম চৰিত্ৰটিৰ মাজত কোনো মহানতা বিচাৰি নাপাওঁ৷\nএতিয়া বাৰে বাৰে ’মহাভাৰত’ৰ দ্ৰৌপদীৰ বস্ত্ৰহৰণ কাণ্ড, পাঁচজন স্বামীৰ লগত জীৱন-যাপন কৰা নাৰী দ্ৰৌপদীৰ অন্তৰ্দ্বন্দ্ব, দেৱতাৰ ঔৰষত কুন্তীৰ সন্তান জন্মৰ কাহিনী, সদায় উপেক্ষিত অভিমুন্যুৰ মাতৃ সুভদ্ৰা চৰিত্ৰটোৰ কথা, তথা ৰামায়ণৰ সীতা, আৰু লক্ষ্মণৰ উপেক্ষিতা পত্নী উৰ্মীলাৰ কথা, ৰাৱণৰ পত্নী মন্দোদৰীৰ কথা ভাবিলে মন বৰ ব্যথিত হয়৷ আকৌ পঢ়িবলৈ মন যায় সেই খণ্ডবোৰ৷ নতুনকৈ ভাবিবলৈ মন যায় সেই চৰিত্ৰবোৰৰ মনৰ ব্যথাৰ কথা….৷ অনুভৱ হয় মহান ৰচকদুজনে ৰচি যাওঁতেও বোধহয় অনুভৱ কৰিছিল যে এই নাৰী চৰিত্ৰখিনিৰ প্ৰতি ক’ৰবাত অন্যায় কৰা হৈছে৷ সেয়ে হয়তো শেহান্তৰত সেই চৰিত্ৰবোৰক একো একোগৰাকী মহান, মহীয়শী নাৰীৰ মৰ্যাদাৰে ৰখোৱা হ’ল যাতে যুগ-যুগান্তৰ ধৰি মানুহে তাকেই অনুসৰণ কৰি যাব পাৰে৷ এয়াটো ভীষণ অন্যায়!\nসৰুতে দেউতাই এই কাহিনীবোৰ কৈ যাওঁতে এনে ধৰণৰ ভাৱবোৰ মনলৈ কেতিয়াও অহাই নাছিল৷ কেৱল শুনিছিলো আৰু বুজিছিলো যে সদায় সততাৰে থাকিব লাগে৷ তাতোকৈ বেলেগ কিবা মনলৈ অহাই নাছিল৷\nমোৰ ল’ৰাৰ কৌতূহলপূৰ্ণ প্ৰশ্নবোৰে মোক এই কথাবোৰ নতুনকৈ ভাবিবলৈ বাধ্য কৰালে৷ সঁচাকৈয়ে পৰিস্থিতি, পৰিবেশ, বয়স আৰু অভিজ্ঞতাই আমাক বহুত কথা শিকায়৷\n← শুদ্ধ-অশুদ্ধ – কুল শইকীয়া\nআহাৰৰ সাধু – অৰুণ কলিতা →


ক্ষেত্ৰ পৃষ্ঠভূমি আৰু প্ৰাসঙ্গিকতা | মীন সঞ্চালকালয় | অসম চৰকাৰ, ভাৰত\nক্ষেত্ৰ পৃষ্ঠভূমি আৰু প্ৰাসঙ্গিকতা\nHome ❯ ক্ষেত্ৰ পৃষ্ঠভূমি আৰু প্ৰাসঙ্গিকতা\nমীন মহল বিভাগৰ পৃষ্ঠভূমি\nমীন বিভাগৰ প্ৰাসঙ্গিতা\nমীন বিভাগৰ গুৰুত্ব\nজলজ সম্পদকে ধৰি অসম সকলো দিশতে উপৰ্য্যুপৰি প্ৰাকৃতিক সম্পদৰে ভৰা এক ৰাজ্য। এই জলজ সম্পদ সমূহক লৈ মীন মহল উন্নয়ন সাধন কৰাৰ যথেষ্ঠ সম্ভাৱনা থকাৰ দিশটো অনুধাৱন কৰি তেতিয়াৰ চৰকাৰে মীন মহল উন্নয়নৰ বাবে বিভিন্ন ক্ষেত্ৰত সমন্বয় স্থাপন কৰাৰ উদ্দেশ্যৰে আৰু লগতে ইয়াৰ জৰিয়তে ৰাজহ বৃদ্ধি কৰাৰ লক্ষ্যৰে এক একক গঠন কৰাৰ সৃষ্টিৰ পৰিকল্পনা কৰে।\nসেই অনুসৰি, ১৯৪৮চনত মীন মহলৰ বিভিন্ন দিশ চোৱা-চিতা কৰিবৰ বাবে কুটীৰ শিল্প উদ্যোগ বিভাগৰ অধীনত এক একক প্ৰতিষ্ঠান কৰে। ইয়াৰ দুবছৰ পাছতেই এই এককক কুটীৰ শিল্প উদ্যোগৰ পৰা আতৰাই কৃষি বিভাগৰ অধীনষ্ঠ কৰা হয়। ১৯৬৩চনলৈ এই একক কৃষি বিভাগৰ অধীনতেই আছিল যদিও উক্ত বৰ্ষত ইয়াক পুনৰ কৃষি বিভাগৰ আতৰাই আনি পশু পালন আৰু পশু চিকিত্সা বিভাগৰ সৈতে সংলগ্ন কৰা হয় আৰু এই ব্যৱস্থা ১৯৯১ চনৰ শেষলৈকে অব্যাহত থকে।\nকিন্তু ১৯৯১ চনৰ ডিচেম্বৰ মাহত তেতিয়াৰ চৰকাৰে মীন মহল খণ্ডৰ পয়ালগা ছবিখনৰ প্ৰতি দৃষ্টিগোচৰ কৰি অনুভৱ কৰে যে উক্ত খণ্ডক দীৰ্ঘদিন ধৰি অৱজ্ঞা কৰি থকা হৈছে আৰু সেইগতিকে গ্ৰাম্য অৰ্থনীতিৰ উন্নয়নৰ প্ৰতি লক্ষ্য ৰাখি লগতে মত্স্য কৃষক সকলৰ আৰ্থিক অৱস্থা সবল কৰি তোলাৰ উদ্দেশ্যৰে এই খণ্ডক যি ধৰণে গুৰুত্ব আৰোপ কৰিব লাগে সেই দৰে গুৰুত্ব প্ৰদান কৰিবলৈ আগবাঢ়ি আহে। ইয়াৰ ফলস্বৰূপে এক গুৰুত্বপূৰ্ণ সিদ্ধান্ত গ্ৰহনৰ জৰিয়তে মীন মহল বিভাগ নামেৰে এক সুকীয়া বিভাগ গঠন কৰা হয়। অৰ্থাত্ এই বিভাগে বৰ্তমান পূৰ্বৰ ভাতৃ বিভাগ দুটাৰ অধীনত কাৰ্য্য সম্পাদন নকৰে। বৰ্তমান এই বিভাগে এক স্বতন্ত্ৰ বিভাগ হিচাপে নিজৰ শক্তি ব্যৱহাৰৰ জৰিয়তে স্ব-বিকাশ সাধন কৰি প্ৰাপ্য মৰ্য্যদা অৰ্জন কৰিবলৈ সক্ষম হৈছে।\nউল্লেখনীয় যে এই বিভাগৰ সঞ্চালকৰ পদটো ১৯৬৮ চনতে সৃষ্টি কৰা হৈছিল যতিয়া ই পশু পালন আৰু পশু চিকিত্সা বিভাগৰ সৈতে সংলগ্ন আছিল।\nপুখুৰী, টেংক, পৰিত্যক্ত জল ভাণ্ডাৰ আদিকে ধৰি অসমত মুঠ ২.৮৬লাখ হেক্টৰ জল সম্পদ আছে আৰু ইয়াৰ লগতে আছে ৪৮২০ কিলোমিটাৰ দৈৰ্ঘ্য সামৰা ৫৩ খন উপনৈ আৰু দুখন প্ৰধান নদী, ব্ৰহ্মপূত্ৰ আৰু বৰাক, যি ৰাজ্যখনৰ অৰ্থনীতিৰ মেৰুদণ্ড স্বৰূপ। উত্পাদন বৃদ্ধিৰ লক্ষ্যৰে সম্ভাৱনাপূৰ্ণ সম্পদৰ বহনক্ষম প্ৰৱন্ধন আৰু উন্নয়নৰ জৰিয়তে ৰাজ্যখনত খাদ্য আৰু পুষ্টি সুৰক্ষাও সুনিশ্চিত কৰিব পাৰি।\nঅসমৰ জনসাধাৰণৰ সৈতে মাছৰ এক এৰাব নোৱাৰা সম্পৰ্ক আছে আৰু মাছমৰাটো ৰাজ্যখনৰ গ্ৰাম্যাঞ্চলৰ এক উমৈহতীয়া কাৰ্য্যক্ৰম। ৰাজ্যখনৰ ৯০শতাংশ জনসাধাৰণেই মত্স্য সেৱন কৰে যাৰ ফলত মাছৰ চাহিদা দিনক-দিনে বৃদ্ধি পোৱাটো পৰিলক্ষিত হৈছে। গতিকে আৰ্থ-সামাজিক দিশৰ পৰা মীন মহল খণ্ডৰ অধীনষ্ঠ কাৰ্য্যক্ৰমক অত্যন্ত গুৰুত্বপূৰ্ণ কাৰ্য্যক্ৰম হিচাপে বিবেচনা কৰা হয় যি গ্ৰাম্যাঞ্চলত বিশেষকৈ মতস্য উত্পাদনৰ জৰিয়তে নিয়োগ সৃষ্টি কৰাৰ ক্ষেত্ৰত যথেষ্ঠ সম্ভাৱনীয়তা বহন কৰে।\n২০১৫-১৬বৰ্ষৰ হিচাপ অনুসৰি(উল্লেখঃ অৰ্থনৈতিক জৰীপ, অসম ২০১৬-১৭) ৪.৬৮শতাংশ উন্নয়নৰ হাৰৰ সৈতে মীন বিভাগে ৰাজ্যিক মুঠ ঘৰুৱা উত্পাদন (এছ.জি.ডি.পি.) হিচাপে ৪,৭২,১১৯ লাখ টকাৰ অৰিহনা আগবঢ়াই।\nমীনৰ সৈতে জড়িত কৃষকেই হওক বা মাছমৰীয়াই হওক, তেঁওলোকৰ অধিক সংখ্যকেই আৰ্থিক ভাৱে সৱল নহয়। মাছ উত্পাদনৰ বাবে পুখুৰী খণ্ডা বা পাম স্থাপন কৰাৰ দৰে প্ৰাথমিক পৰ্য্যায়ৰ বিনিয়োগ কৰাৰ ক্ষেত্ৰত তুলনামূলক ভাৱে যথেষ্ঠ ধনৰ প্ৰয়োজন হয়। তাৰোপৰি বিজ্ঞানসন্মত মত্স্য কৃষিৰ অনুশীলন আৰু ব্যৱস্থাপনা সম্পৰ্কত পৰ্য্যাপ্ত জ্ঞান, দক্ষতা বা সজাগতাৰ অভাৱৰ বাবেই ৰাজ্যখনৰ সম্ভাৱনীয়তাৰ তুলনাত ইয়াৰ মতস্য উত্পাতন যথেষ্ঠ কম। এনে পৰিস্থিতিত ৰাজ্যখনত বাহাল থকা এই ব্যৱধান আতৰ কৰাৰ ক্ষেত্ৰত মীন মহল বিভাগে কাৰিকৰী সহায় প্ৰদানৰ জৰিয়তে গুৰুত্বপূৰ্ণ ভূমিকা পালন কৰিব পাৰে। যোৱা কেবাটাও বছৰত ৰাজ্য আৰু কেন্দ্ৰীয় চৰকাৰৰ নিৰন্তৰ প্ৰচেষ্টাৰ ফলত আৰু লগতে মত্স্য কৃষি সম্প্ৰদায়ৰ উত্সাহী মনোভাৱৰ বাবেই ৰাজ্যখনত মীন মহল খণ্ডই অৰ্থনৈতিক দিশৰ পৰা এক সবল স্থিতিত উপস্থিত হবলৈ সক্ষম হৈছে। শেহতীয়াকৈ গ্ৰাম্যাঞ্চলত বহু সংখ্যক যুৱকে মত্স্য কৃষিক বাণিজ্যিক কাৰ্য্যক্ৰম হিচাপে গ্ৰহন কৰাটো পৰিলক্ষিত হৈছে। এই সকলোবোৰৰ ফল স্বৰূপে ৰাজ্য খনত মতস্য উত্পাদন ২০০০-২০০১ চনৰ ১.৫৮ লাখ মেট্ৰিক টনৰ বিপৰীতে ২০১৬-১৭ চনত ইয়াৰ পৰিমাণ ৩.০৭ লাখ মেট্ৰিক টনলৈ বৃদ্ধি পাইছে।\nমীন খণ্ডৰ সামগ্ৰীক উন্নয়নৰ বাবে বিভাগে “অধিক মতস্য উত্পাদন কৰক” শীৰ্ষক মন্তব্যৰ ওপৰত গুৰুত্ব আৰোপ কৰাৰ লগতে নিম্নোল্লেখিত বিষয়সমূহকো আগত ৰাখি নিজ কাৰ্য্য সম্পাদন কৰে:\nউপলব্ধ সম্পদ সমূহৰ পূৰ্ণ ব্যৱহাৰৰ জৰিয়তে মত্স্য আৰু মত্স্য বিধানৰ উত্পাদন বৃদ্ধি কৰা।\nঅসম চৰকাৰ আৰু লগতে কেন্দ্ৰীয় চৰকাৰৰ মীন সম্পৰ্কীয় সকলো আঁচনি ৰূপায়ন কৰা।\nমীন আৰু মীনৰ সৈতে জড়িত অন্য ক্ষেত্ৰ সমূহৰ ওপৰত গৱেষণা আৰু অধ্যয়ন কৰাৰ বাবে উত্সাহিত কৰা যাতে তৃণমূল পৰ্য্যায়ত ইয়াৰ সু-ফল বিতৰণ কৰিব পাৰি।\nমত্স্য কৃষি আৰু ইয়াৰ সৈতে জড়িত উদ্যোগ/কাৰ্য্যক্ৰমৰ প্ৰচাৰ আৰু প্ৰসাৰ কৰিবৰ বাবে সঠিক পৰিকল্পনা কৰিবলৈ পৰ্য্যাপ্ত/প্ৰাসংগিক পৰিসংখ্যা আৰু অন্যান্য তথ্য সমূহ সংগ্ৰহ, সংকলন, বিশ্লেষন আৰু উপলব্ধ কৰোৱা।\nমীন আৰু মীন সম্পৰ্কীয় উদ্যোগৰ সৈতে জড়িত প্ৰকল্প প্ৰতিবেদন আৰু প্ৰস্তাৱ প্ৰস্তুত কৰাৰ ক্ষেত্ৰত সহাৰি আগবঢ়োৱা।\nমত্স্য কৃষক/মাছমৰীয়া আৰু মত্স্য উদ্যমি সকলক প্ৰসাৰতাৰ সেৱা প্ৰদান কৰা।\nৰাষ্ট্ৰ সংঘৰ দীৰ্ঘম্যাদি উন্নয়ন লক্ষ্য(এছ.ডি.জি.) আত্মনিৰ্ভৰশীলতা অনুসৰি বিভাগে মীন খণ্ডৰ বাবে উন্নয়নমূলক পৰিকল্পনা গ্ৰহন কৰিছে আৰু লগতে মাছৰ ৰপ্তানি কৰিবৰ বাবেও লক্ষ্য স্থিৰ কৰিছে।


হেৰী পটাৰ বিশ্বৰ যাদুপ্ৰাণীসমূহ - অসমীয়া ৱিকিপিডিয়া\nহেৰী পটাৰ বিশ্বৰ যাদুপ্ৰাণীসমূহ\n(যাদুক্ষমতাসম্পন্ন জীৱ (হেৰী পটাৰ)ৰ পৰা পুনঃনিৰ্দেশিত)\nজে কে ৰাউলিঙৰ হেৰী পটাৰ বিশ্বৰ যাদুপ্ৰাণীসমূহৰ তালিকাখন বিচিত্ৰ আৰু বাৰেভচহু অলেখ জীৱ-জন্তুৰে ভৰপূৰ। সাতখন গ্ৰন্থৰ এই শৃংখলাটিত হেৰী পটাৰ আৰু তাৰ বন্ধুসকলে বিভিন্ন অভিযানতেই হওক বা যাদু প্ৰাণীৰ তত্ত্বাৱধান শ্ৰেণীতেই হওক নানান জীৱ-জন্তুৰ সন্মুখীন হ'বলগীয়া হয়। এই জীৱজন্তুসমূহক বুজি পাবলৈ ৰাউলিঙে ফেণ্টাষ্টিক বীষ্টছ এণ্ড হোৱেৰ টু ফাইণ্ড ডেম শীৰ্ষক এক সহায়ক গ্ৰন্থও ৰচনা কৰিছে। ইয়াৰে অধিকাংশই গ্ৰীক আখ্যান আৰুইংৰাজী তথা স্কাণ্ডিনেভিয়ান সাধুকথাৰ মাজৰ পৰা আহৰণ কৰা হৈছে। এই জন্তুসমূহক লৈ প্ৰচলিত লোককথা সমূহো ৰাউলিঙে সাঙুৰি লৈছে। বিবিচি ৰেডিঅ' ফোৰৰ এক সাক্ষাত্‍কাৰত ৰাউলিঙে ষ্টিফেন ফ্ৰাইক কয় "যেতিয়া মই এটা জন্তুৰ কথা উল্লেখ কৰোঁ,মই জানো যে ই এটা কিংবদন্তিৰ এক অংশ,আৰু মই ইয়াৰ বিষয়ে যিমান পাৰোঁ তথ্য আহৰণৰ চেষ্টাত লাগোঁ। মই তাৰ গোটেইখিনি ব্যৱহাৰ নকৰোঁ কিন্তু ইয়ে মোক জন্তুটো কাহিনীত ব্যৱহাৰ কৰাত বহুলাংশে সহায় কৰে।" অৱশ্যে শৃংখলাটিত আমাৰ সমাজত বিচাৰি পোৱা বহুতো জীৱ-জন্তুৰ কথাও আছে। উদাহৰণস্বৰূপে যাদু বিশ্বত চিঠি-পত্ৰ অনা নিয়া কৰিবলৈ সকলোৱে ফেঁচাৰ ব্যৱহাৰ কৰে।\n2 নিয়ন্ত্ৰণ আৰু শ্ৰেণীবিভাজন\n3 যাদুপ্ৰাণীসমূহৰ তালিকা\n3.4 অজান প্ৰাণী\n3.5 লুনা লাভগুডৰ জন্তুসমূহ\n4 বিখ্যাত জন্তুসমূহ\n4.8 হাউচ এল্ফ\n4.11 কুকুৰনেছীয়া মানুহ\n5.12 ৱিজলী পৰিয়ালৰ পোহনীয়া জীৱ\n5.13 হেগৰিডৰ পোহনীয়া জীৱ\n6 লগত চাওক\nনিয়ন্ত্ৰণ আৰু শ্ৰেণীবিভাজন[সম্পাদনা কৰক]\nযাদু মন্ত্ৰালয়ৰ যাদুপ্ৰাণীৰ নিয়ন্ত্ৰণ আৰু দমন বিভাগ এই প্ৰাণীসমূহৰ চোৱা-চিতা আৰু নিয়ন্ত্ৰণৰ বাবে দায়িত্বশীল। ইয়াৰ তিনিটা শাখা আছে দানৱ শাখা,জীৱ শাখা আৰু আত্মা শাখা। ফেণ্টাষ্টিক বীষ্টৰ মতে যিবোৰ প্ৰাণীয়ে যাদু সমাজৰ নীতি-নিয়ম আৰু সেই নীতিসমূহ সাকাৰ কৰাত নিজৰ দায়িত্বৰ কথা বুজি যায়,তেওঁলোক হ'ল জীৱ। মানুহ,গব্লিন,হেগ,ভেম্পায়াৰ আদি এই শাখাৰ অন্তৰ্গত। এই সূত্ৰ মতে পিক্সি,পৰী,জিনোম,অশ্বনৰ,লেপ্ৰচন,মাৰপিপল আদি অধিকাংশ প্ৰাণী দানৱ বিভাগৰ অন্তৰ্গত। আকৌ এনিমেগী তথা কুকুৰনেছীয়া মানুহৰ কথাটি অলপ জটিল কাৰণ য'ত কুকুৰনেছীয়া মানুহবোৰে পূৰ্ণচন্দ্ৰৰ দিনা কুকুৰনেছীয়া বাঘ হ'বলৈ বাধ্য,এনিমেগীবোৰে নিজ ইচ্ছামতে জন্তুৰ ৰূপ ল'ব পাৰে। সেয়েহে কুকুৰনেছীয়া মানুহ দানৱ আৰু জীৱ উভয় শাখাৰে অধীন। তদুপৰি ঘৰুৱা ভূত,দৈত্য,বেনশ্বী,ভিলা,বাওনা,ডিমেনটৰ আদিৰো শ্ৰেণী বিভাজন অস্পষ্ট। ভূত সম্বন্ধীয় ওজৰ বোৰ আত্মা শাখাৰ অস্পিচেছৰ অধীনত বিবেচনা কৰা হয়।\nযাদুপ্ৰাণীসমূহৰ তালিকা[সম্পাদনা কৰক]\nকুকুৰনেছীয়া মানুহ (মানুহৰ ৰূপত)\nব্লাষ্ট এণ্ডেড স্ক্ৰ্যুট্স\nকমন ৱেলছ গ্ৰীণ\nছুইডিশ্ব শ্বৰ্ট স্নাউট\nকুকুৰনেছীয়া মানুহ (কুকুৰনেছীয়া বাঘৰ ৰূপত)\nঅজান প্ৰাণী[সম্পাদনা কৰক]\nলুনা লাভগুডৰ জন্তুসমূহ[সম্পাদনা কৰক]\nবিখ্যাত জন্তুসমূহ[সম্পাদনা কৰক]\nহেৰী পটাৰ বিশ্বত বাচিলিস্ক হৈছে এক দৈত্যকায় সৰীসৃপ। ইয়াৰ মূল ইউৰোপিয়ান কিংবদন্তিৰ কাল্পনিক ৰূপটোতকৈ ই ডাঙৰ আৰু ই ৫০ ফুটলৈকে দীঘল হোৱাৰ লগতে শত বছৰ জীয়াই থাকিব পাৰে। সৰ্পমুখীয়া লোকৰ বাদে বাচিলিস্কক আনে নিয়ন্ত্ৰণ কৰিব নোৱাৰে, আৰু প্ৰথমটো বাচিলিস্ক হাৰ্প' দ্য ফাউল নামৰ এজন ক'লা যাদুকৰে সৃষ্টি কৰা বুলি বিশ্বাস কৰা হয়। হাৰ্প'ৱে কুকুৰাৰ কণী এটা ভেকুলীক উমনি দি সফলতাৰে এই কাৰ্য সম্পন্ন কৰিছিল। মতা বাচিলিস্কৰ মূৰত এটা উজ্জ্বল ৰঙা বৰণৰ জঁ থাকে। বাচিলিস্কে নিজৰ বিষ আৰু চকু দুইটাৰেই হত্যা কৰিব পাৰে কিয়নো ইয়াৰ চকুলৈ পোনপটীয়াকৈ চালেই চাওঁতা প্ৰাণীটোৰ মৃত্যু ঘটে। পৰোক্ষভাৱে, যেনে কেমেৰাৰ লেন্স, আইনা বা পানীত প্ৰতিবিম্ব আদিৰ যোগে যিয়ে ইয়াৰ চকুলৈ যিয়ে চাই তেওঁ মেডুছাৰ দৃষ্টিত হোৱাৰ দৰে জঠৰ হৈ পৰে। ভূতসমূহে পোনপটীয়াকৈ চালেও সিহঁত জঠৰহে হয় কাৰণ ইহঁত দ্বিতীয়বাৰৰ বাবে মৰিব নোৱাৰে। ফিনিক্সৰ চকুপানী বাচিলিক্সৰ বিষক্ৰিয়াৰ একমাত্ৰ জনাজাত ঔষধ। মকৰাবোৰ বাচিলিস্কৰ পৰা আঁতৰি থাকে কিয়নো ইহঁত মাৰাত্মক শত্ৰু। বাচিলিস্কে কেৱলমাত্ৰ মতা কুকুৰাৰ ডাকলৈহে ভয় কৰে, কিয়নো এয়া শুনা পালে তাৰ মৃত্যু হয়।\nহেৰী পটাৰ এণ্ড দ্য চেম্বাৰ অফ ছিক্ৰেটছত বাচিলিস্ক হৈছে গোপন কোঠাত বাস কৰা এটা দৈত্য। যেতিয়া ছাত্ৰ অৱস্থাৰ টম ৰিডল অৰ্থা লৰ্ড ভ'লডেমৰ্টে গোপন কোঠাটো খোলে, তেতিয়া বাচিলিস্কটোৱে কান্দুৰী মিৰটলক হত্যা কৰে আৰু ডায়েৰী এখনত সোমাই থকা ৰিডলৰ স্মৃতি আৰু আত্মাই জিনি ৱিজলীক অধিগ্ৰহণ কৰি তাইৰদ্বাৰা গোপন কোঠাটো খোলালৈকে প্ৰাণীটো তাত পঞ্চাশ বছৰ ধৰি লুকাই থাকে।\nএই গ্ৰন্থখনত ভ'লডেমৰ্টৰ এটা হ'ৰক্ৰাক্সে ইয়াক পুনৰ মুকলি কৰি দিয়ে, আৰু ই মাগোলৰ ঘৰত জন্মা বিভিন্নজনক হত্যাৰ চেষ্টা কৰে যদিও সৌভাগ্যক্ৰমে তেওঁলোক অস্থায়ীভাৱে জঠৰহে হয়। হ'ৰক্ৰাক্সটোৱে জিনিক ৰুবিয়াছ হেগৰিডে পালন কৰা কুকুৰাবোৰ মাৰিবলৈ নিৰ্দেশ দিয়ে। যেতিয়া হেৰীয়ে গোপন কোঠাটোৰ অৱস্থিতি আৱিষ্কাৰ কৰে তেতিয়া ৰিডলে নিজৰ পৰিচয় উদঙাই দি বাচিলিস্কটোক হেৰীক মাৰিবৰ বাবে এৰি দিয়ে। আনফালে হ'ৰক্ৰাক্সটোৱে জিনিৰ জীৱনীশক্তি ক্ৰমান্বয়ে শুহি নিবলৈ ধৰে। তেনেতে ফ'কছ আহি বাচিলিস্কটোৰ চকু ফুটুৱাই হেৰীক সহায় কৰে আৰু বাছনি টুপীটো আনি হেৰীক দিয়ে। টুপীটোৰ পৰা গডৰিক গ্ৰীফিন্দৰৰ তৰোৱালখন উলিয়াই লয় আৰু বাচিলিস্কটোৰ মুখত সুমুৱাই দি তাক বধ কৰে।\nবাচিলিস্কৰ দাঁতবোৰ আৰু তৰোৱাখনে ইয়াৰ বিষবোৰ শুহি লয় আৰু এই তৰোৱালখনে ভ'লডেমৰ্টৰ হ’ৰক্ৰাক্সবোৰ ধ্বংস কৰিব পৰা ক্ষমতা লাভ কৰে। বাচিলিস্কটো মৰাৰ পিছতেই হেৰীয়ে বিষদাঁত এটাৰে ফুটাই টম ৰিডলৰ ডায়েৰীৰূপী এটা হ'ৰক্ৰাক্স বিনষ্ট কৰে। হেৰী পটাৰ এণ্ড দ্য ডেথ্লী হেল'জত, গ্ৰিপহুকৰ হাতত তৰোৱালখন হেৰুওৱাৰ পিছত ৰণ ৱিজলী আৰু হাৰমাইনি গ্ৰেইঞ্জাৰ গোপন কোঠাটোলৈ যায় আৰু বিষদাঁত এটাৰে হেল্গা হাফল্পাফৰ পিয়লাৰূপী আন এটা হ'ৰক্ৰাক্স ধ্বংস কৰে। ৰণ ৱিজলী, নেভাইল লংবটম আৰু এলবাছ ডাম্বলডোৰে বাচিলিস্কৰ বিষযুক্ত গ্ৰীফিন্দৰৰ তৰোৱালখন ক্ৰমে লকেটটো, নাগিনী আৰু গ'ণ্টৰ আঙঠিটো ধ্বংস কৰিবলৈ ব্যৱহাৰ কৰে।\nব'গাৰ্ট হৈছে ৰূপ সলনি কৰিব পৰা এক জীৱ যি চিকাৰে আটাইতকৈ ভয় কৰা বস্তুটোৰ ৰূপ লয়। ব্ৰিটিছ আখ্যানসমূহত ব'গাৰ্টক অশান্তিৰ সৃষ্টি কৰা হাউচ এল্ফ নাইবা পিটনিত থকা এবিধ অপকাৰী জীৱ হিচাপে বৰ্ণোৱা হৈছে। ৰাউলিঙৰ ব'গাৰ্টসমূহ স্কটলেণ্ড দেশীয় যাদুকৰী প্ৰাণী ব্ৰ'লেচান সদৃশ। ব'গাৰ্টসমূহে আন্ধাৰ, বন্ধ ঠাই যেনে নিৰ্জন কোঠালী বা আলমাৰীসমূহত লুকাই থাকি ভাল পায়। (হেৰী পটাৰ এণ্ড দ্য অৰ্ডাৰ অফ দ্য ফিনিক্সত মেড-আই মুডিয়ে তেওঁৰ যাদুকৰী চকুৰে চাই বহাকোঠাৰ ড্ৰয়াৰত এটা ব'গাৰ্ট থকাৰ কথাটো নিশ্চিত কৰে। )\nহেৰী পটাৰ এণ্ড দ্য প্ৰিজনাৰ অফ আজকাবানত ৰিমাছ লুপিনে ক'লা যাদুৰ বিপক্ষে প্ৰতিৰক্ষাৰ শ্ৰেণীত ছাত্ৰ-ছাত্ৰীসকলক এটা ব'গাৰ্টৰ ওচৰলৈ দুই-তিনিজনকৈ গোট বান্ধি যাবলৈ শিকায়, যাতে ব'গাৰ্টে কাক ভয় খুৱাব তাক লৈ অসুবিধাত পৰে। ব'গাৰ্ট এটাৰ সৈতে যুঁজিবলৈ 'ৰিডিকুলাছ' মন্ত্ৰৰ ব্যৱহাৰ কৰা হয় যাৰ সহায়ত ইয়াক কম ভয়ানক নাইবা এক হাঁহিউঠা ৰূপ দিব পাৰি, যি ব'গাৰ্টটোক দুৰ্বল কৰি তোলে।\nব'গাৰ্টে লোৱা ৰূপটোৱে তলৰ চৰিত্ৰসমূহৰ আটাইটকৈ ডাঙৰ ভয়টো সূচায়:\nহেৰী পটাৰ: ডিমেণ্টৰ, ই সূচায় যে ভয় কৰা কাৰ্যটোকে হেৰীয়ে আটাইতকৈ ভয় কৰে।\nৰণ ৱিজলী: এক্ৰমেণ্টুলা (এবিধ বৃহদাকাৰ মকৰা), কিয়নো তেওঁ মকৰালৈ ভয় কৰে।\nহাৰমাইনি গ্ৰেইঞ্জাৰ: "সকলোতে অনুত্তীৰ্ণ" হোৱা বুলি কোৱা প্ৰফেছাৰ মেকগোনাগল, কিয়নো তেওঁ অনুত্তীৰ্ণ হ'ব বুলি ভয় কৰে।\nনেভাইল লংবটম: প্ৰফেছাৰ স্নেইপ।\nৰিমাছ লুপিন: পূৰ্ণচন্দ্ৰ, কিয়নো তেওঁ এক কুকুৰনেছীয়া মানুহ আৰু সেয়ে তেওঁ নিয়ন্ত্ৰণ হেৰুৱাই ওচৰত থকা মানুহক আঘাত কৰাৰ কথাটোক ভয় কৰে।\nপাৰ্বতী পাটিল: তেজে তুমৰলি, বেণ্ডেজে মেৰিওৱ মামি। (চলচ্চিত্ৰত এটা প্ৰকাণ্ড সাপ। )\nডিন থমাছ: নিজে নিজে বগুৱাবাই ফুৰা কিছুমান হাত।\nমলি ৱিজলী: তেওঁৰ প্ৰিয় মানুহবোৰৰ মৃতদেহ।\nছিমাছ ফিনিগান: বনশ্বি।\nএলবাছ ডাম্বলডোৰ: লেখিকাৰ মতে, এলবাছৰ ব'গাৰ্ট হৈছে তেওঁৰ ভগ্নী এৰিয়ানাৰ মৃতদেহ।\nহেৰী পটাৰ বিশ্বত অশ্বনৰ বা চেণ্টুৰ হৈছে এক বনৰীয়া জীৱ যাৰ বুদ্ধিমত্তা মানুহতকৈ অধিক। তেওঁলোকৰ মুখমণ্ডল আৰু পেটলৈকে দেহাংশ মানুহৰ সদৃশ, কিন্তু তলছোৱা ঘোঁৰাৰ দৰে। সচেতন হোৱা স্বত্বেও ইহঁতে সচেতন জীৱৰ মান্যতা নিবিচাৰে আৰু নিজকে মানুহৰ কাৰ্য-কলাপৰ পৰা সম্পূৰ্ণকৈ আঁতৰাই ৰখাটো পছন্দ কৰে। মানুহৰ সৈতে সহযোগ কৰিব বিচৰা অশ্বনৰক, যেনে হগৱাৰ্টছত ভৱিষ্য কথন পঢ়াবলৈ সন্মত হোৱা ফিৰেঞ্জ, বিৰোধী হিচাপে গণ্য কৰা হয় আৰু আন অশ্বনৰবিলাকে আক্ৰমণ কৰে। মানুহৰ কাৰ্য-কলাপত ফিৰেঞ্জৰ আগ্ৰহৰ বাবে আন অশ্বনৰসমূহে হিংসাত্মক পৰিস্থিতিৰ সৃষ্টি কৰে আৰু হেগৰিডে হস্তক্ষেপ নকৰা হ'লে ফিৰেঞ্জক হত্যা কৰাৰো সম্ভাৱনা আছিল। যাদু মন্ত্ৰণায়ৰ এক অশ্বনৰ সংযোগ কাৰ্যালয় আছে, কিন্তু কোনো অশ্বনৰে কেতিয়াও এয়া ব্যৱহাৰ কৰা নাই। অশ্বনৰসমূহ আৰোগ্য বিধান আৰু জ্যোতিৰ্বিদ্যাত সুদক্ষ আৰু অৱশ্যম্ভাৱী ঘটনাৰ বিষয়ে জানিবলৈ নক্ষত্ৰসমূহৰ গতিবিধি লক্ষ্য কৰি বহু সময় কটায়। ইহঁত অৰণ্যত একো একোটা জাক বান্ধি থাকে। ইহঁতে ধনু-কাঁড়তকৈ উন্নত কোনো প্ৰযুক্তি ব্যৱহাৰ কৰাৰ প্ৰয়োজনবোধ নকৰে। অশ্বনৰসমূহ গৰ্বিত আৰু প্ৰাদেশিক জীৱ, আৰু তেওঁলোকৰ সৈতে কথা হওঁতে উচ্চখাপৰ বুদ্ধিমত্তাৰ প্ৰয়োজন হয়। সন্মান প্ৰদৰ্শনৰ অভাৱৰ ফলত এনে হিংসাত্মক ঘটনাৰ উদ্ভৱ হ'ব পাৰে যিদৰে ডল'ৰিছ আমব্ৰিজে ফল ভোগ কৰিছিল। অন্তিম গ্ৰন্থখনত নিষিদ্ধ অৰণ্যৰ অশ্বনৰৰ জাকটোৱে হগৱাৰ্টছৰ যুদ্ধৰ সময়ত অৰ্ডাৰ অফ দ্য ফিনিক্সৰ ফলীয়া হৈ যুঁজ কৰিছিল।\nচলচ্চিত্ৰকেইখনত চেণ্টুৰসমূহক জন্তুসদৃশ মুখাৱয়বেৰে চিত্ৰিত কৰা হৈছে। অৱশ্যে ফিৰেঞ্জৰ প্ৰতি হগৱাৰ্টছৰ মহিলা জনসংখ্যাৰ আকৰ্ষণে সূচায় যে গ্ৰন্থকেইখনে অশ্বনৰসমূহক এনে ৰূপত চিত্ৰিত কৰিছে যি অধিক পৰম্পৰাগত।\nনাম উল্লিখিত অশ্বনৰ চৰিত্ৰসমূহ:\nডিমেণ্টৰ হৈছে এবিধ আত্মাবিহীন জীৱ। ইহঁত আত্মা শুহনকাৰী জীৱ আৰু দীৰ্ঘ সময় ধৰি ইহঁতৰ সংস্পৰ্শত থাকিলে মানুহে নিজৰ মানসিক ভাৰসাম্য হেৰুৱায়। লৰ্ড ভ'লডেমৰ্টৰ পুনৰুত্থানৰ সময়লৈকে ডিমেণ্টৰসমূহ যাদু জগতৰ কাৰাগাৰ আজকাবানৰ ৰখীয়া আছিল।\nগ্ৰন্থকেইখনত ডিমেণ্টৰসমূহ সাধাৰণতে মানুহৰ আকৃতিৰ, ৩ মিটাৰ (১০ ফুট) ওখ, কিন্তু ক'লা কাপোৰেৰে আবৃত, যাৰ মাজৰপৰা ধোঁৱাৰঙী হাত দুখনহে দেখা পোৱা যায়। এই প্ৰাণীবোৰৰ চকু নাথাকে, আৰু মুখখনৰ ঠাইত এটা গাঁতহে আছে। লেখিকাৰ মতে, অতি আন্ধাৰ, ঠাইত ডাঠ, শীতল কুঁৱলীৰ সৃষ্টি কৰি কাঠফুলাৰ দৰে ইহঁতৰ বৃদ্ধি হয়। দুৱাৰ খুলিব পৰাৰ দৰে ইহঁতৰ কিছু যাদুকৰী ক্ষমতা আছে (এটাই হাতৰ ঠাঁৰেৰে হেৰীক নিলগাই ৰখা এখন দুৱাৰ খোলে) আছে আৰু লক্ষণীয়ভাৱে আধাৰহীনভাৱে ভাঁহি ফুৰিব পাৰে (চলচ্চিত্ৰকেইখনত উৰি ফুৰে)। ভাঁহি ফুৰিব পৰা গুণ আৰু ভূত সদৃশ অৱয়ব থকা স্বত্বেও ডিমেণ্টৰৰ এটা শৰীৰ আছে। যদিও ইহঁত সজ্ঞান থকা যেন প্ৰতীয়মান হয়, এই কথা দ্ব্যৰ্থতাৰ মাজতে আছে।\nদৃষ্টিহীন হোৱাৰ বাবে ডিমেণ্টৰে আবেগ-অনুভূতিৰ পম খেদি চিকাৰ কৰে। ইহঁতে মানুহৰ যোগাত্মক আবেগ, আনন্দ আৰু ভাল স্মৃতিসমূহ ভক্ষণ কৰি মানুহজনক তেওঁৰ অতি বেয়া স্মৃতিসমূহৰ মাজলৈ থেলি দিয়ে। ডিমেণ্টৰৰ উপস্থিতিয়ে পৰিৱেশটো শীতল আৰু আন্ধাৰ কৰি তোলে, আৰু এই পৰিৱেশ উপস্থিত ডিমেণ্টৰৰ সংখ্যাৰ সৈতে বাঢ়ি গৈ থাকে।\nমানৱীয় আবেগৰ সৈতে সংযুক্ত হোৱা স্বত্বেও এই কথা প্ৰতীয়মান হয় যে ডিমেণ্টৰসমূহে এজন মানুহৰপৰা আন এজন মানুহৰ পাৰ্থক্য ধৰিব নোৱাৰে, কিয়নো আজকাবানৰপৰা বাৰ্টি ক্ৰাউচ জুনিয়ৰৰ পলায়নৰ ঘটনাত দেখুওৱা মতে সিহঁতে যুৱ ক্ৰাউচ আৰু তেওঁৰ মাতৃৰ আবেগিক পাৰ্থক্যসমূহ চিনাক্ত কৰিব পৰা নাই। জন্তুৰ উপস্থিতি অনুভৱ কৰাটোও ডিমেণ্টৰৰ বাবে কঠিন কিয়নো ইহঁতৰ আবেগসমূহ মানুহতকৈ আদিমতৰ। এই বিশেষ দুৰ্বলতাই এনিমেগাছ (জন্তুৰ ৰূপ ল'ব পৰা যাদুকৰ) ছিৰিয়াছ ব্লেক এটা কুকুৰৰ ৰূপ লৈ আজকাবানৰ পৰা পলায়ন কৰে।\nযোগাত্মক আবেগ-অনুভূতিসমূহ ভক্ষণ কৰাৰ উপৰিও ডিমেণ্টৰসমূহে এটা 'চুম্বন'ৰ জৰিয়তে চিকাৰৰ মুখেৰে তেওঁৰ আত্মাটো শুহি পেলাব পাৰে। এই পদ্ধতিৰে তিনিটা ডিমেণ্টৰে হেৰীক প্ৰায় পৰাভূত কৰিবলৈকে লৈছিল; প্ৰথম অপচেষ্টাটো চলিছিল ছিৰিয়াছ ব্লেকৰ সৈতে নিষিদ্ধ অৰণ্যত, দ্বিতীয়টোত হেৰী আৰু ডাডলিক আক্ৰমণ কৰা হৈছিল, আৰু তৃতীয় আক্ৰমণটো সংঘটিত হৈছিল হেৰী আৰু বন্ধুবৰ্গ শ্ৰিকিং শ্বেকলৈ যোৱাৰ চেষ্টা কৰোঁতে। ভয়ানক প্ৰাণীবিধৰ এনে চুম্বনৰ পিছত চিকাৰটো চিন্তাশক্তি লোপ পাই এটা খালী শামুকৰ খোলাসদৃশ হৈ পৰে যাৰ আৰোগ্যৰ কোনো আশা নাথাকে। ডিমেণ্টৰৰ চুম্বনৰ পিছত জীয়াই থকাটো মৃত্যুতকৈও অধম বুলি বিশ্বাস কৰা হয়।\nমৰণশীল নোহোৱাৰ বাবে ডিমেণ্টৰবোৰক আঁতৰ কৰাৰ পদ্ধতি বৰ কম: কিন্তু হেৰীয়ে নিজক সুৰক্ষা দিয়াৰ লগতে ইহঁতক খেদাই পঠিয়াবলৈ প্ৰাণৰক্ষক যাদুৰ প্ৰয়োগ কৰে। ইহঁতৰ সৈতে সাধাৰণ সংস্পৰ্শৰ প্ৰাথমিক চিকিৎসা হিচাপে চকলেট উপযোগী যি এজন ব্যক্তিৰ এণ্ডৰফিন সীমাৰ ওপৰত যাদুশক্তিবিহীন, মানসিক প্ৰভাৱকে সূচায়। ডিমেণ্টৰসমূহ মাগোলে দেখা নাপায় যদিও ই তেওঁলোকৰ ওপৰতো সমানে প্ৰভাৱ বিস্তাৰ কৰে।\nভূতসমূহে পাৰ্শ্ব চৰিত্ৰ হিচাপে থাকি প্ৰধানতঃ মুখ্য চৰিত্ৰসমূহৰ উপদেষ্টাৰ কাম কৰে আৰু এনেকৈয়ে এক গুৰুত্বপূৰ্ণ ভূমিকা পালন কৰে। ভূত সম্পৰ্কে পৰম্পৰাগত ধাৰণাৰ বিপৰীতে হেৰী পটাৰ শৃংখলাৰ ভূতসমূহ ভয়লগাবিধৰ নাইবা সাধাৰণতে হোৱাৰ দৰে বিকট দৰ্শনো নহয়। ইয়াৰ ভূতসমূহ ৰূপালী বৰণৰ আৰু ইষৎ স্বচ্ছ। ইহঁত উৰি ফুৰিব পৰাৰ লগতে দেৱাল নাইবা আন কোনো কঠিন বস্তুৰ মাজেৰে পাৰ হ’ব পাৰে, কিন্তু তথাপি ইহঁতৰ জীৱন্ত বস্তুৰ দ্বাৰা কায়িকভাৱে প্ৰভাৱিত হ’ব পৰা অথবা জীৱন্ত বস্তুক প্ৰভাৱিত কৰিব পৰাৰ ক্ষমতা নাই। ভূতৰ আহাৰৰ মেজখন গেলা-পঁচা বস্তুৱেহে শোভা কৰে কিয়নো পঁচিবলৈ ধৰা সামগ্ৰীয়ে ইহঁতৰ সোৱাদ ল’ব পৰাৰ ক্ষমতা বঢ়াই তোলে। ভূত এটাক স্পৰ্শ কৰিলে বা ইয়াৰ মাজেৰে পাৰ হৈ গ’লে বৰফচেঁচা পানীৰে গা ধোৱা যেন অনুভৱ হয়। ভূতৰ ওপৰত যাদু আৰু অভিশাপে কম পৰিমাণে প্ৰভাৱ পেলায়।\nহেৰী পটাৰ বিশ্বত কেৱল যাদুকৰ আৰু যাদুকৰীসকলহে ভূতলৈ ৰূপান্তৰিত হ’ব পাৰে। প্ৰায় মূৰছিগা নিকে হেৰীক এই বিষয়ে ব্যাখ্যা কৰি কৈছে যে, “যাদুকৰসকলে তেওঁলোকৰ এটা প্ৰতিফলন পৃথিৱীত এৰি যাব পাৰে, সেই ঠাইবোৰত বিচৰণ কৰি ফুৰিবৰ বাবে য’ত এদিন তেওঁ ঘূৰি ফুৰিছিল ... মই মৃত্যুলৈ ভয় কৰিছিলো। মই পৃষ্ঠভাগত থাকি যাবলৈ সিদ্ধান্ত ল’লো। কেতিয়াবা মই আচৰিত হওঁ মোৰ প্ৰয়োজন আছিল নে ... বাৰু, সেয়া ইয়াতো নাই তাতো নাই ... ইয়াত আছে তাত নাই...” মৃত্যুৰ পিছত এনে এটা অস্তিত্ব বাছি লোৱাৰ পিছত বহুতো ভূতে খাদ্য গ্ৰহণ কৰিব নোৱাৰাৰ কথাত দুখী হৈ থাকে। তদুপৰি ইহঁতে বিষণ্ণতা আৰু দুখবোধৰ প্ৰতি এক আকৰ্ষণ পুহি ৰাখে।\nভূতবোৰ নিজৰ অৱস্থা সম্পৰ্কে বৰ স্পৰ্শকাতৰ। যেতিয়া মন্ত্ৰণালয়ে ইহঁতক কায়িকভাৱে বোধশক্তিসম্পন্ন জীৱ হিচাপে চিহ্নিত কৰে তেতিয়া ইহঁতে দাবী কৰে যে ইহঁত বোধশক্তিহীন আৰু তেতিয়া ভূতসমূহে ইহঁতৰ কাৰ্যকলাপ আৰু ভৌতিক বিচৰণথলীসমূহৰ নিয়ন্ত্ৰণৰ বাবে এক ভিন্ন "আত্মা শাখা" শাখা লাভ কৰে।\nউল্লিখিত ভূত চৰিত্ৰসমূহ:\nপ্ৰায় মূৰছিগা নিক – গ্ৰীফিন্দৰ হাউচৰ ভূত।\nব্লাডি বেৰন – শ্লিদেৰিন হাউচৰ ভূত।\nহেলেনা ৰাৱেনক্ল’/দ্য গ্ৰে লেডী – ৰাৱেনক্ল’ হাউচৰ ভূত।\nদ্য ফেট ফ্ৰায়াৰ – হাফল্পাফ হাউচৰ ভূত।\nঅধ্যাপক বিনছ – হ’গৱাৰ্টছৰ যাদুবিদ্যাৰ ইতিহাস বিষয়ৰ অধ্যাপক। তেওঁ এদিন টোপনিতে মৃত্যুবৰণ কৰে আৰু পিছদিনা তেওঁৰ ভূতটো পঢ়াবলৈ আহে।\nকান্দুৰী মিৰটল – হ’গৱাৰ্টছৰ দ্বিতীয় মহলাৰ ছোৱালীৰ স্নানাগাৰটোত থকা এজনী ভূত।\nছাৰ পেট্ৰিক ডিলেনি – শিৰশ্ছেদ কৰা ভূতবোৰৰ ক্লাব ‘মূৰছিগা চিকাৰ’ৰ দলপতি।\nক্ৰন্দসা বিধৱাৰ দল\nহাউচ এল্ফ[সম্পাদনা কৰক]\nহাউচ-এলফ হৈছে একপ্ৰকাৰৰ চুটি-চাপৰ (হিবাৰ্নো-ব্ৰিটিছ লোককথাৰ ব্ৰাউনি বা হ’বগ'ব্লিন ওপৰত কিছু পৰিমাণে আধাৰিত) প্ৰাণী আৰু ইহঁতক যাদুকৰসকলে ভৃত্য হিচাপে ব্যৱহাৰ কৰে। দীঘল, ক্ষীণ আঙুলি আৰু জোখতকৈ ডাঙৰ মূৰ আৰু টেনিছ বলৰ দৰে চকুৰে সৈতে ইহঁতৰ উচ্চতা প্ৰায় ২-৩ ফুট। হাউচ-এলফসমূহৰ কাণ দুখন বাদুলীৰ কাণৰ দৰে জোঙা আৰু ইহঁতৰ কণ্ঠস্বৰ তীক্ষ্ণ তথা টেংটেঙীয়া। ইহঁতৰ নামবোৰ সাধাৰণতে পোহনীয়া জীৱৰ দৰে হয় আৰু কোনো উপাধি নাথাকে। পোনপটীয়াকৈ কথা নাপাতি তৃতীয় পুৰুষত বাৰ্ত্তালাপ কৰাতেই সাধাৰণতে ইহঁত অভ্যস্ত। হাউচ-এলফসমূহ সাধাৰণতে বাধ্য, নমনীয় আৰু আজ্ঞাৱহ; আৰু ভৃত্য হৈ থকা কালত ইহঁতে কিছুমান পেলনীয়া কাপোৰ যেনে পুৰণি গাৰু গিলিপ নাইবা চাহৰ টাৱেল আদি ব্যৱহাৰ কৰে। ইংৰাজ লোককথাৰ হ’বগ’ব্লিনৰ দৰে হাউচ-এলফ এটাৰ গৰাকীয়ে ইয়াক এপদ কাপোৰ দি গোলামিৰ পৰা মুক্তি দিব পাৰে। বাটাৰবিয়েৰ হাউচ-এলফৰ বাবে বিষাক্ত।\nহাউচ-এলফসমূহৰ যাদুকৰী ক্ষমতা যাদুকৰ-যাদুকৰীসকলতকৈ ভিন্নধৰণৰ, যাক সাধাৰণতে ইহঁতে নিজৰ গৰাকীৰ সেৱাত ব্যৱহাৰ কৰে। এই যাদুকৰী ক্ষমতা এলফবোৰে গৰাকীৰ অনুমতি অবিহনে, বা তেওঁলোকৰ আদেশৰ বিপৰীতেও ব্যৱহাৰ কৰিব পাৰে যদিও এনেধৰণৰ অবাধ্য কাৰ্যকলাপে ইহঁতক যাদুকৰীভাৱে ইহঁতক নিজকে বিভিন্নধৰণে শাস্তি দিবলৈ বাধ্য কৰায়। অলেখ কাম কৰাৰ লগতে এই যাদুকৰী ক্ষমতাৰে এলফবোৰে মানুহে আহ-যাহ কৰিব নোৱাৰা ঠাইলৈয়ো পলকতে যাব পাৰে। আনকি যাদুৰ সহায়েৰে মানুহৰ আহ-যাহ নিষেধ কৰি ৰখা হ’গৱাৰ্টছৰ ভিতৰতো এলফসমূহ অনায়াসে চলা-ফুৰা কৰি ফুৰে আৰু আনকি নিজৰ লগতে মানুহকো কঢ়িয়াই নিব পাৰে। হাউচ-এলফসমূহৰ আটাইবোৰ ক্ষমতা কেতিয়াও বৰ্ণনা কৰা হোৱা নাই যদিও যিকোনো ঠাইতে যিকোনো সময়ত আৱিৰ্ভূত হ’ব পৰা ক্ষমতাৰ পৰা ইয়াৰ অসাধাৰণ পৰিসীমাৰ কথা অনুমান কৰিব পাৰি। যিকোনো ঠাইতে আৱিৰ্ভূত-অন্তৰ্হিত হ’ব পৰা ক্ষমতাৰ উপৰিও ডবি, ৱিংকি, হ’কি আৰু ক্ৰীচাৰ ইহঁত আটাইৰে কাৰ্যকলাপে এই কথা সূচায় যে প্ৰয়োজন হ’লে এলফসমূহে যাদুকৰসকলকো পৰাভূত কৰীব পাৰে: চেম্বাৰ অফ চিক্ৰেটছত ডবিয়ে হেৰী পটাৰক সুৰক্ষা দিয়াৰ স্বাৰ্থত লুচিয়াছ মেলফ’য়ক যাদুৰে আঁতৰ কৰি পঠিয়ায়। আনহাতে গ’ব্লেট অফ ফায়াৰত যেতিয়া কনিষ্ঠ বাৰ্টি ক্ৰাচ্চৰ মুখা খোল খায় তেতিয়া বিশ্ব কুইড্ডিচ্চ চেম্পিয়নশ্বিপৰ ৰাতিটোৰ কথা বৰ্ণনা কৰোঁতে এই কথা স্বীকাৰ কৰে যে “ৱিংকীয়ে নিজা যাদুৰে মোক তাইৰ সৈতে বান্ধ খুৱাই ৰাখিছিল। ”, আৰু ডেথ্লী হেল’জত হেৰীয়ে মুনডুংগাছ ফ্লেটচাৰক ধৰি ১২ গ্ৰীম’লড প্লেচলৈ আনিবলৈ ক্ৰীচাৰক আদেশ দিওঁতে সি মাথোঁ কেইটামান দিনতে সেই কামটো কৰি পেলাইছিল–– যদিওবা ক্ৰীচাৰৰ নিজৰ ভাষাতেই, “তাৰ বহুতো লুকাই থকা আৰু গোপনীয় ঠাই আছে। ” তদুপৰি, যদিও হাউচ-এলফসমূহক যাদুদণ্ড ব্যৱহাৰ কৰিবলৈ অনুমতি দিয়া নহয় তথাপিও ইহঁতৰ যাদুদণ্ডবিহীন যাদুসমূহ যাদুকৰসকলতকৈ অধিক শক্তিশালী। হাউচ-এলফসমূহ নিশ্চিতভাৱে যাদুকৰী প্ৰাণী হ’লেও হ’গৱাৰ্টছৰ যাদুকৰী প্ৰাণীৰ তত্ত্বাৱধানৰ পাঠত ইহঁতৰ যতনৰ উল্লেখ নাই। এই বিষয়ে ক’তো ব্যাখ্যা দিয়া হোৱা নাই, কিন্তু ই এলফসমূহৰ ঊহ্য হৈ থকা ন্যায়িক স্থানকো সূচাব পাৰে।\nগ’ব্লেট অফ ফায়াৰত এই কথা কোৱা হৈছে যে যিবোৰ হাউচ-এলফক মুকলি কৰি দিয়া হয় সিহঁতক সাধাৰণতে আন এটা নতুন পৰিয়াল বিচাৰি ল’বলৈ কোৱা যায়। যাদু মন্ত্ৰণালয়ৰ যাদুকৰী প্ৰাণীসমূহৰ ন্যায়াধিকৰণ আৰু নিয়ন্ত্ৰণ বিভাগত হাউচ-এলফৰ পুনঃস্থাপনৰ এক কাৰ্যালয় আছে। এলফসমূহ অনন্তকাললৈ গৰাকীৰ প্ৰতি ইমান বাধ্য হৈ থাকে যে উদাহৰণস্বৰূপে মেলফ’য় পৰিয়ালক সেৱা আগবঢ়োৱা ডবিয়ে মুক্ত হোৱাৰ পিছতো পৰিয়ালটোৰ বিষয়ে বেয়া মন্তব্য কৰোঁতে প্ৰতিবাৰে নিজকে আঘাত কৰাৰ চেষ্টা কৰে। ক্ৰীচাৰৰ মতে “এটা হাউচ-এলফৰ বাবে সবাতোকৈ ডাঙৰ আইন হৈছে গৰাকীৰ আদেশ। ” এলফবোৰে গৰাকীৰ কথা বিনা বাক্যব্যয়ে মানিব লাগে যদিও নিজকে নাইবা নিজৰ বন্ধুক ৰক্ষা কৰিবলৈ গৰাকীৰ আদেশৰ মাজতে কোনো সুৰুঙা উলিয়াই কিছুমান আদেশ অমান্য কৰাৰ কথাও জনা যায়। ইহঁতৰ বশ্য, বাধ্য স্বভাৱৰ বাবে কোনো কোনো যাদুকৰ পৰিয়ালে তেওঁলোকৰ হাউচ-এলফবোৰ্ক অত্যাচাৰো কৰে। বিশেষকৈ ক,লা যাদুকৰৰ পৰিয়ালসমূহে বেছিকৈ এনে কাম কৰা দেখা যায়। উদাহৰস্বৰূপে মেলফ’য়ে ডবিক নিজকে আঘাত কৰিবলৈ বাধ্য কৰায়, ব্লেক পৰিয়ালে তেওঁলোকৰ এলফবোৰৰ বয়স বেছি হ’লে শিৰশ্ছেদ কৰে। আনকি সমাজৰ অতিকৈ নিষ্ঠুৰ যাদুকৰসকলৰ বাবে এলফবোৰে বৰ্ত্তমানৰ গৰাকীৰ পৰা মুকলি হ’বলৈকে ভয় কৰে। ডবিয়েই এই ব্যৱস্থাটোৰ প্ৰথম ব্যতিক্ৰম; কিন্তু এয়া মাথোঁ স্বইচ্ছাৰে প্ৰদান কৰা সেৱা, বেতনভোগ্য খাটনি আৰু কৰ্মক্ষেত্ৰ তথা পোছাকৰ ক্ষেত্ৰত নিজা পছন্দলৈকেহে বিস্তৃত। হ’গৱাৰ্টছত থকা কালছোৱাত হাৰমাইনি গ্ৰেইঞ্জাৰে এলফসমূহৰ সৰ্বাত্মক কল্যাণৰ বাবে এক সংস্থা স্থাপন কৰিছিল যদিও নিজৰ সহপাঠী আৰু হ’গৱাৰ্টছৰ হাউচ-এলফবোৰৰ নিৰাশাজনক সঁহাৰিহে লাভ কৰিছিল। প্ৰকাৰান্তৰে হাউচ-এলফবোৰক মুক্ত কৰাবলৈ বুলি হাৰমাইনিয়ে এলফৰ জোখৰ কাপোৰ কিছুমান গ্ৰীফিন্দৰ হাউচৰ ক’মনৰূমত এৰি আহোঁতে ডবিয়ে পিছত আহি হেৰীক কৈছিল যে আন এলফবোৰে এই কথাটো ইমানেই অপমানজনক বুলি ল’লে যে গ্ৰীফিন্দৰ টাৱাৰটো চাফ-চিকুণ কৰিবলৈ স্বইচ্ছাৰে ডবিহে থাকিলগৈ। ৰাউলিঙৰ মতে হাৰমাইনিয়ে পিছত যাদু মন্ত্ৰণালয়ৰ যাদুকৰী প্ৰাণীসমূহৰ ন্যায়াধিকৰণ আৰু নিয়ন্ত্ৰণ বিভাগত কৰ্মৰত হয় আৰু তেনেদৰেই হাউচ-এলফবোৰৰ অধিকাৰৰ হকে কাম কৰি যায়। গ্ৰন্থকেইখনত শেষবাৰৰ বাবে হাউচ-এলফবোৰৰ আৱিৰ্ভাব ঘটিছিল হ’গৱাৰ্টছৰ যুদ্ধত য’ত ক্ৰীচাৰৰ নেতৃত্বত এলফবোৰে খলনায়ক বাহিনীৰ বিপক্ষে যুঁজ কৰিছিল।\nডেথ্লী হেল’জত ডাম্বলডোৰে হেৰীক কৈছে, “হাউচ-এলফৰ বিষয়ে ভ’লডেম’ৰ্টে একোৱেই নাজানে আৰু নুবুজে। একোৱেই। যে সিহঁতৰ তেওঁতকৈয়ো বেছি শক্তি আছে, এনে এক শক্তি যি সকলোধৰণৰ যাদুৰ সীমাৰ বাহিৰত, এয়া এক সত্য যিটো তেওঁ কাহিনীও বুজি নাপালে। ”\nকুকুৰনেছীয়া মানুহ[সম্পাদনা কৰক]\nতৃতীয় গ্ৰন্থখনৰ পৰা ষষ্ঠ গ্ৰন্থলৈ ক্ৰুকশ্বেংকছক হাৰমাইনি গ্ৰেইঞ্জাৰৰ পোহনীয়া মেকুৰী(আধা মেকুৰী আধা নিজল)হিচাপে পোৱা যায় যি দেখিবলৈ পাৰ্চিয়ান মেকুৰীৰ দৰে। ৰাউলিঙৰ মতে নিজল এক মেকুৰী সদৃশ প্ৰাণী যি অতি বুদ্ধিমান আৰু অসাধুতাৰ প্ৰতি সংবেদনশীল যি গুণৰ ফলত ক্ৰুকশ্বেংকছে স্কেবাৰ্জক পিটাৰ পেটিগ্ৰিউ আৰু ক’লা কুকুৰটোক ছিৰিয়াছ ব্লেক বুলি চিনি পায়। ৰাউলিঙে এয়াও স্পষ্ট কৰি দিছে যে ক্ৰুকশ্বেংকছ ইচ্ছাধাৰী প্ৰাণী নহয়।\nডবী হ’ল মেলফয় পৰিয়ালৰ ঘৰুৱা ভূত যাক প্ৰথমবাৰ দ্বিতীয়খন গ্ৰন্থত হেৰীক বিদ্যালয়লৈ নাযাবলৈ বাৰে বাৰে অনুৰোধ কৰি থকা দেখা যায়। ডবীয়ে আকৌ হগৱাৰ্টছ এক্সপ্ৰেছৰ গোপন প্লেটফৰ্মৰ পথ ৰূদ্ধ কৰি হেৰীৰ বিদ্যালয় গমনত বাধা জন্মায়। হেৰীক ঘৰলৈ পঠিয়াবলৈ এবাৰ এখন কুইড্ডিছ খেলত ডবীয়ে এটা ব্লাজাৰ বলক যাদু কৰি হেৰীক আঘাত দিয়ে। ডবীয়েই এইকথাটি প্ৰকাশ কৰে যে যদি কোনো মালিকে পোহনীয়া ভূতক কাপোৰ উপহাৰ দিয়ে,তেন্তে সি স্বাধীন হৈ পৰে। দ্বিতীয় গ্ৰন্থৰ শেষত হেৰীয়ে বুদ্ধি কৰি ডবীক মেলফয় পৰিয়ালৰ পৰা মুক্তি দিয়ে আৰু ডবীয়ে ইয়াৰ বাবে আমৃত্যু হেৰীৰ সহায়ক হৈ ৰয়।\nগবলেট অৱ ফায়াৰত এক স্বাধীন ভূত হিচাপে ডবীয়ে হগৱাৰ্টছত দৰমহা লৈ চাকৰিত যোগ দিয়ে। অৰ্ডাৰ অৱ ফিনিক্সত ডবীয়ে হেৰীক আৱশ্যকীয় কোঠালিটো দেখুৱাই দিয়ে য’ত হেৰীয়ে ডাম্বলড’ৰৰ দলৰ গোপন সভা সমূহৰ আয়োজন কৰে। হাফ ব্লাড প্ৰিন্সত হেৰীয়ে ডবীক আন এক ঘৰুৱা ভূত ক্ৰীছাৰৰ কাম কাজত চকু ৰাখিবলৈ লগাই দিয়ে আৰু শেষত দুয়োকে ড্ৰেকো মেলফয়ক অনুসৰণ কৰা কাম পাছে।\nডেডলী হ’ল’জত ডবীক শেষবাৰৰ বাবে দেখা পোৱা যায় য’ত এবেৰফ’ৰ্থ ডাম্বলড’ৰে তাক হেৰীহঁতক মেলফয় মেনৰৰ পৰা ৰক্ষা কৰিবলৈ পঠিয়াই আৰু এই প্ৰক্ৰিয়াত তাৰ মৃত্যু ঘটে।\nডবীৰ নামটো ইংৰাজী সাধুকথাৰ এক চৰিত্ৰৰ পৰা অনুপ্ৰাণিত যিয়ে শৃংখলাটিৰ চৰিত্ৰটিৰ দৰেই ঘৰুৱা কাম কাজ কৰে আৰু যি শিশুৰ প্ৰতি দয়াশীল।\nচলচ্চিত্ৰত টবী জ’নছে ডবীৰ চৰিত্ৰত কণ্ঠদান কৰে। আইজিএনে ডবীক তেওঁলোকৰ প্ৰিয় হেৰী পটাৰ চৰিত্ৰৰ তালিকাত চতুৰ্বিংশতিতম স্থান দিয়ে আৰু তাৰ মৃত্যুক শৃংখলাটিৰ এক হৃদয়স্পৰ্শী ঘটনা আখ্যা দিয়ে। নেক্সটমুভিডটকমৰ এক ভোটদান অনুষ্ঠানত ডবীয়ে শৃংখলাটিৰ আটাইতকৈ প্ৰিয় যাদুকৰী জীৱ আখ্যা পায়।\nফ'কছ হ’ল এলবাছ ডাম্বলডোৰৰ পোহনীয়া ফিনিক্স চৰাই। ফিনিক্স চৰাইৰ বৈশিষ্ট্য এয়ে যে জীৱনৰ শেষত চৰাইটি জুইত জাহ যাই আৰু সেই ছাইৰ পৰা নতুন পক্ষী এটিৰ জন্ম হয়। ফিনিক্স পক্ষীৰ পাখি যাদুদণ্ড নিৰ্মাণত ব্যৱহৃত হয়(হেৰী আৰু ভ’লডেমৰ্ট দুয়োৰে যাদুদণ্ডত ফ’কছৰ একোটাকৈ পাখি আছে)। সিহঁতৰ চকুপানীত আঘাত নিৰাময়কাৰী শক্তি থাকে। ফ’কছে নিজৰ লগতে আনকো জুই একুৰাৰ জৰিয়তে এঠাইৰ পৰা আন এঠাইলৈ স্থানান্তৰ কৰিব পাৰে।\nচেম্বাৰ অৱ ছিক্ৰেট্ছত ডাম্বলডোৰৰ প্ৰতি আনুগত্য দেখুওৱাৰ প্ৰতিদান স্বৰূপে ফ’কছে গোপন কক্ষত গৈ উপস্থিত হয়। ফ’কছে বাছিলিস্কৰ চকুদুটা ফুটাই দিয়ে আৰু তাৰ বিষদৃষ্টি ধ্বংস কৰে। শেষত ফ’কছে হেৰীৰ হাতত বাছিলিস্কে কৰা আঘতটি চকুপানীৰে ঠিক কৰে আৰু দৈত্যটিৰ মৃত্যুৰ পিছত হেৰী,ৰণ,হাৰমাইনী আৰু গিল্ডেৰয় লকহাৰ্টক উদ্ধাৰকৰি লৈ যায়। .গবলেট অৱ ফায়াৰত হেৰী আৰু ভ’লডেমৰ্টৰ মাজত যুদ্ধ হওঁতে "ওলোটা মন্ত্ৰ প্ৰভাৱ" ('প্ৰায়ৰি ইনকেণ্টাম') ঘটে কাৰণ দুয়োৰে দণ্ডত ফ’কছৰ পাখি আছিল।\nঅৰ্ডাৰ অৱ ফিনিক্স (কিতাপখন)ত যাদু মন্ত্ৰালয়ত ডাম্বলডোৰ আৰু ভ’লডেমৰ্টৰ মাজত যুদ্ধ হওঁতে ফ’কছে এটা মাৰণ মন্ত্ৰ গ্ৰাস কৰি ডাম্বলডোৰক ৰক্ষা কৰে আৰু জুইত জাহ গৈ আকৌ জন্ম লাভ কৰে।\nডাম্বলডোৰৰ মৃত্যুৰ পিছত ফ’কছে এটা দুখভৰা গীত গোৱা শুনা যায় আৰু ইয়াৰ পিছত তাক আৰু দেখা নাযায়। এক সাক্ষাতকাৰত ৰাউলিঙে কয় যে ইয়ে ডাম্বলডোৰৰ অভাৱ সূচায়। ফ’কছ পিছত হেৰীৰ ওচৰলৈ উভতি আহে নে সোধাত ৰাউলিঙে কয় যে নাহে কাৰণ ফ’কছৰ মালিকীস্বত্বৰ পৰিৱৰ্তন নহয়।\nফিৰেঞ্জ হ’ল এক অশ্বনৰ যিয়ে অৰ্ডাৰ অৱ ফিনিক্সৰ পৰা হগৱাৰ্ট্ছত জ্যোতিষবিদ্যাৰ শিক্ষক হিচাপে কাম কৰে। কিতাপত তেওঁক এক অতি নীলা চকুৰ পখৰা চেণ্টুৰ হিচাপে বৰ্ণনা কৰা হৈছে। ফিৰেঞ্জৰ প্ৰথম আৱিৰ্ভাব ঘটে ফিল’ছ’ফাৰ্ছ ষ্ট’নৰ শেষৰ ফালে য’ত তেওঁ নিষিদ্ধ অৰণ্যত হেৰীক ভ’লডেমৰ্টৰ পৰা ৰক্ষা কৰে।\nইয়াৰ পিছৰ ফিৰেঞ্জক অৰ্ডাৰঅৱ ফিনিক্সত দেখা যায় য’ত ডাম্বলড’ৰে তেওঁক ছিবিল ট্ৰেল’নীৰ ঠাইত জ্যোতিষবিদ্যাৰ শিক্ষক নিযুক্ত কৰে। ডেডলী হ’ল’জত ফিৰেঞ্জে হগৱাৰ্টছৰ হৈ ভ’লডেমৰ্ট আৰু প্ৰাণভক্ষী বাহিনীৰসৈতে যুঁজে। যুদ্ধত তেওঁ পিঠিত আঘাত পায় যদিও প্ৰাণ ৰক্ষা পৰে। আৰু কিতাপত নাথাকিলেও ৰাউলিঙে কয় যে মানুহৰ লগত সম্পৰ্ক ৰক্ষা কৰা বাবে প্ৰথমতে ৰুষ্ট হৈ থাকিলেও পিছলৈ তেওঁৰ দলটিয়ে তেওঁক আদৰি লয়।\nএই চৰিত্ৰটি ৰাউলিঙৰ ইংৰাজী শিক্ষক ষ্টীভ এড্ডীৰ ভিত্তিত লিখিত যিয়ে ৰাউলিঙক কল্পকাহিনী লিখিবলৈ নিৰুত্সাহিত কৰিছিল।\nফিল’ছ’ফাৰ্ছ ষ্ট’নত ৰেই ফেৰণে ফিৰেঞ্জৰ চৰিত্ৰত কণ্ঠদান কৰে।\nগ্ৰীপহুক এজন ধনগুলৈ যিয়ে দ্বিতীয় যাদুবিশ্ব যুদ্ধলৈ গ্ৰিংগটছত কাম কৰিছিল। প্ৰথম গ্ৰন্থখনত গ্ৰীপহুকে হেৰী আৰু হেগৰিডক অভ্যন্তৰীণ সুৰংগেৰে 713 নং বাকচলৈ লৈ যায়। তাৰ পিছত আকৌ ডেডলী হ’ল’জত হেৰী,ৰণ আৰু হাৰমাইনীৰ সৈতে গ্ৰীপহুককো বন্দী হিচাপে দেখা যায়। পিছত ডবীয়ে হেৰী,ৰণ আৰু হাৰমাইনীৰ সৈতে গ্ৰীপহুককো ৰক্ষা কৰে আৰু এক সুৰক্ষিত স্থানলৈ লৈ যায়। হেৰীয়ে গ্ৰিংগটছৰ বেলাট্ৰিস্ক লেষ্ট্ৰেঞ্জৰ বাকচৰ পৰা এটা হ’ৰক্ৰাক্স আনিবলৈ গ্ৰীপহুকৰ সহায় বিচাৰে আৰু গ্ৰীফিন্দৰৰ তৰোৱালৰ বিনিময়ত সহায় কৰিবলৈ মান্তি হয়। কিন্তু শেষত সিহঁতক চকুত ধূলি মাৰি তৰোৱালখন লৈ সি পলাই সাৰে। চলচ্চিত্ৰত শেষত আন ধনগুলৈ বোৰৰ লগত তাকো মৃত অৱস্থাত দেখা যায় আৰু গ্ৰীফিন্দৰ তৰোৱালখন হাতৰ পৰা অদৃশ্য হৈ যায়। গ্ৰীপহুকে এই তৰোৱালখন ধনগুলৈবোৰৰ বুলি দাবী কৰিলেও শেষত নেভাইলে কথা কোৱা টুপীটোৰ পৰা তৰোৱালখন উলিয়াই আনে আৰু নাগিনীক বধ কৰে।\nফিল’ছ’ফাৰ্ছ ষ্ট’নত ভাৰ্ণ ট্ৰয়াৰ আৰু ডেডলী হ’ল’জত ৱাৰৱিক ডেভিছে গ্ৰীপহুকৰ চৰিত্ৰ ৰূপায়ণ কৰে।\nহেডৱিগ হ’ল হেৰী পটাৰৰ পোহনীয়া ফেঁচা যাক ৰুবিয়াছ হেগ্ৰিডে হেৰী পটাৰ এণ্ড দ্য ফিল’ছ’ফাৰ্ছ ষ্ট’নত হেৰীক এঘাৰ বছৰীয়া জন্মদিনৰ উপহাৰ হিচাপে দিয়ে। হিষ্ট্ৰি অৱ মেজিক কিতাপত এই নামটো পায় হেৰীয়ে ফেঁচাজনীক হেডৱিগ নামটি দিয়ে। গোটেই শৃংখলাটিত হেডৱিগে চিঠি অনা-নিয়া কৰা কাম কৰে আৰু গৰমৰ বন্ধত যেতিয়া হেৰী লগ-বন্ধুবিহীন হৈ ডাৰ্চলীহঁতৰ ঘৰত বন্দী হৈ থকা সময়খিনিত হেৰীক সংগ দিয়ে। সেই সময়ত হেডৱিগেই যাদু বিশ্বৰ লগত হেৰীৰ সংযোগৰ একমাত্ৰ পথ। কিতাপকেইখনত থকা মতে হেডৱিগে হেৰীক পূৰামাত্ৰাই বুজি পায় আৰু হেৰীয়েও হেডৱিগক। পঞ্চম গ্ৰন্থখনত হেডৱিগক ডলৰ্ছ আম্ব্ৰিজে বাধা প্ৰদান কৰোঁতে আঘাতপ্ৰাপ্ত হয় যদিও প্ৰফেছৰ গ্ৰাবলী-প্লাংকে তাইক ঠিক কৰে। সপ্তম গ্ৰন্থখনত এক ডেথ ইটাৰে কৰা আক্ৰমণৰ পৰা হেৰীক বচাবলৈ যাওঁতে হেডৱিগৰ মৃত্যু হয়। ৰাউলিঙৰ মতে হেডৱিগে হেৰীৰ সৰলতাক প্ৰতিনিধিত্বকৰে।\nযদিও হেডৱিগ এটা মাইকী ফেঁচা, চিনেমাসমূহত এটা মতা ফেঁচাহে দেখুওৱা হয়।\nজন ৱিলিয়ামছৰ দ্বাৰা নিৰ্দেশিত ‘‘হেডৱিগছ থীম’’ নামৰ সংগীত গোটেই চিত্ৰ শৃংখলাৰ শীৰ্ষ সংগীত হিচাপে ব্যৱহাৰ হয়।\nৱিজলী পৰিয়ালৰ পোহনীয়া জীৱ[সম্পাদনা কৰক]\nহেগৰিডৰ পোহনীয়া জীৱ[সম্পাদনা কৰক]\nলগত চাওক[সম্পাদনা কৰক]\n↑ A "being" is defined in Fantastic Beasts and Where to Find Them asacreature "worthy of legal rights andavoice in the governance of the magical world"\n↑ 2.0 2.1 Rowling, J. K.. "J. K. Rowling's Official Website". Crookshanks. http://www.jkrowling.com/textonly/en/extrastuff_view.cfm?id=10। আহৰণ কৰা হৈছে: 30 June 2007.\n↑ "Dobbie at Probert Encyclopedia". Probertencyclopaedia.com. 20 September 2007. http://www.probertencyclopaedia.com/cgi-bin/xphrase.pl?keyword=Dobbie.\n↑ "Russian TV broadcast our Potter vote!". BBC News. 25 January 2003. http://news.bbc.co.uk/cbbcnews/hi/world/newsid_2693000/2693711.stm.\n↑ Brian Linder, Phil Pirrello, Eric Goldman, Matt Fowler (14 July 2009). "Top 25 Harry Potter Characters". IGN. http://uk.movies.ign.com/articles/100/1002569p1.html। আহৰণ কৰা হৈছে:3April 2011.\n↑ Scott Harris (14 July 2011). "'Harry Potter' Mega Poll: The Mega Results!". NextMovie.com. http://www.nextmovie.com/blog/harry-potter-poll-results/। আহৰণ কৰা হৈছে: 25 July 2011.\n↑ "Scholastic Online Chat Transcript". http://www.mugglenet.com/books/scholchat2.shtml। আহৰণ কৰা হৈছে: 15 July 2007.\n↑ "J.K. Rowling Web Chat Transcript". The Leaky Cauldron. 30 July 2007. http://www.the-leaky-cauldron.org/2007/7/30/j-k-rowling-web-chat-transcript। আহৰণ কৰা হৈছে: 30 July 2007.\n↑ "Teacher'S Bad Rowling Advice". Daily Mirror. http://www.sundaymirror.co.uk/news/sunday/tm_method=full&objectid=19423032&siteid=98487-name_page.html.\n↑ "J.K. Rowling Web Chat Transcript". The Leaky Cauldron. 30 July 2007. http://www.the-leaky-cauldron.org/2007/7/30/j-k-rowling-web-chat-transcript। আহৰণ কৰা হৈছে: 30 July 2007. The life of Hedwig represents innocence and security.\n"https://as.wikipedia.org/w/index.php?title=হেৰী_পটাৰ_বিশ্বৰ_যাদুপ্ৰাণীসমূহ&oldid=278095"ৰ পৰা অনা হৈছে\nএই পৃষ্ঠাখন 20 মে' 2021 তাৰিখে ১৩:১৯ বজাত অন্তিম সংশোধন কৰা হৈছিল।


গুজৰাটত অঘটন, ৰাসায়নিক কাৰখানাত বিস্ফোৰণ হৈ ৬জন শ্ৰমিকৰ মৃত্যু… – Pratham Khabar\nঘৰ/ভাৰত/গুজৰাট/গুজৰাটত অঘটন, ৰাসায়নিক কাৰখানাত বিস্ফোৰণ হৈ ৬জন শ্ৰমিকৰ মৃত্যু…\nগুজৰাটত অঘটন, ৰাসায়নিক কাৰখানাত বিস্ফোৰণ হৈ ৬জন শ্ৰমিকৰ মৃত্যু…\nসোমবাৰে পুৱতি নিশা প্ৰায় ৩ বজাত সংঘটিত এই বিস্ফোৰণ\nPratham Khabar News Send an email এপ্ৰিল 11, 2022\n0 168 এক মিনিটতকৈ কম\nগুজৰাটৰ ভাৰুছ জিলাত অঘটন। ৰাসায়নিক কাৰখানাত বিস্ফোৰণ হৈ অগ্নিৰ সূত্ৰপাত। আহমেদাবাদৰ পৰা ২৩৫ কিমি দূৰত্বত থকা দহেজ উদ্যোগিক অঞ্চলত থকা এটা ৰাসায়নিক কাৰখানাত সোমবাৰে পুৱতি নিশা প্ৰায় ৩ বজাত সংঘটিত এই ঘটনা। হঠাৎ বিস্ফোৰিত হয় কাৰখানাটোৰ ৰিয়েক্টৰ। ৰিয়েক্টৰৰ বিস্ফোৰণৰ ফলতেই অগ্নিৰ সূত্ৰপাত হয় কাৰখানাটোত।\n#Bharuch (Gujarat)- There isa#blast in organic company. Till now6people have been died. Investigation is going on to know the reason behind it. pic.twitter.com/61J5ZAzF8Y\nবিয়া হ’বলৈ জীৱনসংগী নালাগে, নিজৰ সৈতেই বিবাহপাশত আৱদ্ধ হ’বলৈ সাজু এগৰাকী ভাৰতীয় যুৱতী…\nজম্মু কাশ্মীৰত ভয়ংকৰ বিস্ফোৰণ! সেনাৰ ব্যক্তিগত বাহনত সংঘটিত কৰা হয় বিস্ফোৰণ\n— Chaudhary Parvez (@ChaudharyParvez) April 11, 2022\nএই বিস্ফোৰণৰ ফলত ৰিয়েক্টৰৰ কাষত কৰ্মৰত ৬জন শ্ৰমিকে মৃত্যুক সাবটি লয়। পৰৱৰ্তী সময়ত মৃতদেহকেইটা উদ্ধাৰ কৰি মৰণোত্তৰ পৰীক্ষাৰ বাবে প্ৰেৰণ কৰা হয়।\nBharuch District Blast chemical factory Gujarat\nহোষ্টেলত মাংস বিতৰণক কেন্দ্ৰ কৰি সংঘাত, JNUত দুই ফৈদৰ মাজত অৰিয়া-অৰি...\nদোষমুক্ত হ'ল অখিল গগৈ, আদালতে দোষমুক্ত ঘোষণা কৰিলে বিধায়কগৰাকীক...\nৰাস্তাৰ কাষৰ দোকানত এতিয়াৰ পৰা মুকলিকৈ বিক্ৰী কৰিব নোৱাৰিব আমিষ খাদ্য…\nগুজৰাটৰ নতুন মুখ্যমন্ত্রীৰূপে আজি শপত ল’ব ভূপেন্দ্র পেটেলে\nছেপ্টেম্বৰ 13, 2021


পপীয়া তৰাৰ দৰে খহি পৰিল কংগনা | Asom Live 24\nকি হ’ব কংগনা ৰাণাৱটৰ ভৱিষ্যৎ?\nin অসম, উত্তৰ-পূব, গুৱাহাটী, চিনেমা, বিনোদন, ভাৰত\nকি হ’ব কংগনা ৰাণাৱটৰ ভৱিষ্যৎ? কেন্দ্ৰৰ শাসনাধিষ্ঠিত চৰকাৰক অকাৰণত অতি তোষামোদ কৰি জনতাৰ চকুত দৃষ্টিকটু হ’ল বলীউড অভিনেত্ৰী কংগনা ৰাণাৱট৷ বলীউডত কোনো গডফাডাৰ নোহোৱাকৈ অতি কষ্টৰে পাহাৰীয়া ৰাজ্য হিমাচল প্ৰদেশৰ পৰা মায়ানগৰী মুম্বাইলৈ যাত্ৰা কৰিছিল কংগনা ৰাণাৱটে৷ বলীউডৰ ছবিত অভিনয় কৰা কংগনা ৰাণাৱটৰ বাবে অতি কষ্টকৰ আছিল এই যাত্ৰা৷\nমডেলিং জগতৰ পৰা কেৰিয়াৰ আৰম্ভ কৰা কংগনা ৰাণাৱটে যথেষ্ট ত্যাগ আৰু কষ্ট স্বীকাৰ কৰি নিজৰ এটা সুকীয়া স্থান দখল কৰিছিল বলীউডত৷ ভাৰতত এনে এজন ব্যক্তি নাছিল যিয়ে বলীউড হিৰ’ইন হিচাপে কংগনা ৰাণাৱটক চিনি পোৱা নাছিল বা জনা নাছিল৷ কিন্তু এটা সুন্দৰ ভৱিষ্যৎ লৈ বলীউড জগতখনত দপদপাই থকা প্ৰতিষ্ঠিত অভিনেত্ৰী কংগনা ৰাণাৱটৰ হঠাৎ এনে কি হ’ল যে হঠাৎ আজিৰ দিনটোত পপীয়া তৰাৰ দৰে খহি পৰিল কংগনা ৰাণাৱটৰ সকলো নাম-যশ-গৰিমা৷ কংগনাৰ এনে বিপৰ্যয় দেখি মানসিকভাৱে কংগনাৰ লগতে ভাঙি পৰিছে কংগনাৰ অনুৰাগীসকলেও৷ পিছে বহুতে দোষাৰোপ কৰিব বিচাৰে ইয়াৰ অন্তৰালত কংগনাৰ ৰাজনৈতিক লালসাৰ৷\nকিয়নো বৰ্তমানৰ শাসনাধিষ্ঠিত কেন্দ্ৰীয় চৰকাৰখনত বহুকেইগৰাকী এনে নেতা-নেত্ৰী আছে যিসকলে সামাজিক জীৱনত ৰাজনৈতিক নেতা হিচাপে নহয়, বলীউড চিনেমাৰ অভিনেত্ৰী তথা অভিনেতা হিচাপেহে কেৰিয়াৰ আৰম্ভ কৰিছে৷ উদাহৰণ হিচাপে কেন্দ্ৰীয় মন্ত্ৰী স্মৃতি ইৰাণী, বিজেপিৰ ৰাষ্ট্ৰীয় নেতা তথা সাসংদ মনোজ তিৱাৰী, শত্ৰুক্ষ্ণ সিনহা, সাংসদ ৰবি কিষাণ, হেমা মালিনী আদিক দেখি হয়তো কংগনাও মন বান্ধিছিল পৰৱৰ্তী জীৱন এক ৰাজনৈতিক নেত্ৰী হিচাপে আগবঢ়াই নিয়াৰ৷ যাৰ বাবে কেন্দ্ৰৰ শাসনাধিষ্ঠিত বিজেপি চৰকাৰৰ দেশত সৃষ্টি কৰা কেইবাটাও বিতৰ্কিত নীতিক অন্ধভাৱে অভিনেত্ৰী কংগনা ৰাণাৱটে সমৰ্থন কৰি দেশৰ জনতাক কটু বাক্য শুনাই কঠোৰ সমালোচনা কৰিছিল৷\nকিন্তু এনে সমালোচনাৰ উচিত প্ৰত্যুত্তৰ জনতাই কংগনাক হাতে হাতে দিলে কংগনাৰ শেহতীয়া মুক্তি লাভ কৰা ‘ধাকৰ’ নামৰ ছবিখনক লৈ৷ কিয়নো এই ছবিখনত কংগনা ৰাণাৱটে চিনেমাখনৰ প্ৰযোজক-পৰিচালকক এনে আৰ্থিক সংকটৰ মুখামুখি কৰালে যে প্ৰায় ৭৫ কোটি টকাৰ বাজেটেৰে নিৰ্মাণ কৰা এই ছবিখনে ৯টা দিনত ৱ’ৰ্ল্ড ৱাইড কালেকচন আহৰণ কৰিছিল মাত্ৰ প্ৰায় ৪ কোটি টকা৷\n৭৫ কোটিৰ বিপৰীতে ৪ কোটি অৰ্জন কৰা কংগনাৰ ধাকৰ ছবিখন ফ্লপ নহয় বলীউড ইতিহাসৰ এখন মহাফ্লপ চিনেমালৈ অৱনমিত হ’ল৷ আনকি যোৱা শনিবাৰ অৰ্থাৎ মুক্তিৰ ৮ নম্বৰ দিনটোত ছবিখনে সৰ্বভাৰতীয় পৰ্যায়ত মাত্ৰ ৪,৪২০ টকাহে ধন অৰ্জন কৰিবলৈ সক্ষম হয়৷ এয়া বলীউড ইতিহাসৰ মহাফ্লপ ছবিৰ উদাহৰণৰ মাইলষ্টনত নাম সন্নিৱিষ্ট হ’ল কংগনা ৰাণাৱট অভিনীত ছবি ‘ধাকৰ’৷\nঅযুক্তিকৰ ধাৰণাৰে দৰ্শক তথা দেশৰ জনতাক কটু বাক্য শুনাবলৈ ধৃষ্টতা ৰখা কংগনা ৰাণাৱটক এয়া উচিত প্ৰত্যুত্তৰ দিছে দেশৰ জনতাই৷ হয়তো ইয়াৰ পৰৱৰ্তী পৰ্যায়ত কোনো প্ৰযোজক-পৰিচালকে কংগনা ৰাণাৱটক অভিনেত্ৰী তথা হিৰোইন হিচাপে নাম বাছনি কৰিবলৈ ১০ বাৰ চিন্তা কৰিব৷ এয়া কংগনাৰ বিপৰ্যয়ৰ চৰম পৰিস্থিতি৷ ইয়াৰ পিছত ভৱিষ্যতে কি বাট ল’ব কংগনাই, সেয়া কংগনা ৰাণাৱটে নিজে সিদ্ধান্ত ল’ব৷\nদেশজুৰি নিন্দিত ভগৱন্ত মান! দিন দুপৰতে কোনে হত্যা কৰিলে পঞ্জাৱী শিল্পী সিদ্ধুক?\nমুক্তিৰ পূৰ্বেই সংকটত আমিৰ খান-কৰীণা কাপুৰৰ নতুন ছবি লাল সিং চাদ্ধা! কিন্তু কিয়?


ৰ'বটৰ জৰিয়তে লাইভ অস্ত্ৰোপচাৰ সফলতাৰে কৰি সমগ্ৰ বিশ্বতে চৰ্চিত অসমৰ বিশেষজ্ঞ চিকিৎসক, অধ্যাপক সুভাষ খান্না... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nওৰাঙত এছ এছ বিৰ প্ৰশংসনীয় পদক্ষেপ • হৃদ ৰোগত আক্ৰান্ত হৈ কংগ্ৰেছ নেতৃৰ বিয়োগ... • চিচিবৰগাঁৱৰ ১৫ নং ৰাষ্ট্ৰীয় ঘাইপথত ভয়ংকৰ পথ দুৰ্ঘটনা, থিতাতে দুজন নিহত... • কোভিডৰ সংক্ৰমণৰ বাবে সুক্ষ্ম নিয়ন্ত্ৰণ কেন্দ্ৰ ঘোষণা কৰা অঞ্চলত খাদ্য সামগ্ৰী বিতৰণ... • এচিয়াৰ দ্বিতীয় বৃহত্তম হাতীমূৰাস্থিত কলং উত্তোলিত জলসিঞ্চন আঁচনি এতিয়া ধোঁৱাচাঙত... • মাইক্ৰ'ফাইনেন্সৰ ঋণ মাফ সৰ্ম্পকত সদৌ অসম গ্ৰামীণ শ্ৰমিক সন্থাৰ তীব্ৰ প্ৰতিবাদ • অসমত পুনৰ ৩৪৬৩জন কোভিড পজিটিভ, ৪২জনে হেৰুৱাইছে প্ৰাণ... • মাধ্যমিক শিক্ষাৰ ঠিকাভিত্তিক শিক্ষকে লাভ কৰিব তিনি মাহৰ দৰমহা... • মোৰাঝাৰত বিধ্বংসী অগ্নিকাণ্ড! দহ লক্ষাধিক টকাৰ ক্ষয়-ক্ষতি • সান্ধ্য আইনত সান্ধ্য ভ্ৰমণ সুখৰ নহ’ল! গীতামন্দিৰলৈ হঠাৎ আহিল আৰক্ষী...\nডিজিটেল ডেস্কঃ দেশৰ চিকিৎসাৰ ক্ষেত্ৰখনত ডাঃ সুভাষ খান্না এটা চিনাকি নাম। নিত্য-নতুন তথ্য-প্ৰযুক্তিৰ সংযোজনেৰে চিকিৎসাৰ ক্ষেত্ৰখনক সমৃদ্ধ কৰা এই বিশিষ্ট চিকিৎসকগৰাকী পুনৰ চৰ্চালৈ আহিছে। ৰ’বটৰ জৰিয়তে লাইভ অস্ত্ৰোপচাৰ সফলতাৰে কৰি সমগ্ৰ বিশ্বতে চৰ্চা লাভ কৰিবলৈ সক্ষম হৈছে বিশেষজ্ঞ চিকিৎসক, অধ্যাপক সুভাষ খান্নাই।\nএই অস্ত্ৰোপচাৰ কৰি আমেৰিকা, ৰাছিয়া, স্পেইন, বাংলাদেশ আদি প্ৰায় ৬০ খন দেশৰ ২৫০ জন বিশেষজ্ঞ চিকিৎসকৰ পৰা প্ৰশংসা লাভ কৰিবলৈ সক্ষম হৈছে অসমৰ বিশেষজ্ঞ চিকিৎসকজন। শুকুৰবাৰে সন্ধিয়া অনুষ্ঠিত হোৱা এখন ৱেবিনাৰত তেওঁ লাইভ অস্ত্ৰোপচাৰ কৰে। লগতে এই ৱেবিনাৰত অংশগ্ৰহণ কৰা ২৫০ জন বিশেষজ্ঞ চিকিৎসকৰ বিভিন্ন প্ৰশ্নৰ উত্তৰো দিয়ে তেওঁ।\nএই সম্পৰ্কে বিশেষজ্ঞ চিকিৎসক সুভাষ খান্নাই কয় ‘স্বাগত হাস্পতালত অসম তথা উত্তৰ পূৰ্বাঞ্চলৰ ভিতৰতে থকা প্ৰথমটো ‘ভাৰ্চিয়াছ ৰবটৰ’ জৰিয়তে মহিলাৰোগী এজনীৰ আজিৰ গোল্ড ব্লাডাৰৰ লাইভ অস্ত্ৰোপচাৰ কৰা হয়। আমি ২০২০ চনৰ ফেব্ৰুৱাৰী মাহত এই ৰবট ক্ৰয় কৰোঁ। এই ৰবটৰ জৰিয়তে আমি এতিয়ালৈকে ১১২ টা অস্ত্ৰোপচাৰ সফলভাৱে কৰিবলৈ সক্ষম হৈছোঁ।\nচিকিৎসকগৰাকীয়ে লগতে জনায় যে, এই ৰবটৰ জৰিয়তে তিনিৰ পৰা দহ মিটাৰ দূৰৰ পৰা অস্ত্ৰোপচাৰ কৰিব পৰাৰ সুবিধা আছে। সমগ্ৰ দেশত এনেকুৱা ১২ টা ৰবট আছে আৰু তাৰে প্ৰথমটো পুনে, দ্বিতীয়টো নাচিকৰ হাস্পতাল আৰু তৃতীয়টো গুৱাহাটীৰ স্বাগত হাস্পতালত আছে। কেম্বব্ৰীজ মেডিকেল ৰবটিস্ক, চাৰ্জিকেল ( চি এম আৰ ) কোম্পানীৰ পৰা এই ৰবটটো ভক্ৰয় কৰিছোঁ। যাৰ মূল্য হৈছে ২০ কৌটি টকা। ক’ভিডৰ এই জটিল পৰিস্থিতিৰ সময়ত এই ধৰণৰ অস্ত্ৰোপচাৰৰ প্ৰয়োজনীয়তাই ৰোগীক সকাহ দিবলৈ সক্ষম হৈছে।’\nধেমাজিত কোভিড আক্ৰান্তৰ বাবে যোগ প্ৰশিক্ষণ শিবিৰ শুভাৰম্ভ…


বিশ্লেষণঃ উত্তৰ-পূৱ আৰু সংবিধানৰ ধৰ্মনিৰপেক্ষতাৰ সংকটঃ কেব-২০১৬ ক বাতিল কৰাব লাগিবই কিয়? :: ইন্দ্ৰজিৎ বৰা - অসমীয়াৰ সুখ-দুখ\nHome ANALYSIS ARTICLE Indrajit Borah INDRAJIT-BORA RECENT ইন্দ্ৰজিত বৰা প্ৰৱন্ধ বিশ্লেষণ বিশ্লেষণঃ উত্তৰ-পূৱ আৰু সংবিধানৰ ধৰ্মনিৰপেক্ষতাৰ সংকটঃ কেব-২০১৬ ক বাতিল কৰাব লাগিবই কিয়? :: ইন্দ্ৰজিৎ বৰা\nবিশ্লেষণঃ উত্তৰ-পূৱ আৰু সংবিধানৰ ধৰ্মনিৰপেক্ষতাৰ সংকটঃ কেব-২০১৬ ক বাতিল কৰাব লাগিবই কিয়? :: ইন্দ্ৰজিৎ বৰা\nxukhdukh.com February 13, 2019 ANALYSIS, ARTICLE, Indrajit Borah, INDRAJIT-BORA, RECENT, ইন্দ্ৰজিত বৰা, প্ৰৱন্ধ, বিশ্লেষণ,\nঅৱশেষত উতকণ্ঠাৰ অৱসান ঘটাই প্ৰৱল বিৰোধৰ সন্মুখীন হোৱা নাগৰিকত্ব সংশোধনী বিল-২০১৬ অনিৰ্দিষ্ট কালৰ বাবে ওলমি ৰল উচ্চ সদনত। শেষ হ'ল ৰাজ্য সভাৰ চলিত অধিৱেশন, এই বিল উত্থাপন নোহোৱাকৈ! এই প্ৰৱল গণ প্ৰতিবাদক শক্তিশালী ৰূপত গঢ়ি তোলা ১০০টা গণ সংগঠন, নাগৰিক সমাজ আৰু উত্তৰ-পূৱৰ নতুন 'ৰাজনৈতিক' সমন্বয়ক ৰূপে মূৰ দাঙি উঠা কনৰাজ চাংমাকে ধৰি সকলোৱেই এই ক্ষণত অভিনন্দন পাবৰ যোগ্য। তথাপি যুক্তি যুদ্ধ চলি থাকিবই লাগিব, কাৰণ অনাগত সময়ত পুনৰ নিৰ্বাচনত অধিক সংখ্যাৰে শক্তিশালী হৈ আহিলে এই শাসকীয় দলে পুনৰ এই উত্তৰ-পূৱ আৰু সংবিধানৰ ধৰ্মনিৰপেক্ষতাক সংকটলৈ ঠেলা বিলক পুনৰ পাছ কৰোৱাৰ অপচেষ্টা কৰিব। এই ক্ষণত সঠিক বিশ্লেষণ কৰি তলৰ কথাবোৰ ৰাইজে মনত পৰিস্কাৰ কৰি লোৱাটো ভাল। আৰু কিয় এই কেৱ-২০১৬ চিৰদিনৰ বাবে ভৱিষ্যতেও যাতে পাছ হব নোৱাৰে, সেই প্ৰতিৰোধ গঢ়াৰ প্ৰয়োজন সেই কথাবোৰ হৃদয়ংগম কৰি ৰখাটো অতি প্ৰয়োজনীয়।\n“বিধেয়কখন জাতিধংসী, কিন্তু আন্দোলন কৰাৰ প্ৰয়োজন নাই” বুলি মেলা যুক্তিৰ পাতনিয়ে আচলতে নিৰ্বাচনী ৰাজনীতিতকৈ বেছি দূৰলৈ লৈ নাযায় । বিধেয়কখনৰ বিৰোধিতাত পৰিষ্ফুট হোৱা অসমীয়া জাতীয়তাবাদৰ স্বতঃস্ফুৰ্ত আত্মপ্ৰকাশক অপচয় কৰি কেৱল নিৰ্বাচনী মুনাফা অৰ্জন কৰাক লৈ আশংকিত হোৱাৰ থল নিশ্চয় থাকিব পাৰে । কিন্তু, সুবিধাবাদী বিধেয়কবোৰোধীসকলক আস্থাত ল’ব নোৱাৰাটোৱে বিধেয়কবিৰোধিতাৰ যুক্তিযুক্ততাক কেতিয়াও প্ৰভাৱিত কৰিব নোৱাৰে ।\nপ্ৰকৃততে বিধেয়কখনৰ বিৰোধিতা কিয় হ’ব লাগে ? মূল প্ৰশ্নটো হ’ল বিধেয়কখন অসাংবিধানিক, মধ্যযুগীয়া আৰু আধুনিক জাতিৰাষ্ট্ৰৰ সামাজিক নৈতিকতাৰ পৰিপন্থী । কিন্তু জনপ্ৰিয় যুক্তিবোৰ পঢ়িলে এই সম্পৰ্কে স্পষ্টবাদিতা থকা যেন নালাগে ৷ বৰঞ্চ আন্দোলনকাৰী সকলৰ দ্বাৰাহে বিচলিত হৈ বিধেয়ক বিৰোধিতাৰ শ্ৰেণীবিভাজন কৰা দেখা গৈছে ৷ আন্দোলনবিৰোধী সকলৰ মতে বিধেয়কখন নপঢ়াকৈয়ে নিজৰ নিজৰ ধাৰনা মতেহে অসমীয়া মানুহে আন্দোলনত লিপ্ত হৈছে ৷ বিদেশীবিৰোধী খিলঞ্জীয়া অসমীয়া মানুহ হেনো পৰম্পৰাগতভাৱে আবেগিক ৷ এয়া কি জন্মসূত্ৰে আহিছে নেকি? অসমীয়া জাতীয়তাবাদৰ দুৰ্বল আৰ্থ-সামাজিক ভেঁটিয়েই এই আবেগৰ মূল কাৰণ । আকৌ মুছলমানসকল এই বিধেয়কৰ ভিতৰত পৰা নাই বাবে হেনো পূৰ্ব বংগীয় ‘মুছলমানপ্ৰেমী’সকলে বিৰোধিতা কৰিছে আৰু মুছলমানসকলে হেনো অকল ধৰ্মীয় কাৰণত বিৰোধিতা কৰিছে ৷ এনেদৰে বিৰোধিতাৰ শ্ৰেণীবিভাজন কৰি নিজৰ বিমূড়তা প্ৰকাশ কৰিছে নে বিধেয়ক সমৰ্থকৰো এনে এটা শ্ৰেণী আছে বুলি দাবী কৰিছে ৷ প্ৰশ্ন হ’ল বিৰোধিতা আৰু সমৰ্থনৰ এনেধৰণৰ শ্ৰেণী বিভাজন থাকিব পাৰেনে ?\nঅনস্বীকাৰ্য যে গণতান্ত্ৰিক সমাজত দাবী উত্থাপন অথবা বিৰোধিতা কৰাৰ অধিকাৰ নিশ্চয় সকলোৰে আছে, কিন্তু সকলোবোৰ যুক্তিসংগত নহ’বও পাৰে ৷ তেন্তে, নিশ্চিতভাৱে বাগধাৰামূলক বিৰোধিতা বা সমৰ্থনবিলাকত সমাধান থাকিব নোৱাৰে, কাৰণ গণতান্ত্ৰিক ৰাষ্ট্ৰত সমাধান একপক্ষীয় কেতিয়াও হ’ব নোৱাৰে ৷ সমাধান সদায় সামগ্ৰিক আৰু মৌলিকতাৰ ওপৰত প্ৰতিষ্ঠিত হয় ৷ কিন্তু কৌশলগতভাৱে এই ”সামগ্ৰিক”টো অস্তিত্বহীন বা ভুৱা বুলি অপপ্ৰচাৰেৰে নিচাসক্ত কৰি পেলোৱা হয় ৷ তেনেদৰে জনমানসত মুষ্টিময় উদ্যমত তেওঁলোকৰ অনুকুলে থকা বাগধাৰাই জনপ্ৰিয় হৈ প্ৰতিষ্ঠা লাভ কৰে ৷ সেয়ে সামগ্ৰিকতা অনুধাৱন কৰাটোও সহজ হৈ নাথাকে ৷ বিজ্ঞ বুলি ভবা জনেও উজুটি খায়, প্ৰলোভিত হয় ৷ কিন্তু প্ৰতিজন দায়িত্বশীল মানুহেই এই সামগ্ৰিক সত্তাটো উপলব্ধি নকৰিলে মধ্যযুগীয়া ৰাগীত মতলীয়া হৈ থকাৰ সম্ভাৱনাই বেছি ৷\nতেন্তে বিধেয়ক বিৰোধিতাৰ মৌলিক ভিত্তি কি ? প্ৰস্তাৱিত নাগৰিকত্ব সংশোধনী বিধেয়ক ২০১৬ ৰ আগতে ভৰতৰ নাগৰিকত্ব আইন ১৯৫৫ ৰ পাঁচবাৰকৈ সংশোধন হৈছে । কিন্তু ধৰ্মক নাগৰিকত্ব নিৰ্ণয় আৰু বাসিন্দাসকলৰ মাজত শ্ৰেণীবিভাজনৰ ভেটি হিচাবে লোৱাটো এখন গণতান্ত্ৰিক ৰাষ্ট্ৰৰ বাবে একেবাৰে বিৰল পদক্ষেপ । প্ৰস্তাৱিত বিধেয়কখনৰ দ্বাৰা আফগানিস্থান, পাকিস্তান আৰু বাংলাদেশৰ পৰা অহা হিন্দু, শিখ, বৌদ্ধ, জৈন, পাৰ্চী আৰু খ্ৰীষ্টিয়ান ধৰ্মাৱলম্বী সকলক ধৰ্মীয় উৎপীড়ণৰ ভেটিত নাগৰিকত্ব প্ৰদানৰ বিশেষ ব্যৱস্থাই ভাৰতবৰ্ষলৈ হোৱা প্ৰব্ৰজন আৰু বিদেশী অথা অবৈধ অনুপ্ৰৱেশৰ সংজ্ঞা নিৰূপক এতিয়াৰ আইনলৈ ব্যতিক্ৰম আনি নিসন্দেহে ধৰ্মক নাগৰিকত্ব আইনৰ নতুন ভিত্তি কৰি পেলোৱা হৈছে । দৰাচলতে এই ক্ষেত্ৰত ভাৰতীয় সংবিধান আৰু নাগৰিকত্ব আইন ১৯৫৫ ত সন্নিৱিষ্ট আভ্যন্তৰীণকৰণ নীতিৰ বিপৰীতে ইচলাম ধৰ্মাৱলম্বীসকলক অৱশিষ্ট শ্ৰেণীত বিভক্ত কৰি দেশ বিভাজনৰ সাম্প্ৰদায়িক ব্যাখ্যাৰ পুনৰাবৃত্তি কৰা হৈছে । উল্লেখযোগ্য যে দেশ বিভাজনৰ পটভূমিলৈ চালে নিঃসন্দেহে জিন্নাৰ আদৰ্শবাদী সতীৰ্থ সাৱাৰকাৰহে আছিল । নিশ্চিতভাৱে এনে প্ৰৱণতা ভাৰতবৰ্ষৰ চেকুলাৰ ৰাষ্ট্ৰব্যৱস্থাৰ পৰিপন্থী । ভাৰতবৰ্ষৰ এই চেকুলাৰ ৰাষ্ট্ৰ দৰ্শন সংবিধানৰ ২৬ আৰু ২৯ নং অনুচ্ছেদত সন্নিৱিষ্ট আছে । কোনো নীতি নিৰ্দ্ধাৰণে ভাৰতীয় নাগৰিকত্বৰ সংঘীয় আৰু চেকুলাৰ ভেটিক প্ৰত্যাহ্বান জনাব নোৱাৰে আৰু তেনে কৰাটো সাংবিধানিক নৈতিকতাৰ পৰিপন্থী হ’ব ।\nবিধেয়কখনে পোনপটীয়াকৈ সংবিধানৰ ১৪ নং অনুচ্ছেদৰ (সমতাৰ অধিকাৰ) উলংঘন কৰিছে যিটো হ’ল সংবিধানৰ অস্তিত্ব নিৰূপক মৌলিক গাঁথনি । এইক্ষেত্ৰত কিছুৱে এনেদৰে মতপোষণ কৰা দেখা গৈছে যে সংবিধানৰ এই অনুচ্ছেদ কেৱল ভাৰতীয় নাগৰিকৰ ক্ষেত্ৰতহে প্ৰযোজ্য । এইটো সত্য নহয় কাৰণ সংবিধানৰ ১৪ নং অনুচ্ছেদ মতে “The state shall not deny to any person equality before the law or the equal protection of the laws withn the territory of India”। ১৯৬১ চনৰ দশৰথ আৰু অন্ধ্ৰপ্ৰদেশ ৰাজ্য, ১৯৬৪ চনৰ দেৱদশন আৰু ভাৰত ৰাষ্ট্ৰ আৰু ১৯৬২ চনৰ সাধাৰণ সঞ্চালক আৰু এ ৰঙ্গাচাৰিৰ গোচৰৰ ৰায়বিলাকৰ ক্ষেত্ৰত উচ্চতম ন্যায়ালয়ৰ পৰ্যবেক্ষন আছিল এনেধৰণৰ, “Articles 14-16, taken together, enshrine the principle of equality and absence of discrimination. While the principle is generally stated in Article 14, which extends to all persons, - citizens or aliens, Articles 15 and 16 deal with particular aspects of that equality which are available to citizens only” ।\nঅন্যহাতেদি ১৯৪৭ চনৰ ফেব্ৰুৱাৰীৰ পৰা এপ্ৰিললৈ ভাৰতীয় নাগৰিকত্বৰ ওপৰত হোৱা সংবিধান সভাৰ বিতৰ্কৰ পৰা সংবিধানৰ ১৪ নং অনুচ্ছেদৰ তাৎপৰ্য অনুধাৱন কৰিব পাৰি । এইখিনিতে উল্লেখ কৰিব পাৰি যে আমেৰিকা যুক্তৰাষ্ট্ৰৰ সংবিধান তাৰ পাছৰ বিভিন্ন ৰাষ্ট্ৰবিলাকৰ সংবিধানবিলাকতকৈ মৌলিক অধিকাৰৰ ক্ষেত্ৰত কিছু পৃথক । আমেৰিকা যুক্তৰাষ্ট্ৰৰ সংবিধানত দেশৰ যিকোনো বাসিন্দাৰ কাৰণে কিছুমান মৌলিক অধিকাৰ সুনিশ্চিত কৰা হৈছে । তাৰ বিপৰীতে, পাছৰ প্ৰায় সংবিধানবিলাকত কেৱল নাগৰিকৰ মৌলিক অধিকাৰৰ কথা কোৱা হৈছে । ১৯৪৬ চনৰ ২৩ ডিচেম্বৰত কে টি শ্বাহে উল্লেখ কৰা মতে ভাৰতীয় সংবিধান সভাই এইক্ষেত্ৰত আমেৰিকা যুক্তৰাষ্ট্ৰৰ সংবিধানত সন্নিৱিষ্ট আভ্যন্তৰীণকৰণ আৰ্হি গ্ৰহন কৰিছিল । সংবিধান সভাৰ সদস্য কে টি শ্বাহে উল্লেখ কৰা মতে, “It may be said that the Constituent Assembly followed the inclusive model of the United States, by not limiting all fundamental rights to citizens, but only those which requiredarelationship of obligation between citizens and the state. While the general level of civilization and the amenities of life provided there under would be common to citizens and strangers, certain rights of citizens which become the obligation of the state are necessarily confined or at least primarily belong to the citizen.”\nগতিকে, নাগৰিকত্ব সংশোধনী বিধেয়ক ২০১৬ খনে অৱতাৰনা কৰা মৌলিক প্ৰশ্নটো হ’ল সাংবিধানিক নৈতিকতা আৰু ইয়াৰ নেতিবাচক প্ৰভাৱ ভাৰতীয় সাংবিধানিক গনৰাজ্যৰ ওপৰত বাৰুকৈয়ে পৰিব । অসমৰ অবৈধ অনুপ্ৰৱেশৰ সমস্যা সমাধানৰ দিশত এই বিধেয়কখনৰ প্ৰভাৱ যে নেতিবাচক তাত কোনো সন্দেহ নাই । ই উচ্চতম ন্যায়ালয়ৰ বিদেশী বিতাড়নৰ ক্ষেত্ৰত কেন্দ্ৰ আৰু ৰাজ্য চৰকাৰলৈ দিয়া নিৰ্দেশনাৰ এক সম্পূৰ্ণ বিপৰীত পদক্ষেপ । ইতিমধ্যে, উচ্চতম ন্যায়ালয়ে নাগৰিকত্ব সংশোধনী আইন ১৯৮৬ ৰ ৬-ক (৩) আৰু (৪) ধাৰাৰ সাংবিধানিক ন্যায্যতাৰ প্ৰশ্নত অসম চুক্তিৰ আধাৰত সীমান্ত বেৰা সুনিশ্চিত কৰা, অবৈধ অনুপ্ৰৱেশকাৰীসকলৰ বিতাড়নৰ প্ৰক্ৰিয়া উন্নিতকৰণ কৰা আৰু নাগৰিকত্ব (নাগৰিক পঞ্জীয়ন আৰু ৰাষ্ট্ৰীয় প্ৰমানপত্ৰ আদায়) নীতি ২০০৩ ৰ অন্তৰ্গত অসমৰ বাবে ৰাষ্ট্ৰীয় নাগৰিকপঞ্জী প্ৰস্তুত কৰাৰ বাবে কেন্দ্ৰীয় আৰু ৰাজ্য চৰকাৰলৈ নিৰ্দেশনা জাৰি কৰিছিল । মূলতঃ ভৰতবৰ্ষৰ স্বাধীনতাৰ সমকালিক সময়ছোৱাৰ বিভাজন-কেন্দ্ৰিক সাম্প্ৰদায়িক ৰাজনীতি, স্বৰাজোত্তৰ ভাৰতবৰ্ষৰ কেন্দ্ৰৰ প্ৰভূত্বশীল আচৰণ আৰু সংসদীয় গণতন্ত্ৰৰ নিৰ্বাচন-কেন্দ্ৰিক অধোগতিয়েই অনুপ্ৰৱেশৰ সমস্যাটো ভয়াবহ কৰি তুলিলে ।\nএটা কথা স্পষ্ট যে ১৯৭৬ চনত সংবিধান সংশোধন কৰি প্ৰস্তাৱনাত চেকুলাৰ শব্দটো অন্তৰ্ভুক্ত কৰাৰ কাৰণেহে ভাৰতবৰ্ষ এখন চেকুলাৰ ৰাষ্ট্ৰ হৈ যোৱা নাই । স্বৰাজোত্তৰ ভৰতৰ সামাজিক চেকুলাৰকৰণ ধৰ্ম অথবা অন্যান্য পৰিচিতিবিলাকৰ মাজত নিহিত থকা মধ্যযুগীয়া প্ৰভূত্বশীল উপাদানসমূহৰ প্ৰভাৱৰ পৰা মুক্ত কৰাৰ অবিহনে অসম্ভৱ । সেয়ে পৰিচিতিকেন্দ্ৰিক সামূহিক অধিকাৰসমূহ মৌলিক অধিকাৰৰ উৰ্দ্ধত নহয় । ব্যক্তিগত বা গোষ্ঠীগত অধিকাৰ মৌলিক প্ৰয়োজনীয়তাৰ উৰ্ধত কাৰ্যকৰী হ’লেই বৈষম্য অৱশ্যাভাম্বী ৷ স্বৰাজোত্তৰ ভাৰতবৰ্ষত সাংবিধানিক চেকুলাৰ ৰাষ্ট্ৰব্যৱস্থাৰ ৰূপায়নৰ দিশত ৰাষ্ট্ৰব্যৱস্থাৰ ভূমিকাৰ ওপৰত আলোচনা কৰাৰ প্ৰয়োজনীয়তা আছে । এনে আলোচনাই সাংবিধানিক দায়বদ্ধতা আৰু তাৰ সামাজিক-ৰাজনৈতিক ৰূপান্তৰৰ মাজৰ অন্তৰালৰ আচল ছবিখন স্পষ্ট কৰিব আৰু গণতান্ত্ৰিক প্ৰক্ৰিয়াক অধিক সবল কৰি তোলাৰ দিশত ভৱিষ্যত কৰ্মপন্থা নিৰূপন হ’ব ৷\nকিন্তু তেনে এক প্ৰাসঙ্গিক আলোচনাৰ বিপৰীতে, অনুপ্ৰৱেশৰ ধৰ্মভিত্তিক পৰিসাংখ্যিক তথ্যৰ আলমত হিন্দু সংস্থাপনৰ যুক্তিযুক্ততাৰে বিধেয়কখনৰ ন্যায্যতা প্ৰতিপন্ন কৰিব পৰাকৈ বাগধাৰাৰ সৃষ্টি হৈছে । সঁচা কথা, শতকৰা অংশ হিচাবে অসমৰ মুছলমান জনসংখ্যা ১৯০১ চনত ১২.৪ পৰা ১৯৫১ চনত ২৫.৪ লৈ বৃদ্ধি হৈছিল । এয়া ঔপনিৱেশিক সময়ৰ কথা । তাৰ পাছত ক্ৰমে ১৯৭১ চনত ২৪.৬ আৰু ২০১১ চনত ৩৪.২ শতাংশ হ’লগৈ । তাৰ বিপৰীতে হিন্দু জনসংখ্যা ১৯৫১ চনত ৭০.৮ শতাংশৰ পৰা ২০১১ চনত ৬১.৫ শতাংশলৈ হ্ৰাস পায় । কিন্তু, এখন গণতান্ত্ৰিক ৰাষ্ট্ৰত এই অনুপ্ৰৱেশ অথবা জনসংখ্যা বৃদ্ধিৰ দৰে এনে সমস্যাৰ সমাধান কি ধৰ্মীয় মেৰুকৰণেৰে সমাধান হ’ব ? বিদেশী বিতাৰণৰ ক্ষেত্ৰত স্পষ্ট নীতি, সামগ্ৰিকভাৱে জনসাধাৰণৰ আৰ্থ-সামাজিক উন্নয়ন, সামাজিক সংস্কাৰ আৰু চেকুলাৰকৰণৰ কোনো গত্যন্তৰ নাই । ধৰ্মীয় মেৰুকৰণ হ’ল মধ্যযুগীয়া পিপাসা আৰু ই সমস্যাৰ জটিলতাহে বৃদ্ধি কৰিব । নিৰ্বাচনী ৰাজনীতিৰ নামত যিকোনো ধৰণৰ ধৰ্মীয় মেৰুকৰণ অনৈতিক ৷\nTags # ANALYSIS # ARTICLE # Indrajit Borah # INDRAJIT-BORA # RECENT # ইন্দ্ৰজিত বৰা # প্ৰৱন্ধ # বিশ্লেষণ\nLabels: ANALYSIS, ARTICLE, Indrajit Borah, INDRAJIT-BORA, RECENT, ইন্দ্ৰজিত বৰা, প্ৰৱন্ধ, বিশ্লেষণ


উত্তৰাধিকাৰ – ভাস্কৰ শৰ্ম্মা – ফটাঢোল\n(শিক্ষামন্ত্ৰীৰে শিক্ষা সচিবৰ বৈঠকৰ ৰেঙনি:)\nশিক্ষামন্ত্ৰীঃ কওকচোন, কি আপত্তি আহিছে জিলা শিক্ষা বিষয়াসকলৰ পৰা ?\nশিক্ষা-সচিবঃ সকলো জিলাৰপৰা নহয় ছাৰ। উজনিৰ দুখন আৰু নামনিৰ পাঁচখন জিলাৰপৰা আপত্তি আহিছে নিম্ন বুনিয়াদী পাঠ্যক্ৰমক লৈ।\nশিক্ষামন্ত্ৰীঃ কি আপত্তি তাকে কওক । বেছি পেঘেনিয়াই থাকি লাভ কি ?\nশিক্ষা-সচিবঃ ছাৰ, ইংৰাজী পাঠ্যক্ৰমটো অধিক জটিল হৈ পৰিছে বুলি ব্লক অফিচাৰসকলৰ যোগেদি আপত্তি আহিছে। বহুকেইজন প্ৰধান শিক্ষকে জনাইছে যে যি পৰ্যায়ৰ পাঠ্যক্ৰম প্ৰভাইড কৰা হৈছে, সেইবোৰ পঢ়ুৱাবলৈ শিক্ষকসকল অপাৰগ হৈ পৰিছে। প্ৰথম-দ্বিতীয় শ্ৰেণীৰ পাঠ্যপুথিত voice, narrationৰ অধিক প্ৰয়োগ ঘটিছে, কিন্তু Passive voice, Direct-Indirect Speech সেইদুটা শ্ৰেণীৰ গ্ৰামাৰত নাই ।\nশিক্ষামন্ত্ৰীঃ কিয় ? আমিতো টেট শিক্ষক নিযুক্ত কৰিছো। তেওঁলোকক পৰীক্ষাৰ যোগেদি বাছি উলিওৱা হৈছে।\nশিক্ষা-সচিবঃ সকলো বিদ্যালয়ত টেট শিক্ষক নিযুক্ত হোৱা নাই ছাৰ। আৰু চৰকাৰী বিদ্যালয়ত যি শ্ৰেণীৰ ষ্টুদেণ্টে পঢ়ে, তেওঁলোকৰ পেৰেণ্টেই ইংৰাজী বিষয়ত প্ৰায় অজ্ঞ।\nশিক্ষামন্ত্ৰীঃ কিন্তু শিক্ষক সকলক ট্ৰেইনিং দিয়া হৈছে….। তেওঁলোকে পঢ়ুওৱাৰ দায়িত্ব অভিভাৱকক কিয় দিয়ে?\nশিক্ষা-সচিবঃ সেইখিনিতে গণ্ডগোল ছাৰ। নামনি অসমৰ কেইগৰাকীমান প্ৰধান শিক্ষকে অসমীয়া ভাষাৰ ট্ৰেইনাৰৰ ওপৰতো অভিযোগ আনিছে। উজনিৰ ট্ৰেইনাৰ সকলে বোলে স্বৰে অ, তালবীয়া হ, দন্তীয়া ত – এনেকুৱা উচ্চাৰণ কৰি ট্ৰেইনিং দিয়ে। ত, ট, শ, ষ এইবোৰ একাকাৰ কৰি পেলায়। তদুপৰি বহুত শিক্ষকে ইংৰাজী টেক্সবুকৰ অধিক শব্দই বুজি নেপায়, উচ্চাৰণ কৰিব নোৱাৰে।\nশিক্ষামন্ত্ৰীঃ আচ্ছা, আপোনাৰ দুটাই ল’ৰা নহয় জানো?\nশিক্ষা-সচিবঃ হয় ছাৰ।\nশিক্ষামন্ত্ৰীঃ সিহঁতক পঢ়াইছিল ক’ত?\nশিক্ষা-সচিবঃ লৱাৰ প্ৰাইমেৰী চেক্সনত সিহঁতক অসমতে পঢ়ালো, গুৱাহাটীৰ ডনবস্কোত। আপাৰ চেক্সনত সিহঁতক বাহিৰলৈ পঠালো। এটাই এতিয়াও ডুন স্কুলত পঢ়ি আছে, সিটো আছেগৈ আমেৰিকাত।\nশিক্ষামন্ত্ৰীঃ অসমৰ চৰকাৰী স্কুলত নপঢ়ালে কিয়?\nশিক্ষা-সচিবঃ ষ্টেটাছৰ কথা আছে ছাৰ। তাৰোপৰি এইবোৰ স্কুলত পঢ়ুৱালে কোনো ফিউচাৰ নাই।\nশিক্ষামন্ত্ৰীঃ তাৰমানে চৰকাৰী বিদ্যালয়ৰ ওপৰত আপোনাৰ কোনো ফেইথ নাই?\nশিক্ষা-সচিবঃ অপ্ৰিয় হলেও সত্য ছাৰ।\nশিক্ষামন্ত্ৰীঃ মোৰো সেয়ে অভিমত। মইতো মোৰ ল’ৰা-ছোৱালীক আৰম্ভনিৰেপৰা দিল্লীত ৰাখিয়ে পঢ়ুৱাইছো। প্ৰতিজন মন্ত্ৰী, এম. এল.এ., এম. পি., বিৰোধী দলৰ নেতা বা উচ্চ পৰ্যায়ৰ বিষয়াৰ ল’ৰা-ছোৱালী কেতিয়াও অসমৰ চৰকাৰী বিদ্যালয়, মহাবিদ্যালয়ত পঢ়া নাছিল, এতিয়াও পঢ়া নাই। সিদিনাতো হেড মাষ্টাৰবোৰক মাতি আনি সকীয়াই দিয়াৰ পাছত মই মুকলিভাৱেই ঘোষণা কৰিছো যে চৰকাৰী বিদ্যালয়ৰ ওপৰত মোৰ কোনো ফেইথ নাই, আৰু সেইকাৰণেই মোৰ ল’ৰা-ছোৱালীক এনেবোৰ স্কুলত পঢ়ুওৱা নাই।\nশিক্ষা-সচিবঃ সেইটো বিষয়ত কন্ট্ৰভাৰ্চি হৈছে চাৰ।\nশিক্ষামন্ত্ৰীঃ গুলী মাৰক কন্ট্ৰভাৰ্চি। আপুনি কেৱল তলৰখিনি মানুহক সতৰ্ক কৰি দিয়ক। হলী নেম, ছেইণ্ট মেৰিজ, ডনব’স্কো আদিত নিজৰ নিজৰ ল’ৰা-ছোৱালী পঢ়াওক। অ’ত-ত’ত গহৰা গজা ইংৰাজী মিডিয়ামৰ স্কুলবিলাকৰ অৱস্থাও তথৈবচ। মই ইতিমধ্যে শিক্ষাখণ্ডক মাল্টিনেচনেল কোম্পানীৰ হাতত গটাই দিয়াৰ আঁচনি লৈছোৱেই। তেতিয়া সেইবোৰ গহৰা গজা স্কুল অট’মেটিকেলি উৰি যাব।\nশিক্ষা-সচিবঃ কিন্তু সাধাৰণ স্তৰৰ ল’ৰা-ছোৱালীবোৰৰ অৱস্থা কি হব ছাৰ?\nশিক্ষামন্ত্ৰীঃ শুনক মি. দাস, লাওৎজেই এষাৰ বৰ লাগতীয়াল কথা কৈ গৈছে- মানুহক পেটবোৰ পুৰ কৰি, মূৰবোৰ খালী কৰি ৰাখিব পাৰিলেহে এজন শাসক সফল হব পাৰে। এতিয়া চৰকাৰী স্কুলবোৰত মই তাকে কৰি আছো। দুপৰীয়া পেট ভৰাই ভাত খাওক, পঢ়াৰ নামত মূৰবোৰ খালী কৰক। বুজিছে দাস, উত্তৰাধিকাৰৰ কথা আছে, পাহৰি নাযাব। যদি সেইসোপাৰ মূৰবোৰ পূৰা হয়, আপোনাৰ-মোৰ ল’ৰা-ছোৱালীৰ কি হব? সিহঁতো যদি মন্ত্ৰীত্বৰ দাবীদাৰ হয়, সিহঁতো যদি আই. এ. এছ., আই. পি. এছ. অফিচাৰ হয়, আমাৰবোৰৰ ল’ৰা-ছোৱালীবোৰ আমাৰ উত্তৰাধিকাৰৰ পৰা বঞ্চিত নহ’বনে? আমি সিহঁতৰ ভৱিষৎ এতিয়াই গঢ়ি যাব লাগিব।\nশিক্ষা-সচিবঃ হয় ছাৰ, হয়।\nশিক্ষামন্ত্ৰীঃ মনত ৰাখিব দাস, আমি এ. পি. জে. আব্দুল কালাম, অটল বিহাৰী বাজপায়ী, নৰেন্দ্ৰ মোডীৰ দৰে ডাং বৰলা নহয়। আমি হ’ব লাগিব জৱাহৰলাল নেহৰুৰ দৰে। লালবাহাদুৰ শাস্ত্ৰী, ৰাজেন্দ্ৰপ্ৰসাদৰ দৰেও নহয়। বাৰু এতিয়া যাওক।


গৌতম কলিতা - অসমীয়া ৱিকিপিডিয়া\n— শৰীৰচৰ্চাবিদ —\n৫’–৩” (১.৬ মিটাৰ)\nমিষ্টাৰ ৱৰ্ল্ড, ২০০৭\nগৌতম কলিতা (ইংৰাজী: Gautam Kalita) অসমৰ এগৰাকী প্ৰসিদ্ধ শৰীৰচৰ্চাবিদ। তেওঁ ২০০৭ বৰ্ষত লছ এঞ্জেলেছত অনুষ্ঠিত ESPN-Musclemania World নামৰ আন্তৰ্জাতিক দেহশ্ৰী প্ৰতিযোগিতাত মিষ্টাৰ ৱৰ্ল্ড খিতাপ লাভ কৰে। \nগৌতম কলিতাৰ পিতৃৰ নাম গোলক কলিতা আৰু মাতৃৰ নাম সবিতা কলিতা। তেওঁৰ জন্ম হৈছিল নগাঁৱত। তেওঁ বিশ বছৰ বয়সত শৰীৰচৰ্চাৰ জগতত প্ৰৱেশ কৰে। বৰ্তমান তেওঁ নগাঁৱত নগাঁও হেল্‌থ ক্লাব নামৰ শৰীৰচৰ্চাৰ কেন্দ্ৰ পৰিচালনা কৰে।\nমিষ্টাৰ নগাঁও (১৯৮৯-৯০)\nমিষ্টাৰ অসম (১৯৯৪-৯৮), পাঁচবাৰ\nমিষ্টাৰ নৰ্থ-ইষ্ট (২০০১-২০০২-২০০৩), তিনিবাৰ\nমিষ্টাৰ ইণ্ডিয়া (২০০৪-২০০৫-২০০৭)\nমিষ্টাৰ ৱৰ্ল্ড (২০০৭)\n↑ 1.0 1.1 1.2 1.3 Rahman, Mofid (2008-01-23). "Achievers of Assam in 2007". http://assam2007.blogspot.com/2008/01/achievers-of-assam-in-2007.html। আহৰণ কৰা হৈছে: 2009-09-11.\n↑ "Real Builder crown for Nipananda - Mr Assam title-holder David Momin finishes runner-up". The Telegraph. 2009-01-14. http://www.123people.com/ext/frm?ti=personensuche%20telefonbuch&search_term=gautam%20kalita&search_country=US&st=suche%20nach%20personen&target_url=http%3A%2F%2Fwww.telegraphindia.com%2F1090114%2Fjsp%2Fguwahati%2Fstory_10384409.jsp&section=weblink&wrt_id=217। আহৰণ কৰা হৈছে: 2009-09-11.\nName Kalita, Gautam\nShort description Indian bodybuilder\n"https://as.wikipedia.org/w/index.php?title=গৌতম_কলিতা&oldid=292664"ৰ পৰা অনা হৈছে\nএই পৃষ্ঠাখন ২৭ আগষ্ট, ২০২১ তাৰিখে ১৪:০৭ বজাত অন্তিম সংশোধন কৰা হৈছিল।